June 1, 2020 ফটা প্ৰশ্ন\t7 Comments\n১) জোনমণি বৰুৱা : মিঠাতেল কিয় মিঠা নহয় আৰু গৰম মছলা কিয় গৰম নহয়?\nউত্তৰ : আচলতে হ’ব লাগিছিল, কিন্তু আজিকালি সকলো ভেজাল হ’ল নহয়। আপুনি মিঠাতেলত অলপ চেনী মিহলাই বা গৰম মছলা তেৱাত ভাজি খাই চাবচোন, নামে বস্তুৱে মিলি পৰিব।\n২) নিৰ্মালী বৰমুদৈ : “প্ৰথম মৰমে যদি সঁহাৰি নাপায়, ভালপোৱা কিয় জানো মৰহি যায়”..\nএতিয়া কথাটো হ’ল প্ৰথম মৰমে সঁহাৰি নিদিলে ভালপোৱা মৰহি যায় নে দ্বিতীয় আৰু তৃতীয় প্ৰেমৰ কাৰণে হাবাথুৰি খায়?\nউত্তৰ : প্ৰেম আচলতে চকৰিৰ দৰে বৃত্তাকাৰ, কোনটো আগ কোনটো পিছ ধৰাই টান। সেয়ে প্ৰতিটো প্ৰেমেই প্ৰথম প্ৰেম যেন লাগে। ২য়, ৩য় প্ৰেম বুলি কথা নাই।\n৩) জিতা ফুকন : বাচি খাবা, জাগি শুবা। বাচি খালে ভাল বাৰু পিছে জাগি শুলে টোপনি পূৰ হ’ব জানো? সেই টোপনি কোনদিনা পূৰ হ’ব?\nউত্তৰ : দিনত চোৰ তোৰ নহা সময়ত দবাই শুই দিলেই হ’ল, দুপৰীয়া ভাত কেইটা খাই উঠি।\n৪) কমলা দাস : যি কোনো চিৰিয়াচ কথা এটা ক’লে, শুনোতাই প্ৰথমে সোধে- ক’ত শুনিছা? মই যদি কওঁ ফেচবুকত পাইছোঁ বুলি তেন্তে সিজনৰ ব্যঙ্গাত্মক উত্তৰ- ফেচবুকৰ কথাহে! তাৰ মানে কি? ফেচবুকৰ কথা বিশ্বাস যোগ্য নহয় নেকি?\nউত্তৰ : সকলো কথা নহয়, ফেচবুক আৰু ইণ্টাৰনেটত প্ৰপাগাণ্ডামূলক কথা ভৰি আছে, সেয়ে পুৰণা প্ৰবচনটো এনেকৈ ক’ব পাৰি, হোৱাটচএপত পোৱা কথাত নিদিবা কাণ, ফেচবুকত পোৱাৰো ল’বা তিনি প্ৰমাণ।\n৫) নাংচেং বিজু বুঢ়াগোহাঁই : আগৰ দিনৰ ৰজা-মহাৰজাবোৰৰ চুলিবোৰ দীঘল দীঘল যে দেখুৱাই, এজনো তপা নাছিল নেকি?\nউত্তৰ : ৰজাৰ আৰু ৱিগ এটা কিনিবলৈ টকাৰ নাটনি হ’ব নে?\n৬) দিলীপ আৰ কাকতি : কৰ’না মহামাৰীৰ বাবে মুখা পিন্ধা ভদ্ৰলোকসকলে বেলেগকৈ মুখা মানে মাস্ক পিন্ধিব লাগিবনে?\nউত্তৰ : বৰ্তমান সময়ৰ সকলোতকৈ জটিল প্ৰশ্ন। কিন্তু ফটহুৱে মন কৰিছে, সেই মুখা পিন্ধা ভদ্ৰলোকসকলেও কিন্তু আনক দেখুৱাই মুখা পিন্ধি আছে, মানে তেওঁলোকে দেখুৱাব খুজিছে যে তেওঁলোক মুখা পিন্ধা ভদ্ৰলোক নহয়। ফটহুৰ মতে এইসকল লোকক মাস্ক পিন্ধাৰ পৰা ৰেহাই দিব লাগে, কৰ’না লাগিলেও লাগক এওঁলোকৰ গাত।\n৭) হেমন্ত কুমাৰ চক্ৰৱৰ্তী : ৰামায়ণত(TV serial), সুগ্ৰিৱ, বালি কেছৰী বান্দৰ প্ৰজাতিৰ আছিল কিন্তু ঘৈণীয়েকবোৰ মানুহ কেনেকৈ আছিল? জাম্বুৱণ্ট ভালুক আছিল, শ্ৰীকৃষ্ণই বিয়া কৰোৱা জাম্বুৱণ্টৰ পুত্ৰী মানুহ কেনেকৈ হৈছিল?\nউত্তৰ : আগতে উত্তৰ দিয়া হৈছে৷\n৮) ৰাজু কুমাৰ নাথ : কৰ’না হেনো কল্কি অৱতাৰৰ কঠীয়াহে! এতিয়া ৰাইজৰ সাৰ পানী পাই, পুৰঠ হৈ গুটি পকিবলৈ গ’লে আমাৰ কি হ’ব ঔ ফটহুকাই ?\nউত্তৰ : ভয় নুুখুৱাবহে। পিচে কল্কি অৱতাৰে বেয়া মানুহ আৰু পাপীবোৰকহে মৰাৰ কথা আছিল, গোটেই পাপীবোৰ চোন মুখত মাস্ক পিন্ধি দপদপাই ফুৰিছে। কৰ’নাৰ সৈতে কল্কিৰ লিংক নাইহে হ’বপায়।\n৯) কংকনা কলিতা : এই যে ঘৰৰ ডাঙৰ ছোৱালীজনী লখিমী, বা অমুক তমুক। কিন্তু যাৰ ঘৰত ল’ৰাজন ডাঙৰ হয় আৰু এজনী ছোৱালী থাকে মানে ছোৱালী এজনীয়ে আৰু সেই ছোৱালীজনী ডাঙৰ নে সৰু আজিলৈ কনফিউজ হৈ আছোঁ। এনেইতো ক’বই যে ছোৱালীজনী পিছত হোৱা সেয়ে সৰু হ’ব। কিন্তু একক ভাৱে যদি ক’বলৈ যাওঁ তেতিয়া?\nউত্তৰ : ছোৱালী লখিমী হয় নে নাই সেইটো তাই ডাঙৰ নে সৰু সেইটো কথাৰ ওপৰত নিৰ্ভৰ নকৰে। ছোৱালী সদায় লখিমীয়েই হয়, ঘৰখন ঘৰ কৰি ৰাখে। কেইবাজনীও ছোৱালী থাকিলেও গোটেই কেইজনীয়েই লখিমী।\n১০) অণিমা দাস : ভোজনৰ আগত ৰণৰ পাছত যাব লাগে বুলি কথাষাৰ কোনে প্ৰথমে কৈছিল? ভোজনৰ পাছত ৰণৰ আগত গ’লে কি কি সুবিধা আৰু অসুবিধা হ’লহেঁতেন?\nউত্তৰ : ৰণৰ আগত গ’লে কটা যোৱাৰ ভয়, ভোজৰ শেষত গ’লে মাংস শেষ হোৱাৰ ভয়। ডিঙি কটা নোযোৱাকৈ আজীৱন মাছে মাংসই দবাই থকাৰ মন থাকিলে এই প্ৰবচনবোৰক সন্দেহৰ দৃষ্টিৰে নেচাই, পোনে পোনে মানি চলাই ভাল।\n১১) জুৰি বৰা :’সু-তিৰী ফেদেলী’ কিয় কোৱা হয় আৰু কথষাৰ কিমান গ্ৰহণযোগ্য?\nউত্তৰ : ফটহুৱে মন কৰিছে, যিকেইজনী তিৰীয়ে সৰুৰে পৰা নিজকে ধুনীয়া বুলি ভাৱে, আনৰ পৰা পাত্তা পাই, তেওঁলোক ৰূপৰ গৰ্বতে মৰেগৈ, মানে ৰূপৰ বলতে জীৱনটো চলাই নিব পাৰিব বুলি ভাৱে। আনহাতে নিজৰ ৰূপ সম্পৰ্কে সন্দিহান কেইগৰাকীয়ে আন আন গুণবোৰ উৎকৰ্ষ কৰিবলৈ চেষ্টা কৰে, নিজৰ ব্যৱহাৰ পাতি ভাল কৰে, কাম বন শিকে, পঢ়াৰ মনোযোগ দিয়ে। সেই দিশৰ পৰা চাবলৈ গ’লে সুতিৰী ফেদেলী কথাষাৰ গ্ৰহণযোগ্য।\n১২) ৰেখা ডেকা : গণেশৰ মূৰটো লগাবলৈ হাতীটো কিয় মাৰিব লাগে?\nউত্তৰ : নাই মৰা ঔ, হাতীটো আগতেই মৰা আছিল। PETA ই গম পালে গণ্ডগোল লগাই দিব এতিয়া।\n১৩) বৰ্ণালী এছ মুদৈ : কাম বন নাই বেকাৰ হৈ আছোঁ বুলি যে ল’ৰাবোৰে কয়, ছোৱালীবোৰে মই বেকাৰী হৈ আছোঁ বুলি কিয় নকয়?\nউত্তৰ : বেকাৰীত অলপসোপা কামনে, আটা মৰা, অভেনত বে’ক কৰা, ভজা, পোৰা। বেকাৰী বুলি ক’লে কাম বন নোহোৱা বুলি ক’ব নোৱাৰিব নহয়।\n১৪) দ্বিজেন তামূলী : মানুহে কয় ধৈৰ্য্যৰ ফল মিঠা বুলি, কিন্তু সময় এটা নিৰ্ধাৰিত কৰা হোৱা নাই কিয়? ইফালে কয় ধৈৰ্য্যৰো এটা সীমা থাকে\nউত্তৰ : মিঠাৰো এটা সীমা থাকে আচলতে, গতিকে নিজ সময় সুবিধা বুজি ধৈৰ্যৰ বান্ধোন খুলি দিয়াই ভাল।\n১৫) যোগেশ ভট্টাচাৰ্য্য : অমৃত আৰু বিষ একেলগে গুলি খাই দিলে মানুহ মৰিব নে অমৰ হ’ব?\nউত্তৰ : বিষ উচে না জীনে দেগা, ঔৰ অমৃত উচে মৰণে নেহী দেগী। তেনেই লিকুইড অক্সিজেনত ডুবাই দিয়াৰ দৰে হ’ব কথা।\n১৬) তাবিবৰ ৰহমান : সেই সুত্ৰে চাকৰি বা ব্যৱসায় নকৰা মহিলাসকলক housewife বুলি কোৱা হয়। তেনে চাকৰি নকৰা পুৰুষক House husband বুলি কিয় নকয়?\nউত্তৰ : হাউচ মানে ঘৰ, মানে হাউচ ৱাইফ বা হাচবেণ্ড হ’বলৈ সেইজন বা গৰাকী ঘৰত থাকিব লাগিব। কিন্তু কাম বন নোহোৱা পুৰুষসকল ঘৰত বহি থাকে জানো? পদুলি শুঙাত তেওঁলোকক কোনেও বলে নোৱাৰে। চাকৰি কাম কৰি ঘৰ চলোৱা মহিলাগৰাকীক ঘৰৰ কামবনতো সহায় কৰি দিয়ে বুলি ভাৱিছে নেকি? গতিকে হাউচ হাজবেণ্ড শব্দটো নচলিব যেন লাগে।\n১৭) সদানন্দ ভূঞা : মধ্যবিত্তই হওক বা আধ্যৱন্তই হওক বা দৰিদ্ৰ পৰিয়ালৰেই হওক প্ৰায় সংখ্যক মানুহৰ ঘৰত আলহী অতিথি আহিলে বহিবৰ বাবে এটা কোঠালি সাজে৷ বহুতেই সেই কোঠালিটোক দ্ৰয়িং ৰূম বুলি কয়৷ সেই কোঠালিটোত ঘৰৰ মানুহেও ছবি অংকন নকৰে আৰু আলহী অতিথিকো ছবি অংকন কৰিবলৈ নিদিয়ে৷ তেনেহ’লে সেই কোঠালিটোক দ্ৰয়িংৰূম বুলি কিয় কয় বাৰু? নাজানিহে সুধিছোঁ দেই। কোনেও খং-ৰাগ নকৰিব পায়৷\nউত্তৰ : Drawing room শব্দটো আচলতে Withdrawing শব্দটোৰ পৰা আহিছে, মানে জিৰণি কোঠা। পিচে আজিকালি ঘৰৰ নটখট শিশুকেইটাই ড্ৰৱিংৰূমৰ দেৱালত ৰঙীন পেন্সিলেৰে কাৰুকাৰ্য কৰি থোৱা দেখিলে, ড্ৰৱিংৰূম শব্দটোহে উপযুক্ত যেন লাগে।\n১৮) উত্তম নেওগ : মানুহৰ শৰীৰৰ অঙ্গবোৰৰ স্থানবোৰ যদি অন্য ঠাইত হোৱা হ’লে? যেনে- চকু দুটা পেটত, নাকটো পিঠিত, কাণখন ভৰিত, মুখখন মূৰত, হাত দুটা তপিনাত ইত্যাদি ইত্যাদি৷\nউত্তৰ : নেথাকে বুলি একে আষাৰে ক’ব নোৱাৰি। কন্ধ বুলি ভূত বিধৰ চকু পেটত থাকে। পিচে আপুনি কোৱাৰ দৰে নিয়ম হ’লেও মানুহে তাৰ লগতে মিলাই নানান ফেছন কৰিলেহেঁতেন, বিশ্বাস কৰক।\n১৯) নয়নজ্যোতি বৰঠাকুৰ : “মাছৰ চিকুণ মোৱা, টোপনিৰ চিকুণ পুৱা” বুলি জনাৰ পাছতো কিয় বাৰু ৰাতিপুৱা সোনকালে উঠাটো স্বাস্থ্যৰ পক্ষে ভাল বুলি কয়?\nউত্তৰ : চিকুন আৰু স্বাস্থ্যৰ পক্ষে ভাল এই কথা দুটাই ওলোটা। যিকেইটা বস্তু খাবলৈ ভাল, সেইকেইটা আকৌ পেটলৈ বেয়া, আৰু মছন্দৰীৰ পিটিকা কোনেনো ভাল পাই? স্বাস্থ্য লাগেনে চিকুন টোপনি লাগে সেইটো সিদ্ধান্ত আপুনি নিজেই ল’ব লাগিব।\n২০) ধূৰ্জতি কাকতি : গজল গায়কে গালে,\n“ ইস্ক কিজিয়ে, ফিৰ সমঝিয়ে জিন্দেগী ক্যা ‘চীজ’ হে\nএতিয়া কথা হ’ল ইস্ক কৰিলে যে আমি জিন্দেগী কি\nচীজ যে গম পাম, জিন্দেগী কি বাটাৰ বা জিন্দেগী কি পনীৰ কিয় গম নেপাওঁ ?\nউত্তৰ : সেইজনেও গম নেপায় নিশ্চয়। নহ’লেনো আৰু দুনীয়াত ইমানবোৰ কাম থাকোঁতে গজল গাই পেট মোকলোৱাৰ কথা ভাৱেনে?\n২১) চন্দনা শৰ্মা : একেৰাহে ১১ ঘণ্টামান টোপনি গ’লে আমাৰ গা বোৰচোন বেমাৰী যেন লাগি থাকে কুম্ভকৰ্ণৰ ৬ মাহৰ পাছত উঠি বাৰু কেনেকুৱা লাগিছিল?\nউত্তৰ : কুম্ভকৰ্ণক সোধা নহ’ল কথাটো, কিন্তু অমুকা হ’লে ৬ মাহৰ পিছত উঠি, এঙামুৰি দি আকৌ এঘণ্টা শোৱাৰ ভাগৰটো মাৰি ল’লোঁহেঁতেন সেইটো ঠিক।\n২২) উৎপলা শইকীয়া : মাটিদালি কিয় মাটিদালি নাম দিলে? পানীদালি, জুইদালি, বায়ুদালিওতো দিব পাৰিলে হয়?\nউত্তৰ : সেইবোৰ নাম আন দালিবিলাকলৈ থ’লে। অমুকাই সেইবোৰ এলা পেচা দালিৰ কথা ভৱাত নাই এতিয়া, ভাৱিছোঁ চালভাডোৰ দালিৰ সৈতে কি সম্বৰ মাৰিলে ভাল হব!\n২৩) ভূপালী দেৱী : ছোৱালীবোৰ যদি কুৰিতে বুঢ়ী হয়, ল’ৰাবোৰ কেতিয়া বুঢ়া হয়?\nউত্তৰ : কুৰিতে হয়, কিন্তু লগত ৫০ বছৰ মানৰ মাৰ্জিন এটা ৰখা হয়, কেতিয়াবা কামত আহিব বুলি।\n২৪) মাধুৰ্য্য হাজৰিকা : স্বৰ্গতনো কেনেধৰণৰ সুখ পোৱা যায়, স্বৰ্গসুখ বুলি যে কয়?\nউত্তৰ : আনবোৰ নেজানো, কিন্তু এটা কথা ঠিক যে স্বৰ্গত ঘৈণীৰ গালি বোলা বস্তুটো নাই। আনকি স্বৰ্গবাসীসকলে আন কোনোবা ৰম্ভা, মেনকাৰ ওপৰত চকু ফুৰালেও ঘৈণীয়ে হাঁহিমুখে সমৰ্থন জনায়।\n২৫) পৰীস্মিতা গগৈ : হে’ডফোনবোৰত গাঁ‌ঠিবোৰ কোনে দিয়ে?\nউত্তৰ : প্ৰেমে। কথাপতাজন প্ৰেম ভাৱত মগ্ন হৈ থাকিলে নিজেই কোন পাকত গাঁঠি লগাই গমেই নেপায়।\n২৭) উত্তম নেওগ : বিহু নামত গাই ‘কল্পনাৰ কাৰেংঘৰ ধুমুহাই ভাঙিলে’ কি চিমেণ্ট ব্যৱহাৰ কৰিছিল বাৰু? ইমান থুনুকা?\nউত্তৰ : কল্পনাৰ কাৰেং সাজোঁতে ক’ৰ চিমেণ্ট দিয়া দেখিলেৰে, শুদ্ধ বালিৰেই সাজে। কৰ পৰা টিকিব?\n২৮) মাধুৰ্য্য বৰা : স্বৰ্গৰ দেৱতাসকল বাৰু অমৃত খাই অমৰ হ’ল। পৰিয়ালৰ বাকীবিলাক অপেস্বৰীবিলাকৰ কি হ’ল? (টি ভিত অকল পুৰুষ কেইজনেহে খোৱা দেখিছিলোঁ)\nউত্তৰ : ঘৰমুৰীয়া ভাগটো পিছলৈ দিছিল হয়তো, পলিথিন পেকেটত বান্ধি। সকলোৱে ভাগ পাইছিল, চিন্তা নকৰিব।\n২৯) দিলীপ আৰ কাকতি : কৰ’না সংক্ৰমণৰ পৰা বাছিবলৈ B Positive হ’লে ভাল নে O Positive হ’লে ভাল?\nউত্তৰ : Be Positive.\n« হাঁ‌হি- ৰূপালীম শৰ্মা\nডা° অঞ্জনজ্যোতি চৌধুৰী চাৰৰ সৈতে এক অন্তৰংগ আলাপ »\nটামাম উত্তৰ দিশে ফটহু কাই\nহাঃ হাঃ তামাম উত্তৰ হৈছে\nফটহু কাই’ৰ ফটাপ্ৰশ্নৰ উত্তৰবোৰৰ বাবে বিগ চ্যেলুট ।\nতামাম উত্তৰ ।\nসাংঘাটিক উত্তৰ দিছে ফটহুকাই


প্ৰদেশ কংগ্ৰেছৰ পৰৱৰ্তী সভাপতি কোন? তৰুণ গগৈ নে প্ৰদ্যুৎ বৰদলৈ|who-will-become-the-new-president-of-apcc-tarun-gogoi-or-pradyut-bordoloi– News18 Assam\nপ্ৰদেশ কংগ্ৰেছৰ পৰৱৰ্তী সভাপতি কোন? তৰুণ গগৈ নে প্ৰদ্যুৎ বৰদলৈ\nযিকোনো মুহূৰ্তত অসম প্ৰদেশ কংগ্ৰেছৰ সভাপতিৰ দায়িত্বৰ পৰা অব্যাহতি দিব পাৰে ৰিপুন বৰাক\nUpdated:September 20, 2019, 4:36 PM IST\nUpdated: September 20, 2019, 4:36 PM IST\nযিকোনো মুহূৰ্তত অসম প্ৰদেশ কংগ্ৰেছৰ সভাপতিৰ দায়িত্বৰ পৰা অব্যাহতি দিব পাৰে ৰিপুন বৰাক ৷ বৰাৰ স্থানত দলীয় হাইকমাণ্ডে প্ৰথমাৱস্থাত সাংসদ প্ৰদ্যুত বৰদলৈক দলৰ সভাপতি পদত অধিষ্ঠিত কৰিবলৈ যো-জা চলাইছিল যদিও এতিয়া সলনি হৈছে হাইকমাণ্ডৰ স্থিতি ৷ পিছে কোন হ'ব পৰৱৰ্তী সভাপতি?\nএতিয়া কংগ্ৰেছৰ ভিতৰচ’ৰাত এই বিষয়ক লৈ ব্যাপক চৰ্চা ৷ বিগত লোকসভাৰ নিৰ্বাচনত ভাল ফলাফলৰ সলনি চৰমভাৱে ব্যৰ্থ হোৱা প্ৰদেশ কংগ্ৰেছৰ সভাপতি ৰিপুন বৰাক সভাপতি পদৰ পৰা আঁতৰাবলৈ দাবী জনাইছিল দলৰ গৰিষ্ঠসংখ্যাক নেতাই ৷ কিন্তু দলীয় হাইকমাণ্ডৰ পৰা অহা নাছিল সেউজ সংকেত ৷ কিয়নো ৰাষ্ট্ৰীয় অধ্যক্ষ ৰাহুল গান্ধীৰেই নাছিল ভাল অৱস্থা ৷ এতিয়া ভাৰপ্ৰাপ্ত অধ্যক্ষৰ দায়িত্বত আছে ছোনীয়া গান্ধী ৷ ছোনীয়া গান্ধী সভাপতি হোৱাৰ পিছত এতিয়া আকৌ চৰ্চালৈ আহিছে প্ৰদেশ কংগ্ৰেছৰ সভাপতি সলনি প্ৰসংগ।\nএই বিষয়কলৈ দলীয় হাইকমাণ্ডে পাঁচজনীয়া এক পেনেল গঠন কৰিছিল ৷ যি পেনেলৰ এক নম্বৰত আছিল নগাঁও লোকসভা সমষ্টিৰ সাংসদ প্ৰদ্যুত্ বৰদলৈৰ নাম ৷ নাম আছিল সাংসদ গৌৰৱ গগৈ, বিধানসভাৰ বিৰোধী দলপতি দেৱব্ৰত শইকীয়া, প্ৰাক্তন কেন্দ্ৰীয় মন্ত্ৰী পৱনসিং ঘাটোৱাৰ আৰু কেন্দ্ৰীয় সাংগঠনিক সম্পাদক এইজন ভূপেন বৰাৰো ৷\nকিন্তু এতিয়া চৰ্চালৈ আহিছে তৰুণ গগৈৰ নাম। প্ৰাক্তন মুখ্যমন্ত্ৰী তৰুণ গগৈকে ৰিপুন বৰাৰ পদত স্থলাভিষিক্ত কৰিবলৈ যো-জা চলাইছে দলৰ একাংশ জ্যেষ্ঠ নেতাই ৷ সেয়েহে বৃহস্পতিবাৰে গগৈক পোনপটীয়াকৈ প্ৰশ্নই কৰা হ'ল- আপুনি লব নেকি প্ৰদেশ কংগ্ৰেছৰ পৰৱৰ্তী সভাপতিৰ দায়িত্ব?\nতৰুণ গগৈয়ে পুণে পুণে উত্তৰ নিদিলেও দলৰ সভাপতি নিৰ্বাচনত সক্ৰিয় ভূমিকা ল'বলৈ সাজু বুলি জনাইছে তৰুণ গগৈ ৷ সহজে এৰি দিয়া ভকত নহয় তৰুণ গগৈ ! এঘড়ী যুঁজিবলৈ সাজু গগৈ ৷ অৱশ্যে ২০২১ৰ বিধানসভাৰ নিৰ্বাচনলৈ মাজত দেখদেখকৈ আছে ডেৰটা বছৰ।


ছেপ্টেম্বৰ পৰ্যন্ত বন্ধ থাকিব পাৰে স্কুল-কলেজ! প্ৰধানমন্ত্ৰী হাছিনাৰ নতুন ঘোষণা | News Next One\nছেপ্টেম্বৰ পৰ্যন্ত বন্ধ থাকিব পাৰে স্কুল-কলেজ! প্ৰধানমন্ত্ৰী হাছিনাৰ নতুন ঘোষণা\nঢাকাঃ কৰ’নাক লৈ সমগ্ৰ বিশ্বতে দেখা গৈছে আতংকময় পৰিৱেশ। এনে পৰিপ্ৰেক্ষিতত এইখন দেশত অহা ছেপ্টেম্বৰ পৰ্যন্ত বন্ধ থাকিব পাৰে বিদ্যালয়-মহাবিদ্যালয় তথা সকলোধৰণৰ শিক্ষানুষ্ঠানসমূহ। সোমবাৰে কৰ’নাক লৈ উদ্ভৱ হোৱা পৰিস্থিতি সন্দৰ্ভত শীৰ্ষ বিষয়াসকলৰ সৈতে ভিডিঅ’ কনফাৰেন্সিংযোগে অনুষ্ঠিত বৈঠকৰ অন্তত এই সিদ্ধান্ত গ্ৰহণ কৰে প্ৰধানমন্ত্ৰীয়ে।\nবৈঠকত তেওঁ কয় যে পৰিস্থিতি স্বাভাৱিক নহ’লে শিক্ষানুষ্ঠানসমূহ অহা ছেপ্টেম্বৰ পৰ্যন্ত বন্ধ ৰাখিবলগীয়া হ’ব পাৰে। তেওঁ কয়, 'স্কুল-কলেজ তথা দেশৰ সকলো শিক্ষানুষ্ঠানৰ এখনো খোলা থাকিব নোৱাৰিব। অন্তত ছেপ্টেম্বৰ পৰ্যন্ত বন্ধ ৰাখিবলগীয়া হ’ব। আমি অনলাইন শিক্ষাৰ ওপৰত গুৰুত্ব দিব লাগিব। ভাইৰাছৰ প্ৰকোপ কমিলেহে স্কুল-কলেজ খুলিব পৰা যাব। কাৰণ ছাত্ৰ-ছাত্ৰীয়েই হৈছে দেশৰ ভৱিষ্যত। আমি তেওঁলোকক সুৰক্ষা দিবই লাগিব।’\n► ভেকচিনৰ আৰম্ভণিৰ কথা জানিবলৈ তলৰ ফটোখনত ক্লিক কৰক।\nউল্লেখ্য যে সমগ্ৰ বিশ্বৰ লগতে বাংলাদেশতো ক্ৰমাৎ ভয়াৱহ ৰূপ ধাৰণ কৰিছে কৰ’না মহামাৰীয়ে। দিনে দিনে ৰাজধানী ঢাকাৰ লগতে চট্টগ্ৰাম, ময়মনসিংহকে আদি কৰি প্ৰায়বোৰ ঠাইতে বৃদ্ধি পাইছে কৰ’না ৰোগীৰ সংখ্যা। দেশখনত এই পৰ্যন্ত ৬ সহস্ৰাধিক লোক কৰ’নাত আক্ৰান্ত হৈছে আৰু মৃত্যুমুখত ২০০ ৰো অধিক।\nসংক্ৰমণ ৰোধ কৰিবলৈ প্ৰধানমন্ত্ৰী শ্বেখ হাছিনাৰ চৰকাৰে সমগ্ৰ বাংলাদেশতে ঘোষণা কৰিছে ৰাষ্ট্ৰীয় লকডাউন। ইয়াৰ মাজতে ৰাষ্ট্ৰসংঘই বাংলাদেশত কৰ’নাৰ সংক্ৰমণ বৃদ্ধি পালে জনসংখ্যাৰ ঘনত্বলৈ চাই সেয়া নিয়ন্ত্ৰণ কৰাতো কঠিন হৈ পৰিব বুলি সকীয়াই দিয়াৰ পিছতে অধিক তৎপৰ হৈ পৰিছে ভাৰতৰ চুবুৰীয়া দেশখনৰ চৰকাৰ।


কি পৰিস্থিতিত পৰি আত্মহত্যা কৰিলে চাহ বাগিচাৰ শ্ৰমিকজনে ? -\nHomeআঞ্চলিককি পৰিস্থিতিত পৰি আত্মহত্যা কৰিলে চাহ বাগিচাৰ শ্ৰমিকজনে ?\nকি পৰিস্থিতিত পৰি আত্মহত্যা কৰিলে চাহ বাগিচাৰ শ্ৰমিকজনে ?\nতিনিচুকীয়া : দুলীয়াজানত সংঘটিত হৈছে চাঞ্চল্যকৰ ঘটনা। চাহ বাগিচাৰ শ্ৰমিকৰ আত্মহনন। নিহত শ্ৰমিকজন দুলীয়াজানৰ ভাদৈ আৰক্ষী চকীৰ অন্তৰ্গত শান্তি চাহ বাগিছাৰ ১ নং লাইনৰ নিবাসী সাধন দাস বুলি জানিবপৰা গৈছে।\nনিহত শ্ৰমিকগৰাকী শান্তি চাহ বাগিচাত শ্ৰমিক হিচাপে কৰ্মৰত আছিল। জানিবপৰা মতে নিহত লোকগৰাকীয়ে সোমবাৰে নিশা নিজৰ বাসগৃহৰ পৰা উক্ত চাহ বাগিচাৰ কলঘৰত কাম কৰিবলৈ ওলাই গৈছিল। তাৰপাছৰ পৰাই সন্ধানহীন হৈ আছিল শ্ৰমিকগৰাকী। মঙলবাৰে শান্তি চাহ বাগিচাৰ মাজত ডিগবৈ নৈৰ কাষত এজোপা গছত ডিঙিত চিপ লৈ থকা অৱস্থাত মৃতদেহটো আৰক্ষীয়ে উদ্ধাৰ কৰিবলৈ সক্ষম হয়।\nশেহতীয়াকৈ আৰক্ষীয়ে ঘটনা সৰ্ন্দভত দুলীয়াজান থানাত এক গোচৰ ৰুজু কৰি শ্ৰমিকগৰাকীৰ মৃতদেহটো মৰণোত্তৰ পৰীক্ষাৰ বাবে ডিব্ৰুগড় অসম চিকিৎসা মহাবিদ্যালয় হাস্পতাললৈ প্ৰেৰণ কৰে। কি পৰিস্থিতিত চাহ শ্ৰমিক গৰাকীয়ে আত্মহনন কৰিবলগীয়া হ’ল এই সৰ্ন্দভত প্ৰকৃত তথ্য পোহৰলৈ অহা নাই যদিও আৰক্ষীয়ে তদন্ত অব্যাহত ৰাখিছে। ইফালে ঘটনা সন্দৰ্ভত চাহ বাগিচাৰ কৰ্তৃপক্ষই মন্তব্য প্ৰদান কৰা নাই ।\nPrevious articleঅভিনেত্ৰীৰ ঘৰত দুৰ্বৃত্তৰ দল : জানক ঘটনাৰ সবিশেষ\nNext articleক’ভিড ১৯ ৰ প্ৰতিষেধক: ভাৰতে গঢ়িলে অভিলেখ


mla-akhil-gogoi-demands-to-declare-sivasagar-state-heritage-site-in-assam-assembly-session-manju-b– News18 assam\nAkhil Gogoi : বিধানসভাত শিৱসাগৰ সমষ্টিৰ প্ৰশ্নক লৈ অখিল গগৈৰ বিতৰ্ক মন্ত্ৰী বিমল বৰাৰ সৈতে, পীযুষ হাজৰিকাই কি বুলি কৰিলে উপলুঙা\n"অহা ১০ বছৰৰ ভিতৰত শিৱসাগৰক বিশ্ব ঐতিহ্যক্ষেত্ৰ ঘোষণা কৰিমেই, এইক্ষেত্ৰত মই দৃঢ়। অহা অক্টোবৰৰ পৰা নতুন শিৱসাগৰৰ ৰূপে লাভ কৰিব অসমবাসীয়ে।"\nপ্ৰথম দিনা চেঙা সমষ্টিৰ প্ৰশ্ন কৰাক লৈ সমালোচনাৰ সন্মুখাৱ হোৱাৰ পাছত আজি বিধানসভাৰ অধিবেশনত শিৱসাগৰ (Sivasagar)ক ৰাজ্যিক ঐতিহ্য (State Heritage) হিচাপে ঘোষণাৰ দাবী শিৱসাগৰৰ বিধায়ক অখিল গগৈ (Akhil Gogoi)ৰ।\n"শিৱসাগৰত ৫৫১টা ঐতিহাসিক কীৰ্তি চিহ্ন আছে; যি পৃথিৱীৰ কোনো স্থানত পাবলৈ নাই। শিৱসাগৰৰ গ্ৰাম্য জীৱন অতুলনীয় আৰু এনে পৰিবেশ কতো পাবলৈ নাই ৷ গাঁৱৰ বাৰীবোৰ মোমাই তামুলীয়ে যেনেদৰে নিপুণভাৱে পাতিছিল; সেয়া কতো পাবলৈ নাই ৷ শিৱসাগৰৰ বিহু অতি পুৰণি বিহু।" এই মন্তব্য কৰি শিৱসাগৰক ৰাজ্যিক ঐতিহ্য হিচাপে ঘোষণাৰ দাবী জনালে বিধায়ক অখিল গগৈয়ে।\nঅখিল গগৈৰ প্ৰস্তাৱক লৈ সদনত পৰ্যটন মন্ত্ৰী বিমল বৰা (Bimal Bora)ই উত্তৰ দিয়ে। মন্ত্ৰী বৰাই কয়, "শিৱসাগৰ কেৱল ৰাজ্যিক ঐতিহ্য ক্ষেত্ৰই নহয়, শিৱসাগৰক আমি বিশ্ব ঐতিহ্য (World Heritage) ক্ষেত্ৰ হিচাপে আমি গঢ়ি তুলিব লাগিব ৷ ৫০০০ বছৰীয়া ভাৰতীয় সংস্কৃতিত শিৱসাগৰৰ গুৰুত্ব আছে ৷ আমি কেৱল ঐতিহ্য ক্ষেত্ৰ ঘোষণা কৰি দিলেই নহ'ব; শিৱসাগৰৰ আলি-পদুলি বনাই দিলেই নহ'ব ৷ শিৱসাগৰক আমি বিশ্বত উজ্বলাই তুলিব লাগিব ৷ আমি সেই ক্ষেত্ৰত কাম কৰিব লাগিব।"\nমন্ত্ৰী বিমল বৰাৰ উত্তৰত সন্তুষ্ট নহ'ল অখিল গগৈ। অখিলে উভতি ধৰিলে মন্ত্ৰী বিমল বৰাক, "চৰকাৰে শিৱসাগৰক লৈ প্ৰতিশ্ৰুতি নিদিয়ে নেকি? ঐতিহ্য নগৰী বুলি ঘোষণা নকৰে নেকি? ১০০ কোটি টকা আৱণ্টন নিদিয়ে নেকি?"\nবিধায়কজনে এনেদৰে উভতি ধৰাত মন্ত্ৰী বিমল বৰাই কয় যে ১০০ কোটি কি, শিৱসাগৰক আমি বেছি টকা দিম ৷ শিৱসাগৰক ১০০ কোটিৰে নুজুখিব ৷ শিৱসাগৰক আমি শক্তিশালী হিচাপে আগবঢ়াই নিব লাগিব।\nপাছত বিধানসভাৰ বাহিৰলৈ ওলাই আহি অখিল গগৈয়ে কয়, "অহা ১০ বছৰৰ ভিতৰত শিৱসাগৰক বিশ্ব ঐতিহ্যক্ষেত্ৰ ঘোষণা কৰিমেই, এইক্ষেত্ৰত মই দৃঢ়।" তেওঁ আকৌ কয় যে অহা অক্টোবৰৰ পৰা নতুন শিৱসাগৰৰ ৰূপে লাভ কৰিব অসমবাসীয়ে। ৰংঙঘৰৰ বাহিৰত দেৱাল, টয়লেট, পাৰ্ক আদি নাই চৌহদৰ ভিতৰত। শিৱসাগৰত গ্ৰাম্য ক্ৰীড়া অনুষ্ঠিত কৰাৰো পৰিকল্পনা ব্যক্ত কৰে অখিল গগৈয়ে।\nইপিনে বিধানসভাত অখিল গগৈৰ প্ৰশ্নক লৈ কটাক্ষ কৰে মন্ত্ৰী পীযুষ হাজৰিকা (Pijush Hazarika)ই। পীযুষ হাজৰিকা কয়, "অখিল গগৈয়ে ভুকুতে কল পকাব বিচাৰে ৷ এনেকৈ চৰকাৰ নচলে ৷ এনেকৈ বিধানসভা নচলে।"\nFirst published: July 13, 2021, 14:14 IST\nAssam Assembly Session 2021Minister Bimal BoraMLA Akhil GogoiSivasagar


অবিশ্ৰান্ত / AVISHRANTA - an Assamese Blog : March 2013\nসৌজণ্য - অগ্নি মিত্ৰ(১)\n৩১ মাৰ্ছৰ কথা ৷\nমই, ৰামনুজ, মৃন্ময় আৰু জয়ন্ত চলিহা পুৱাই পালো গৈ আমাৰ পুৰণি গাড়ীৰ যাদুঘৰ (২) ৷ গাড়ীৰ মাজত ভালেমান সময় কটাই আমি ত্ৰিদিবদাৰ ৰিজৰ্টত সোমালো ৷ অকমান সতেজ হৈ লওঁ বুলি ফষ্টাৰছ্ কেইটামান খুলি ল’লো ৷\nভালে মান কথা ওলাল ৷\nস্বাভাবিক ভাবেই প্ৰথমেই সাহিত্যৰ কথাই ওলাল ৷ ৰামানুজয়ে আগৰে পৰায়ে সাংঘাতিক লিখে ৷ মই বহুতৰে আগত বহুবাৰ কৈছো, ‘‘এই ৰামানুজটো এলেহুৱা ৷ সি যদি ইচ্ছা কৰে ফাইভ পইন্ট ছামওৱানতকৈ ওপৰৰ কিতাপ এখন লিখিব পাৰে ৷’’ ৷ ৰামানুজ বাৰু ৰামানুজয়ে আজিকালি মৃন্ময়েও সুন্দৰ লিখিবলৈ লৈছে ৷ এনে হৈছে প্লট পালেই তাৰ ‘মন মেই লাড্ডু ফুটে’ ৷ পাছে সাহিত্যৰ কথা সোনকালেই বাদ দিব লগা হ’ল ৷ জয়ন্তৰ সাহিত্যৰ লগত কোনো ধৰনৰ সম্পৰ্ক নাই ৷ আমাৰ আলোচনাৰ ফালে কোনো ধৰনৰ গুৰুত্ব নিদি জয়ন্ত ব্যস্ত ফষ্টাৰছ্ৰ ওপৰত ৷\nআমি তিনিও জয়ন্তলৈ মন কৰি কি ক’ম কি নক’ম ভাবি থাকোতেই ৰামানুজয়ে মাত লগালে, ‘‘মোক এটা কথা কওকচোন ৷’’\nআমি সকলোৱে তাৰ ফালে চালো ৷\nসি কৈ গ’ল, ‘‘Female Brain বুলি কিবা বস্তু থাকে নে নাই ?’’\nমৃন্ময় ক’লে, ‘‘কিয় নাথাকিব ৷ আছে, আছে ৷’’\nৰামানুজয়ে মৃন্ময়ৰ ফালে এটা ৰহস্যপূৰ্ণ হাঁহি মাৰি ক’লে, ‘‘অই, তই বেটা সাহিত্যিক মানুহ সাহিত্যই কৰি থাক, এই ফ্ৰয়ডৰ কথা কি বুজি পাবি ?’’\nমই মনে মনে ৰ’লো ৷ Female Brainৰ ওপৰত মোৰ কোনো ধৰণৰ ধাৰনা নাই ৷ মোৰ শ্ৰীমতী ভাল বন্ধুৰ দৰে ৷ গতিকে মই কাহানিও একো ভাবিব লগা হোৱা নাই ৷\nজয়ন্তৰ ফালে চালো ৷ সি তেতিয়াও ফষ্টাৰছ্ লৈ ব্যস্ত ৷\nৰামানুজে কৈ গ’ল, ‘‘ব্ৰেইনৰ ছেক্সুৱেলিটি ক’ৰ পৰা আহিলে আকৌ, কেনেকৈ আহিলে আকৌ ? যেনেকৈ ফিমেল লিভাৰ, ফিমেল গলব্লাডাৰ আদি থাকিব নোৱাৰে তেনেকৈয়ে ব্ৰেইন বুলিও বস্তু থাকিব নোৱাৰে ৷’’\nএইবাৰ জয়ন্তই ফষ্টাৰছৰ পৰা মুৰ তুলিলে ৷\n‘‘হেৰা ৰামানুজ, তুমি বীমা কোম্পানীৰ মানুহ বীমাকে কৰি থাকা ৷ এই মানব শৰীৰৰ ওপৰত কিহৰ ভাষণ দি আছা ? তুমি কিমান গবেষণা কৰিছা হে ?’’\nজয়ন্তক মই বহু বছৰৰ পৰা চিনি পাওঁ ৷ আজি দেখিছো জয়ন্ত চলিহা is on fire ৷ মই ঠিকেই বুজি পালো এই ৩১ মাৰ্ছ আৰু ফষ্টাৰছেই এনে কৰিলে ৷\nময়ে মাত লগালো, ‘‘হেৰা জয়ন্ত কি ইমান ছিৰিয়াছ হৈ থাকা হে ?’’\n‘‘তোমালোকৰ কথা বেলেগ ৷ মই চৰকাৰী চাকৰীয়াল মানুহ ৷’’\nমই খঙেৰেই ক’লো, ‘‘দেওবাৰে কিহৰ চৰকাৰী চাকৰিহে ?’’\n‘‘আৰে নাজানা ? আজি ৩১ মাৰ্ছ ৷’’\n৩১ মাৰ্ছৰ কথা শুনিয়ে কিয় জানো মই ৰামানুজৰ ফালে চালো ৷\n‘‘বছ ইমান টেনচন কিয় লৈছে ? মই বীমা কোম্পানীৰ মানুহ হৈ ইয়াত বহি আছো ৷ আপুনিও বহি থাকক না’’, ৰামানুজৰ খাৰাংখাছ কথা ৷\nবিৰক্তিৰে জয়ন্তই উত্তৰ দিলে, ‘‘ধুই ! বীমা কোম্পানী ! মই ইয়েৰ এন্ডিঙৰ কথা ভাবি থকা নাই ৷ বেলেগ কথা ভাবি আছো হে ৷’’\nমৃন্ময় মনে মনে বহি আছিল ৷ এইবাৰ সি টপককৈ মাত দিলে,‘‘দাদা ভাবক ভাবক ৷ ভাবোতে ভাবোতে যদি কিবা প্লট পায় মোক ক’ব ৷ মই ফাটাফাটি কিবা এটা লিখি দিম ৷’’\n‘‘কি ভাবি আছা হে জয়ন্ত ?’’\nমোৰ ফালে ঘোপাকৈ চাই উত্তৰ দিলে, ‘‘আৰে ভাই তোমাৰ কাৰনেই য’ত চব গৰবৰ হৈ গ’ল ৷ আজি দেওবাৰে অফিছ বুলি শুই আছো ৷ তুমি ফোন কৰিলা ফুৰিবলৈ যাওঁ বুলি ৷ গতিকে খৰধৰকৈ ওলালো ৷ এওঁৰ ‘ফিমেল ব্ৰেইন’ আকৌ কমখন বুলি ভাবিছা ? ধৰিলে নহয় বন্ধৰ দিনা ক’লৈ যাওঁ বুলি ৷ তেতিয়া ৩১ মাৰ্ছটো উলিয়ালো ৷’’\n‘‘দাদা মানি গৈছো ! দাদা মানি গৈছো !আপোনাৰ পৰা শিবলৈ বহুত কথা আছে ৷’’ মৃন্ময় আৰু ৰামানুজয়ে একেলগে কৈ উঠিল ৷\nজয়ন্তই ভোৰভোৰালে, ‘‘শিকিবলৈ কি বহুত কথা আছে হে ? মই ৰিজৰ্টলৈ আহিম বুলি নতুন DSLRটো লৈ আহিলো ৷ এতিয়া ঘৰত গৈ ঘমৰ-ঘন্ট লাগি যাব ৷’’\n‘‘মানে কি হ’লনো তাতে ?’’\n‘‘কি হ’ল মানে ? এতিয়া এওঁ SMS দিছে ‘৩১ মাৰ্ছত অফিছত কেমেৰা লাগে নেকি ?’ মই ভাবি পোৱা নাই কি উত্তৰ দিম ৷’’\nPosted by প্ৰতিভু / Pratibhu at 19:07 No comments:\nজয়ন্ত চলিহা এজন চাকৰিয়াল ৷ গুৱাহাটীতে থাকে ৷ বিবাহিত ৷ তেওঁ মাজে মাজে, সুবিধা পালে মোৰ লগত বহি আড্ডা মাৰে ৷ মোক কয়,‘‘হেৰা লিখিবা হে !’’\nযোৱাকালি জয়ন্ত চলিহা দৌৰ মাৰি অহা দি আহি মোৰ অফিছ পালে ৷\nমুৰে কপালে হাত দি বহি দিলে, ‘‘মৰিলো বুজিছা নে ?’’\n‘‘কি হ’ল নো ?’’\n‘‘হেৰা এই অৰিফ্লেমৰ ক্ৰীম ক’ত পায় জানানে ?’’\n‘‘অৰিফ্লেম?’ ৰাতিপুৱাই ৰাতিপুৱাই অৰিফ্লেম লগা হ’ল যে ? কেছ কি পাৰ্টনাৰ ?’’\n‘‘তুমি জানানে নাজানা ?’’\n‘‘পাবা ছাগৈ ডাঙৰ কছমেটিকৰ দোকানত ৷’’\n‘‘ধেই তুমিও মোৰ দৰেই মক্কেল হে ৷ এইবোৰ হেনো দোকানত নাপায় ৷ মই মেধিৰ দোকান, আমাৰ ৰাজুদাৰ দোকানকে ধৰি কেইবাখনটো বিচাৰিলো ৷ ক’তো নাপায় ৷ কিবা এজেন্টৰ তাত পায় ৷’’\n‘‘এজেন্ট ? কি কৈছাহে ? এই অৰিফ্লেমটো স্ন’-ক্ৰীম নহয় জানো ?’’ মই অলপ সন্দেহেৰে সুধিলো ৷\n‘‘অ’ হে ! জানা যদি কোৱা নহ’লে মই যাওঁ ৷’’\nমই একো সহায় কৰিব নোৱাৰা যেন দেখি জয়ন্ত উভটি গ’ল ৷\nতাৰ পাছতহে মনত পৰিল, ‘‘কিয় জানো তাক অৰিফ্লেম লগা হ’ল ?’’\nকিছু সময়ৰ পাছত কৰো নকৰো কৈ ফোন কৰিলো, ‘‘বন্ধু কথা এটা হ’ল নহয় ৷’’\nসিফালৰ পৰা উৎসাহেৰেই ক’লে, ‘‘অ কোৱাচোন ৷’’\n‘‘মানে তোমাক অৰিফ্লেমৰ কথা কিয় লগা হ’ল ?’’\n‘‘হেৰা প্ৰতিভূ অৰিফ্লেম বিচাৰি পালো হে !’’\n‘‘পালা বুজি পালো ৷ কিন্তু অৰিফ্লেম কিয় লগা হ’ল ?’’\n‘‘অ’ সেইটো ! দেওবাৰে ৰাতিপুৱা তোমাৰ তাতে ব্ৰেকফাষ্ট কৰিম ৷ তেতিয়াই বুজাম ৷’’\nতাৰপাছতে লাহেকৈ ক’লে, ‘‘তুমি মোক এটা সহায়ো কৰি দিব লাগিব ৷’’\nআজি পুৱাই আহি হাজিৰ হ’ল জয়ন্ত ৷\nদুয়ো বহি লেকচাৰ আৰম্ভ কৰিলো ৷\nদেশৰ কথা পাতিছে, বতৰৰ কথা পাতিছে ৷\nমই ভাবিছো, ‘‘অৰিফ্লেম কি হ’ল ?’’\nঅকনমান পাছত নাটকীয় ভাবেই আৰম্ভ কৰিলে\n‘‘হেৰা তুমি নাইট ক্ৰীমৰ কথা জানা নে ?’’\n‘‘নাইট ক্ৰীম ?’’\n‘‘নাজানা ? ময়ো নাজানিছিলো হে !’’\n‘‘তাতে কি হ’ল ?’’\n‘‘যোৱাকালি কামলৈ যাবলৈ ওলালো ৷ ছেভিং কৰি উঠি ক্ৰীমৰ টেমা এটা দেখি ঘঁহি দিলো ৷ এওঁ ধৰিলে নহয় - তাৰমানে তুমি এইটো ঘঁহি ঘঁহি শেষ কৰিছা ? মই এনেয়ে জয়তুন বিবিক সন্দেহ কৰি আছো ৷’’\n‘‘জয়তুন বিবি কোন আকৌ ?’’\n‘‘এহ্ আমাৰ ঘৰত কাপোৰ ধুবলৈ আহে ৷ সেইবোৰ বাদ দিয়া আচল কথা শুনা ৷ তাৰ পাছত এওঁ মোক ধৰিলে নহয় ৷’’\nজয়ন্তই তাৰ দুৰৱস্থাৰ কথা বৰ্ননা কৰিবলৈ ধৰিলে ৷\nশ্ৰীমতী চলিহাই জেৰা কৰিবলৈ ধৰিলে,‘‘তুমি ইমান পঢ়া শুনা কৰা মানুহ, অৰিফ্লেমৰ নাম শুনা নাই ? খুব দেখোন ইন্টাৰনেট কৰি থাকা !’’\nজয়ন্তই থেৰো-গেৰো কৰাৰ বাহিৰে উপায় নাই ৷ সি হেনো মনতে ভাবিলে, ‘‘ইন্টাৰনেটত অৰিফ্লেম আকৌ কেনেকৈ জানিম ?’’\nশ্ৰীমতী চলিহাই ক’বলৈ ধৰিলে, ‘‘অৰিফ্লেম কি নাজানা নাই বাৰু ৷ কিন্তু নাইট ক্ৰীম যে দিনত নঘঁহে নাজানা নেকি ? নাইট মানে ৰাতি তুমি দিনত কিয় ঘঁহিছা ? ইমানো নাজানা নে ?’’\nজয়ন্তই লগে লগে গৈ মুখখন ধুই ক্ৰীমখিনি আতৰাই দিলে ৷\n‘‘এতিয়া ক্ৰীম আতৰাই কি লাভ হ’ব ? মই এইবোৰ নাজানো মোক এটা নতুন নাইট ক্ৰীম লাগিব ৷ ’’\nউপায় নাপায় জয়ন্তই টকা ১০০ শ্ৰীমতী চলিহাৰ হাতত ধৰাই দিলে ৷\nশ্ৰীমতী চলিহাৰ কান্দোন আৰম্ভ হ’ল, ‘‘এইটো কি দিছা ? জানানে কিমান দাম এইটোৰ ? ৮০০ টকা !’’\nদাম শুনি এইবাৰ জয়ন্তৰ অৱস্থা কান্দো কান্দো হ’ল ৷\nমনতে ভাবিলে, ‘‘ইমান দামী বস্তু এটা এনেকৈ ৰাখিব লাগে নেকি ?’’\nজয়ন্তই চাহৰ কাপটো হাতত লৈ মোৰ ফালে চালে ৷\n‘‘বুজিলা কথাটো ?’’\n‘‘অৰিফ্লেম কিয় লগা হ’ল বুজিলো ৷ কথাটো হ’ল ক্ৰীম পালা নে নাই ? কিবা এজেন্টৰ কথা কৈছিলা যে !’’\n‘‘পালো পালো ৷ মেইন অফিছেই পাই গ’লো ৷ অগ্নিৰ অফিছৰ তলতে আছে ৷’’\n‘‘আৰু তুমি যে কৈছিলা মই কিবা এটা সহায় কৰি দিব লাগে , সেইটো আকৌ কি ?’’\n‘‘মানে কাইলৈ মই অৰিফ্লেমৰ অফিছলৈ যাম ৷ তাত হেনো লাইন পাতি কিনিব লাগিব ৷ বহুত মাইকী মানুহ থাকিব ৷ তুমিও মোৰ লগত যাব লাগিব ৷ না নক’বা কিন্তু ৷’’\nমই খাই থকা চাহখিনি মোৰ নাকে মুখে সোমাই গ’ল দেখোন !!\n(কাইলৈ আমাৰ দুয়োকে অৰিফ্লেমৰ লাইনতে পাব, কিবা দৰকাৰ থাকিলে জনাব )\nPosted by প্ৰতিভু / Pratibhu at 20:55 No comments:\nPosted by প্ৰতিভু / Pratibhu at 08:36 No comments:


ৰক্তাক্ত দুলীয়াজান আৰু ছাত্ৰ সন্থাৰ সপ্তদশ অধিৱেশন - Mahabahu.com\nৰক্তাক্ত দুলীয়াজান আৰু ছাত্ৰ সন্থাৰ সপ্তদশ অধিৱেশন\n-অঞ্জন শৰ্মা |\nসদৌ অসম ছাত্ৰ সন্থাৰ সপ্তদশ অধিৱেশনৰ স্থান দুলীয়াজান!\nকৰ’নাক্ৰান্ত সময়ৰ বোকোচাত উঠি থাকিও ২০২০ চনৰ ১৮ নৱেম্বৰৰ পৰা আৰম্ভ হোৱা সদৌ অসম ছাত্ৰ সন্থাৰ দুলীয়াজান অধিৱেশনৰ এই সময়ছোৱাত কিছু পুৰণি কথাই মনটোক জুমুৰি দি ধৰিছে – বিশেষকৈ ‘দুলীয়াজান’ নামটোৰ বাবে। মনটো হঠাৎ উভতি গৈছে আজিৰ পৰা ৪০ বছৰ আগলৈ, তেলৰ নগৰী দুলীয়াজান তেজৰ নগৰী হৈ পৰা সময়ছোৱালৈ – যি ৰক্তাক্ত সময়ৰ আমি আছিলো হতবাক সাক্ষী ! সেই কথালৈ পিছত আহিম। একমাত্ৰ সেই বাবেই মোৰ বাবে এইবাৰৰ অধিৱেশন ঐতিহাসিক ভাৱে গুৰুত্বপূৰ্ণ। কাণ পাতিলে এতিয়াও শুনা যাব অসম আন্দোলনৰ সময়ছোৱাত ১৯৮০ চনত দুলীয়াজানৰ সেই বীভৎস কান্ডৰ পটভূমিত শ্বহীদ হোৱাসকলৰ, গুলীবিদ্ধ হোৱাসকলৰ, আঘাতপ্ৰাপ্ত সকলৰ চিঞঁৰৰ প্ৰতিধ্বনি। ১৯৮০ চনত আমিও ছাত্ৰ আছিলো, আৰু সেই ৰক্তাক্ত দুলীয়াজানৰ ঘটনাস্থলীত উপস্থিত হোৱাৰ পিছত যি উপলব্ধি হৈছিল – তাৰে পটভূমিত সেইসময়ৰ বিখ্যাত কাকত ‘সাপ্তাহিক নীলাচল’ত লিখিছিলো “অভিশপ্ত দুলীয়াজানঃ লিখিবলৈ ভাষা নাই”! কাকতখনৰ প্ৰথম পৃষ্ঠাটো সম্পূৰ্ণ কৰি সেই লেখাটো প্ৰকাশ হৈছিল। সেই সময়ছোৱাত বহুতেই লেখাটো পঢ়ি কান্দিছিল, ক্ষুব্ধ হৈছিল, …! সেই লেখাটোকেই ৪০ বছৰৰ পিছত আজিৰ প্ৰজন্মৰ ছাত্ৰসকলৰ জ্ঞাতাৰ্থে পুনৰ ডাঙি ধৰিম – যিহেতু স্থান ‘দুলীয়াজান’। কিন্তু তাৰে আগতে সামান্য কথা কবলৈ আগবাঢ়িছো..\nসপ্তদশ অধিৱেশনৰ পটভূমিত মনলৈ আহিছে – ১৯৬৬ চনৰ ১ আৰু ২ অক্টোবৰত যোৰহাটত অসমৰ বিভিন্ন বিদ্যালয় – মহাবিদ্যালয় আদিৰ শতাধিক ছাত্ৰ প্ৰতিনিধি সমবেত হৈ “সদৌ অসম ছাত্ৰ সন্থা”ৰ জন্ম দিছিল, আৰু লক্ষ্মীকান্ত শইকীয়াক সভাপতি তথা দিলীপ কুমাৰ ভট্টাচাৰ্যক সাধাৰণ সম্পাদক হিচাপে নিৰ্বাচিত কৰা হৈছিল; কিন্তু সেই ঘটনা কোনো বিচ্ছিন্ন ঘটনা নাছিল। ইতিহাসৰ বিৱৰ্ণ পৃষ্ঠাত মোলান পৰি যোৱা আৰু আজিকালি কোনোৱেই উল্লেখ নকৰা – অবিভক্ত কামৰূপৰ পাঠশালাক কেন্দ্ৰ কৰি বিস্তৃত হৈ থকা বজালী অঞ্চলৰ চৌখুটীত ১৯১৩ চনতেই গঠন হোৱা “বজালী বান্ধৱ সন্মিলন” ( পিছলৈ ১৯১৭ চনত নাম পৰিৱৰ্তন কৰি ‘বজালী ছাত্ৰ সন্মিলন’, সভাপতি কামেশ্বৰ দাস আৰু সম্পাদক সোণাপতি দেৱ শৰ্মা); ১৯১৬ চনৰ ২৫ আৰু ২৬ ডিচেম্বৰ তাৰিখে গুৱাহাটীত সাহিত্যৰথী লক্ষ্মীনাথ বেজবৰুৱাৰ সভাপতিত্বত অনুষ্ঠিত হোৱা অসমীয়া ছাত্ৰৰ সাহিত্য সন্মিলনৰ প্ৰথম অধিৱেশনত সাহিত্যৰথীৰ পৰামৰ্শক্ৰমে “অসম ছাত্ৰ সন্মিলন” নাম গৃহীত হৈ প্ৰথম কাৰ্যনিৰ্বাহক সমিতি গঠন হোৱা ঘটনা ( প্ৰধান সম্পাদক হেড়ম্বপ্ৰসাদ বৰুৱা আৰু সহকাৰী সম্পাদক জ্ঞাননাথ বৰা); আৰু আজিৰ “সদৌ অসম ছাত্ৰ সন্থা”ৰ এক এৰাব নোৱাৰা ধাৰাবাহিক আত্মিক সম্পৰ্ক আছে। ১৯৬৬ চনত গঠন হোৱা সদৌ অসম ছাত্ৰ সন্থা সাংগঠনিক ভাবে সুদৃঢ় হৈ উঠাৰ আগতেই ১৯৭২ চনৰ মাধ্যম আন্দোলনত সৰৱ ভূমিকাৰে নিৰ্ণায়ক শক্তিলৈ পৰিণত হ’বলৈ বাধ্য হৈছিল। আমিও সেই মাধ্যম আন্দোলনত অংশগ্ৰহণ কৰিছিলো ষষ্ঠমান শ্ৰেণীৰ ছাত্ৰ হিচাপে। আমাৰো সেয়াই আৰম্ভণি। আমি হেৰুৱাইছিলো ১২ বছৰীয়া সহযোদ্ধা মোজাম্মিল হকক – ১৯৭২ চনৰ ৫ অক্টোবৰত। অসম পুলিচে গুলীয়াই হত্যা কৰা মোজাম্মিলৰ অকালমৃত্যুত সমগ্ৰ অসমে কান্দিছিল। তাৰপিছত বহুত ঘটনা… দীঘল নকৰো। এনেদৰে আমাৰ কৈশোৰৰ দিনবোৰৰ মাজেৰে মাধ্যম আন্দোলন, খাদ্য আন্দোলন আদি পাৰ হৈ গ’ল। সত্তৰৰ দশকত ললিত ৰাজখোৱা আৰু নগেন শৰ্মা যথাক্ৰমে সদৌ অসম ছাত্ৰ সন্থাৰ সভাপতি আৰু সম্পাদক হৈ থকা সময়ছোৱাত অসমত সমান্তৰালকৈ অইন এক ‘সদৌ অসম ছাত্ৰ সন্থা’ গঠন কৰাৰ প্ৰয়াস হ’ল – সেইসময়ত অসমত আহি খোপনি পোতা চি-পি-আই(এম•এল)ৰ ভাস্কৰ নন্দীৰ নেতৃত্বত বিশ্বাস কৰা ‘ইউ-এছ-এফ’ৰ ( ইউনাইটেড ষ্টুডেন্টচ ফেডাৰেশ্যন)ৰ উদ্যোগত। পাঠশালাত সেই সমান্তৰাল সদৌ অসম ছাত্ৰ সন্থাৰ অধিৱেশন অনুষ্ঠিত কৰি তাৰ দ্বাৰা সদৌ অসম ছাত্ৰ সন্থাক নস্যাৎ কৰিবলৈ প্ৰয়াস কৰা হ’ল। আমি সেইসময়ত ‘সমান্তৰাল সদৌ অসম ছাত্ৰ সন্থা’ৰ বিৰুদ্ধাচৰণ কৰি তেওঁলোকৰ প্ৰচেষ্টা ব্যৰ্থ কৰাৰ পিছত ললিত ৰাজখোৱা আৰু নগেন শৰ্মাৰ নেতৃত্বত “সদৌ অসম ছাত্ৰ সন্থা” পুনৰ উজ্জীৱিত হৈ উঠিল। এই সমগ্ৰ ঘটনাৱলীৰ আমি সাক্ষী। তাৰপিছত? তাৰ পিছৰ ছোৱা সময় অগ্নিময়। কিমান লিখিম? ১৯৭৮ চনৰ মে’ মাহৰ পৰা গোলপোষ্ট সলনি নকৰাকৈ শতাধিক প্ৰৱন্ধ লিখিলো – অসম আন্দোলনৰ সময়ছোৱাত। আজিও গোলপোষ্ট সলনি হোৱা নাই। ১৯৭৯ চনৰ নৱেম্বৰ মাহত উজনি অসমলৈ একেলগে যাত্ৰা কৰি থাকোতে ডিব্ৰুগড়ত হঠাৎ ৰোগাক্ৰান্ত হৈ পৰা সদৌ অসম ছাত্ৰ সন্থাৰ সাধাৰণ সম্পাদক ভৃগু কুমাৰ ফুকনক ডিব্ৰুগড় মেডিকেল কলেজৰ চিকিৎসালয়ত ভৰ্তি কৰাই ৬/৭ দিন তেওঁৰ চিকিৎসা চলি থাকোতে ছাঁৰ দৰে থাকি পিছত সুস্থ হৈ পৰাত তেওঁক শিৱসাগৰৰ ফুকন নগৰৰ বাসগৃহত থৈ ৫ নৱেম্বৰত নৈশ বাছত গুৱাহাটীলৈ আহি ৬ নৱেম্বৰত গুৱাহাটীৰ জজ খেলপথাৰত হোৱা সদৌ অসম ছাত্ৰ সন্থাৰ দ্বাৰা আয়োজিত বিশাল গণ সমাৱেশত ‘সভা’ৰ ‘প্ৰচিডিং’ লিখিছিলো; তাৰ পিছত…বহু দীঘল সেইবোৰ অধ্যায়। কিমান বয়স আছিল আমাৰ? ১৮ বছৰ, ১৯ বছৰ! কিন্তু পিছলৈ বহু নিৰ্লজ্জ নিধকালি দেখিলো, বিশ্বাসঘাতকতা দেখিলো, বিভিন্ন দৃশ্যপট দেখিলো, আৰু নিজকে নিজে ধিক্কাৰ দিলো – এওঁলোকৰ নেতৃত্বতেই হৈছিল নে সেই অসম আন্দোলন! এই লেখাত কাকো ব্যক্তিগত আক্ৰমণ নকৰো। কিন্তু ‘প্ৰাক্তন‘ শব্দটো কোনেও মচিব নোৱাৰে, ই চিৰস্থায়ী। আজি যদি সদৌ অসম ছাত্ৰ সন্থাৰ এই অধিৱেশনত এনে প্ৰস্তাৱ লোৱা হয় যে ললিত ৰাজখোৱা আৰু নগেন শৰ্মাৰ সময়ছোৱাত, প্ৰফুল্ল কুমাৰ মহন্ত আৰু ভৃগু কুমাৰ ফুকনৰ সময়ছোৱাত, কেশৱ মহন্ত আৰু অতুল বৰাৰ সময়ছোৱাত, সৰ্বানন্দ সোণোৱাল আৰু সমুজ্বল ভট্টাচাৰ্যৰ সময়ছোৱাত, শঙ্কৰ প্ৰসাদ ৰায় আৰু তপন গগৈৰ সময়ছোৱাত, আৰু দীপাংক নাথ আৰু লুৰিনজ্যোতি গগৈৰ সময়ছোৱাত – তেওঁলোকে বাতৰিকাকতত যিমানবোৰ বিবৃতি দিছিল, দূৰদৰ্শন অসমলৈ অহাৰ পিছত যিমানবোৰ ‘বাইট’ দিছিল – সেই সকলোবোৰ সামৰি এখন সংকলন প্ৰকাশ কৰা হ’ব, তেন্তে সেইখন পঢ়িলেই এক সামগ্ৰিক আভাস পোৱা যাব তথা ‘প্ৰাক্তন’ সকলৰ ‘শেষ সকিয়নী’, ‘মৃত্যু সঙ্কল্প’, ‘জয় আই অসম’ আদিৰো ‘এম-আৰ-আই’ নতুন প্ৰজন্মই কৰিবলৈ সুবিধা পাব। আন্তৰিকতাৰে আশা কৰিছো, তেনে এখন সংকলন সদৌ অসম ছাত্ৰ সন্থাই প্ৰকাশ কৰিব।\nযি কি নহওঁক, অসম আন্দোলনৰ বিষয়ে ইয়াত লিখি লিখি সমাপ্ত কৰিব নোৱাৰো। এতিয়াৰে পৰা প্ৰায় দুবছৰ আগতে প্ৰায় ১০০০ পৃষ্ঠাৰ যিখন কিতাপ লিখি প্ৰকাশ কৰিছিলো, সেইখনৰো সেইবাবেই নাম দিছিলো -” অসম আন্দোলনৰ অসম্পূৰ্ণ ইতিহাস”! কিন্তু আজি যিসময়ত এই অধিৱেশনৰ আয়োজন কৰা হৈছে, সেই সময়ছোৱা ইমানেই জটিল আৰু ধোঁৱাময়, ইমানেই বিশ্বাসহীন আৰু সুবিধাবাদী, ইমানেই ভয়াবহ আৰু কুটিল – নতুন প্ৰজন্মই সমগ্ৰ ঘটনাৱলী ভালদৰে বিশ্লেষণ নকৰিলে আজি ইমানবছৰে যি সদৌ অসম ছাত্ৰ সন্থা অসমৰ আত্মা হিচাপে বিবেচিত হৈ আহিছে আৰু বহু ঘাত-প্ৰতিঘাত- বিশ্বাসঘাতকতা – প্ৰতাৰণাৰ সন্মুখীন হৈও নিজৰ পতাকাখন সগৰ্বে উৰুৱাই আছে – সেই আত্মা তথা নিৰ্ণায়ক শক্তিৰ বিকাশ ৰুদ্ধ হৈ পৰা অসম্ভৱ নহয়, যিহেতু সদৌ অসম ছাত্ৰ সন্থাৰ মঞ্চখন ব্যৱহাৰ কৰি বহুতেই সেই মঞ্চখনতেই অকল্পনীয় ভাৱে কুঠাৰাঘাত কৰিলে। ‘প্ৰাক্তন’ৰ নেতৃত্বতেই চৰকাৰ; অথচ সেই চৰকাৰৰ গুলীতেই অসম আন্দোলনৰ অইন এক জটিল প্ৰশাখা “কা” বিৰোধী আন্দোলনত ফুলকুমলীয়া ছাত্ৰ পুনৰ শ্বহীদ! তাকো শ্বহীদ দিৱসৰ পিছদিনাই! শ্বহীদ উদ্যান মুকলি কৰাৰ পিছতেই! সেইবাবেই সৃষ্টি হৈছে অবিশ্বাস। নিজৰ ছাঁ টোকেই যেন আজি বিশ্বাস কৰিব নোৱাৰি! ‘প্ৰাক্তন’ সকলে অসমক ইমান ভাল পাইছিল যে কোনোবাই মৰমতে কামুৰি অসম মাতৃৰ নাক ছিঙি লৈ গ’ল, কোনোবাই কাণ, কোনোবাই স্তন, আৰু কোনোবাই নিবলৈ প্ৰয়াস কৰি আছে হৃদপিণ্ড! এইসকলৰ নেতৃত্বতেই মানুহ ৰাজপথলৈ ওলাই অহা নাছিল নে? শত শতজন শ্বহীদ হোৱা নাছিল নে? গতিকে সাধাৰণ মানুহৰ দোষ নাই। মানুহ বীতশ্ৰদ্ধ। সেয়েই গুৰুত্বপূৰ্ণ দুলীয়াজানৰ অধিৱেশন। এই অধিৱেশন হ’ব লাগিব বিশ্বাস-আস্থা ওভোতাই আনিব পৰা অধিৱেশন, নতুন প্ৰজন্মই নতুন চিন্তাধাৰাৰে আগন্তুক দিনত এক নতুন ধাৰাৰ যাত্ৰাৰম্ভ কৰাৰ বাবে সঙ্কল্প লোৱাৰ অধিৱেশন। আজি ভৌগোলিক পৰিসীমা নতুন নতুন প্ৰযুক্তিয়ে মচি পেলোৱাৰ পিছত সমগ্ৰ বিশ্বলৈ দৃষ্টিপাত কৰি আগবাঢ়ি যাবলৈ হোৱা অধিৱেশন। স্বদেশৰ ইতিহাস মন্হন কৰি সত্বা উদ্ধাৰ কৰিবলৈ অনুষ্ঠিত হোৱা অধিৱেশন। এনে এক সময়ত শ্বহীদৰ ৰক্তৰে ৰঞ্জিত দুলীয়াজানৰ এই অধিৱেশন ঐতিহাসিক ভাৱে অত্যন্ত গুৰুত্বপূৰ্ণ। সেইবাবেই আৰম্ভণিতে কৈছো যে যি স্থানত সদৌ অসম ছাত্ৰ সন্থাৰ অধিৱেশন অনুষ্ঠিত কৰা হৈছে, সেই স্থানত ১৯৮০ চনত হোৱা ঘটনাৱলীৰ জিলিঙণি ডাঙি ধৰিম – যাতে তেওঁলোকে অতীতৰ পটভূমিত কথাবোৰ গভীৰভাবে চিন্তা কৰিব পাৰে। এইখিনিতে পুনৰ কৈ থব বিচাৰিছো যে ১৯৮০ চনত এই লেখকৰ বয়স আছিল ১৯/২০ বছৰ! সেই বয়সত কি দুলীয়াজানত কি দেখিছিলো আৰু সাপ্তাহিক নীলাচল কাকতত কি লিখিছিলো, তলত ডাঙি ধৰিলো। দয়া কৰি আজিৰ নতুন প্ৰজন্মই ১৯৮০ চনৰ সেই পৰিৱেশলৈ যাত্ৰা কৰি লেখাটো পঢ়িবলৈ যত্ন কৰিব।\n[ ৩০/১/৮০, ‘সাপ্তাহিক নীলাচল’ কাকতত প্ৰকাশ হোৱা মোৰ লেখাটো তলত হুবহু ডাঙি ধৰা হ’ল ]\n|| অভিশপ্ত দুলীয়াজান: লিখিবলৈ ভাষা নাই ||\nটিপলিং পুলিচ চকীৰ সন্মুখৰ দেৱালখন অগ্নিনিৰ্বাপক বাহিনীৰ পানীৰ পাইপৰ দ্বাৰা ধুই পেলোৱা হৈছে। অৰ্থাৎ, কেঁচা তেজেৰে ৰঙা হৈ থকা ‘OIL INDIA’ৰ দেৱালখনৰ পৰা তেজবোৰ নাইকিয়া কৰি দিয়া হৈছে। তথাপি তাত তেজ লাগি আছে ঠায়ে ঠায়ে, তেজ লাগি আছে পিকেটিং-কাৰীয়ে ৰখি থকা গেটখনৰ ওচৰে-পাঁজৰে। দেৱালখনৰ ঠায়ে ঠায়ে গুলীৰ দ্বাৰা ফুটা হৈ গৈছে। গেটখনৰ উত্তৰফালে থকা পানীৰ পাইপ গুলী লাগি ফাটি গৈছে (এতিয়া নতুন পাইপ লগোৱা হৈছে)।\nগুলী লাগিছে টেঙাখাট পাণধোৱাৰ ১৬ বছৰীয়া অকণ গোহাঁইৰ বাওঁহাতত, তিনিচুকীয়া কলেজৰ হেম গগৈৰ ভৰিৰ পতাত, OIL INDIAৰ কৰ্মচাৰী নৱ কুমাৰ নেওগৰ বাওঁভৰিৰ আঁঠুৰ ওপৰত, শিহুমৰা গাঁৱৰ অকণ বৰুৱাৰ ডিঙিত, নাহৰকটীয়া কলেজৰ প্ৰসন্ন গগৈৰ বাওঁভৰিত, পুৰণি খঙীয়া গাঁৱৰ অঞ্জলি হাজৰিকাৰ সোঁভৰিৰ আঁঠুত, টেঙাখাটৰ গুণৱতী ফুকনৰ বাওঁভৰিত, ভাদৈ পাঁচআলিৰ ভাদৈ হাইস্কুলৰ নৱমমানৰ ছাত্ৰী দিব‍্যলতা ফুকনৰ মূৰত, চাচনি মৌজাৰ শান্তিপুৰ গাঁৱৰ দুলেশ্বৰী গগৈৰ পিঠিত, দীঘলী গাঁৱৰ বিনু বৰাৰ সোঁভৰিত। দুটা গুলী লাগি যৌনাঙ্গ ছিঙি গৈছে দুলীয়াজান কলেজৰ ছাত্ৰ দ্ৰোণকান্ত দাসৰ। OIL INDIAৰ কৰ্মচাৰী ভদ্ৰকান্ত সোণোৱালে বুকুৰ বাওঁফালে দুটা গুলী লৈ বিচনাত পৰি আছে, বিছনাত পৰি আছে টিপলিং হাইস্কুলৰ শিক্ষক ঘন গগৈয়ে সোঁভৰিত তিনিটা-সোঁহাতত এটা, আৰু তপিনাত এটা গুলী লৈ। ১৮/১/৮০ তাৰিখৰ পৰা দুদিন সংজ্ঞাহীন হৈ বিছনাত পৰি আছে দুলীয়াজান কলেজৰ ছাত্র তথা দুলীয়াজান আঞ্চলিক ছাত্ৰ সন্হাৰ প্ৰাক্তন সম্পাদক বিনোদ চেতিয়া। বিছনাত পৰি আছে OIL INDIAৰ কৰ্মচাৰী পোণা গগৈৰ পত্নী অৰুণা গগৈ – OIL INDIAৰ Drilling বিভাগৰ কৰ্মচাৰী প্ৰদীপ গগৈ, অনিল দত্ত, ৰত্নেশ্বৰ ফুকন, চাচনি উচ্চতৰ মাধ্যমিক বিদ্যালয়ৰ দশম মানৰ ছাত্ৰ দেৱ কুমাৰ বৰুৱা, নকাৰী গাঁৱৰ স্বৰ্ণলতা চেতিয়া, চাচনি চেঁচাসত্ৰ একাডেমীৰ নৱম মানৰ ছাত্ৰী জুনুবালা টাইৰাই, টেঙাখাট পানধোৱাৰ সত্তৰ বছৰীয়া বৃদ্ধা মাকণ গোঁহাই, দীঘলী হাইস্কুলৰ সপ্তম মানৰ ছাত্ৰী নিৰদা গগৈ, চাচনি খাতোৱা গাঁৱৰ বিমলা খনিকৰ, ভাদৈ পাঁচআলিৰ কেৰকণি গাঁৱৰ চাৰিটা ল’ৰা আৰু এজনী ছোৱালীৰ মাক ববিতা শইকীয়া, দুলীয়া গাঁৱৰ ১২ বছৰীয়া ছোৱালী অণিমা গগৈ আৰু বহুতো।..\nতেজ লগা দেৱালখন মই ভালদৰে চাইছিলো, গুলীয়াই ফুটা কৰা ঠাইবোৰো চাইছিলো, পথৰ ওপৰতো দেখিছিলো তেজৰ চেকুৰা। টিপলিং পুলিচ চকীৰ ভিতৰলৈ গৈ মই বহুকেইখন চাইকেল দেখিছিলো। ভাৰপ্ৰাপ্ত বিষয়াক প্ৰশ্ন কৰাত তেওঁ উত্তৰ দিছিল যে সৰ্বমুঠ ২৩৯ খন চাইকেল আৰু এখন মটৰ চাইকেল পুলিচে জব্দ কৰি ৰাখিছে। কোনোবাই চাইকেল বিচাৰি আহিলে গ্ৰেপ্তাৰ কৰা হৈছে। এইখন পুলিচ চকীৰ সন্মুখৰ পৰাই কন্দুৱা গেছ, লাঠী, গুলী চলোৱা হৈছিল। ডিব্ৰুগড় কাৰাগাৰত বন্দী কৰি ৰখা দুলীয়াজান গণ-সংগ্ৰাম পৰিষদৰ সভাপতি অধ‍্যাপক নিত‍্যা দত্তই মোক কৈছিল যে পুলিচে যেতিয়া তেওঁক ঘটনাস্থলীৰ পৰা টিপলিং পুলিচ চকীলৈ চোঁচৰাই নিছিল তেতিয়া তেওঁ প্ৰায় সত্তৰ(৭০)টা অৰ্দ্ধমৃত দেহৰ ওপৰেৰে পাৰ হৈ যাবলগীয়া হৈছিল। ভয়তে ছোৱালীবোৰে- মাইকী মানুহবোৰে কোলাৰ কেচুৱা পেলাই দৌৰিছিল। প্ৰায় ৭ ফুট ওখ দেৱালখনো প্ৰাণৰ মমতাত ছোৱালীবোৰে পাৰ হৈ গৈছিল আৰু দেৱালৰ ওপৰত উঠিব ধৰা ছোৱালীক বা মাইকী মানুহক গুলী কৰি নমাই অনা হৈছিল। কন্দুৱা গেছ প্ৰয়োগ কৰাৰ লগে লগে ধুৱলি-কুঁৱলি হৈ পৰা ঠাইতে শুই পৰা নিৰীহ মানুহৰ ওপৰত লগে লগে লাঠীচালনা কিয় কৰা হৈছিল মই বুজি নাপালো। মই বুজি নাপালো সেই নিৰীহ মানুহবোৰৰ ওপৰত লাঠীচালনা কৰাৰ পিছত অসম পুলিচৰ কতৃপক্ষই কিয় হুকুম দিলে গুলী চলাবলৈ!!\nগাৰ নোম শিয়ৰি উঠে। শোষিত-প্ৰৱঞ্চিত মানুহৰ টকাৰে ভাৰত ৰক্ষা- শান্তিৰক্ষাৰ নামত নিয়োগ কৰা শান্তিৰক্ষকে প্ৰায় ১৫ মিনিট ধৰি ২০০০০ মানুহৰ সমাৱেশৰ ওপৰত, শান্তিপূৰ্ণ গণ-পিকেটিংকাৰীৰ ওপৰত কন্দুৱা গেছ, লাঠীচালনা, গুলীচালনা কৰাৰ কথা ভাবিলে হাত-ভৰি সকলোতে কঁপনি উঠে। বুজাবলৈ মোৰ হৃদয়ত ভাষা নাই, হয়তো পৃথিৱীৰ যি কোনো দেশতেই এনে কাৰ্যকলাপৰ বিষয়ে লিখিবলৈ ভাষাৰ অভাৱ হ’ব।\nনৰঘাতকসকলে নিশ্চয় হাঁহিছিল। আইকমেন, জেনেৰেল ডায়াৰ, ইদি আমিনৰ দৰে নিজকে নিজে কল্পনা কৰি বীভৎস হাঁহি মাৰিছিল গুলীৰ শব্দৰ লগে লগে, তেজৰ চেকুৰা বাটে-হাটে-দেৱালে-কাপোৰে ছিটিকি ছিটিকি পৰাৰ লগে লগে। ‘জয় জোৱান’-এ জয় কিষাণৰ ওপৰত, ‘জয় কিষাণ’ৰ টকাৰে কিনা ৰাইফলেৰে গুলী নিক্ষেপ কৰাৰ সময়ত ‘জয় কিষাণ’ৰ ঘামৰ গোন্ধ তেওঁলোকৰ চুৱেটাৰৰ ঊলত থকাৰ কথা পাহৰি গৈছিল, আৰক্ষী অধীক্ষক প্ৰিয়নাথ গোস্বামীয়েও সেই সময়ত পাহৰি গৈছিল নলবাৰী মহকুমাত তেখেতৰ ঘৰৰ ওচৰৰ ছোৱালীক সামৰিক বাহিনীৰ লোকে ধৰ্ষণ কৰাৰ কথা। হাত-ভৰিত গুলী লৈ বিবস্ত্ৰ পুৰুষ, বিবস্ত্ৰা নাৰী, গাভৰুসকল পলাইছিল ৰাইফলৰ ভয়ত, প্ৰাণৰ ভয়ত। কঁঠালগুৰি হাইস্কুলৰ প্ৰাক্তন শিক্ষক শ্ৰী দুৰ্গাধৰ গগৈৰ ডাঙৰ পুত্ৰ তথা কথা ক’ব নোৱাৰা (বোবা) লীলা গগৈৰ ডাঙৰ ককায়েক কুমুদ চন্দ্ৰ গগৈৰ মৃত্যু হৈছিল, গিৰিবালা গগৈ বিধৱা হৈছিল, বুকু শুদা হৈছিল ফুলেশ্বৰী গগৈৰ আৰু পিতৃহীন হৈছিল ১৪ মহীয়া কিৰীটি গগৈ। মৃত্যু হৈছিল চাচনিৰ হুদুপৰা গাঁৱৰ মাটি-বাৰীহীন শ্ৰীৰমাকান্ত ডেকা আৰু শ্ৰীমতী ভাগ‍্য ডেৱীৰ তৃতীয় পুত্ৰ ৩২ বছৰীয়া নগেন ডেকাৰ। এজন বিখ্যাত পেঁপাবাদক নগেন ডেকাৰ মৃত্যুৰ লগে লগে কপালৰ সেন্দুৰ মচিছিল তিলেশ্বৰী ডেকাই, পিতৃহীন হৈছিল প্ৰথমমান শ্ৰেণীৰ ছাত্ৰ ৬ বছৰীয়া প্ৰদীপ ডেকা, ৪ বছৰীয়া দিগন্ত ডেকা আৰু ডেৰ বছৰীয়া মামণি ডেকা। ডাঙৰ পুত্ৰ ৬ বছৰীয়া প্ৰদীপে (ঘৰত মতা নাম ‘সোণ’) মাকক কৈছিল-‘মা, নাকান্দিবা, ডাঙৰ হ’লে আমি খুৱাম নহয়!’ প্ৰদীপক মাতি আনি মই মৈৰ ফাইলৰ বগা কাগজত মাকক কোৱা কথাষাৰৰ তলত নিজৰ নামটো লিখি দিবলৈ কৈছিলো। প্ৰদীপে লিখি দিছিল। লিখি দিছিল চাচনিৰ শান্তিপুৰ গাঁৱৰ ৺তাহিৰাম নেওগ আৰু ৺ভেদুৰী নেওগৰ তৃতীয় সন্তান ২২ বছৰীয়া শ্বহীদ অজিত নেওগৰ ককায়েক পূৰ্ণ নেওগে। কি লিখিছিল সেইবিষয়ে মই ক’ম, অলপ পিছত ক’ম। মৃত্যু হৈছিল ৹গোলাই বৰা আৰু বকুলী বৰাৰ সৰুপুত্ৰ ২২ বছৰীয়া নৃপেন বৰাৰ। বহুতৰে মৃত্যু হৈছিল। টিপলিং পুলিচ চকীৰ সন্মুখত থকা কঁঠাল গছজোপাৰ পৰা ফ্লেগপোষ্টলৈ ৰাস্তাত পৰি থকা অজস্ৰ অৰ্দ্ধমৃতদেহ ত্ৰিপালৰ ওপৰত তুলি আঠজন চি-আৰ-পিয়ে পুলিচ চকীৰ পিছফাললৈ চোচৰাই লৈ গৈছিল। পুলিচ চকীৰ সন্মুখৰ ড্ৰামবোৰ নোহোৱা হৈছিল। পুলিচ চকীত মাইকী মানুহৰ কাপোৰ, গাভৰুৰ ব্লাউজবোৰ জমা কৰা হৈছিল। ৰাস্তাত তেজত পিছল খাই পৰা অনিল দত্তক এম্বুলেন্সৰ পৰা নমাই আনি C.R.P.-এ কোবাইছিল। মণিকা সেনাপতিয়ে মোৰ ফাইলৰ কাগজত ২২/১/৮০ তাৰিখে দুলীয়াজানত গুলীচালনা কৰাৰ লগে লগে ‘মৃতদেহ মই পাঁচটা দেখিছিলো’ বুলি লিখি চহী কৰি দিছিল। OIL INDIA-ৰ ৫ নম্বৰO.C.S.-ৰ পৰা জেনেৰেল অফিচ পাৰ হৈ I.T.I. ট্ৰেইনিং হোষ্টেলৰ আলিমূৰলৈকে আৰু ষ্টেচনৰ ফালে চিনেমা হললৈকে তিনিওফালে পুলিচ চকীৰ সন্মুখৰ পৰা প্ৰায় ৩০৯/৪০০ গজ দূৰলৈকে বিস্তৃত ৰাজআলিত তেজৰ চেকুৰা ২৩/১/৮০ তাৰিখলৈ বিদ‍্যমান। উলংগ হৈ দৌৰিছিল অসমৰ বোৱাৰী-জীয়ৰী। ৰাজআলিত পৰি আছিল লাচিত সন্তান।\nশ্বহীদৰ ঘৰলৈ গৈছিলো। OIL INDIA-ৰ কৰ্মচাৰী শ্বহীদ কুমুদ চন্দ্ৰ গগৈৰ ঘৰলৈ গৈছিলো। ৯ জনীয়া পৰিয়ালৰ সকলো দায়িত্ব বহন কৰা কুমুদ চন্দ্ৰ গগৈৰ ঘৈণীয়েক গিৰিবালা গগৈয়ে ভেন্সাৰ স্কুল এখনত শিক্ষয়িত্ৰী হিচাপে কাম কৰি সময়মতে দৰ্মহা নাপায়। পুতেক ১৪ মহীয়া কিৰীটি গগৈক কোচত লৈ থকা গিৰিবালা গগৈক মই যেতিয়া লগ ধৰিছিলো, তেখেতৰ মুখেৰে কথা ওলোৱা নাছিল। পিছলৈ কৈছিল, বহুত কথা কৈছিল। শ্বহীদ কুমুদ চন্দ্ৰ গগৈৰ ভায়েক লীলা গগৈ বোবা, সৰু ভায়েক শৰৎ গগৈ দুলীয়াজান কলেজৰ ছাত্ৰ। ঘৰৰ অৱস্থা ভাল নহয়। ঘৰখন কেনেকৈ চলিব তাকে ভাবি ভাবি তেওঁলোক শংকিত হৈ পৰিছে। দেউতাক দুৰ্গাধৰ গগৈয়ে তেওঁলোকৰ শংকাৰ বিষয়ে অসমৰ ৰাইজক জনাবলৈ মোৰ জৰিয়তে বাতৰিকাকতত প্ৰচাৰ হোৱাটো বিচাৰিছে।\nচাচনিৰ শান্তিপুৰ গাঁৱলৈ গৈছিলো। তাত শ্বহীদ অজিত নেওগৰ ঘৰ। নেওগৰ পেটৰ সোঁফালে গুলী সোমাই ওলাই যায় আৰু সোঁহাতেৰে সোমাই ওলাই যায়। অজিত নেওগে সৰুতেই পিতৃ-মাতৃক হেৰুৱাইছিল পিতৃৰ নাম আছিল ৺তাহিৰাম নেওগ আৰু মাকৰ নাম আছিল ৺ভেদুৰী নেওগ। ককায়েক পূৰ্ণ নেওগেই দৰাচলতে অজিত নেওগৰ পিতৃ-মাতৃ-ককায়েক সকলো। পূৰ্ণ নেওগে জলসিঞ্চন বিভাগত কাম কৰে। অইন এজন ককায়েকৰ নাম ৰবীন নেওগ, এওঁ খেতি-বাতি কৰে। ভায়েকৰ নাম ধৈৰ্য্য নেওগ, দশম মানত পঢ়ে। ভনীয়েকৰ নাম পদ্মা নেওগ। পূৰ্ণ নেওগে আমাক প্ৰায় আধাঘন্টা বহুত কথাই কৈছিল। আমি শুনি গৈছিলো। আমি মানে অসম ইঞ্জিনিয়াৰিং কলেজৰ ছাত্র বিক্ৰম বৰুৱা, ছাত্ৰ সন্হাৰ উপ-সভাপতি নুৰুল হুছেইন, নগাঁৱৰ ছাত্ৰ নেতা দিগেন বৰা, দুলীয়াজানৰ কৰুণজ‍্যোতি শইকীয়া, মৰাণৰ অনুপ ফুকন, আৰু নগাঁৱৰ পুলিন মহন্ত মোৰ লগত আছিল। ককায়েকে কৈছিল-“ভাই হেৰুওৱাৰ বাবে মই দুখ কৰা নাই। মোৰ ভাইৰ মৃত্যুৰ বাবে এক জাগৰণৰ সৃষ্টি হৈছে। এই জাগৰণক যদি ছাত্র সন্হাই বিপথে লৈ যায়, মই ক্ষমা নকৰিম।…………এটা জাতিয়েই আছে আৰু সেইটো হ’ল অসমীয়া জাতি, যিয়ে নীৰৱে সকলো সহ‍্য কৰিছে। চৰকাৰে নোৱাৰিলেও নিজ বাহুবলেৰে হ’লেও আমি বিদেশী খেদিম।…….১০ বছৰৰ আগতে এনেদৰে শ্বহীদ হ’লে অসম জননীৰ বাবে আমি অন্ততঃ কিবা কৰিব পাৰিলোহেতেন।\nভাদৈ পাঁচআলিৰ নৃপেন বৰাৰ বয়স আছিল ২২ বছৰ। এওঁৰ বুকুত গুলী লাগি পিঠিৰে ওলাই গৈছে।নৃপেন বৰাৰ মৃতদেহত ‘PM 19’ লিখা সৰু কাগজ এখিলা পোৱা গৈছে। P.M.19ৰ অৰ্থ Post Mortem 19 হ’ব পাৰে নেকি? মাতৃ বকুলী বৰাই কৈছে- “সি দেশৰ বাবে প্ৰাণ ত‍্যাগ কৰাত মই দুখ কৰা নাই, তাৰ ঠাইত মই সহস্ৰজনক সন্তানৰূপে পাইছো। অসমবাসীৰ এই আন্দোলনে যদি মোৰ পুত্ৰৰ বিনিময়ত সাফল্য লাভ কৰে, তেতিয়াহে মই সুখী হ’ম।\nবহুকেইজনক গ্ৰেপ্তাৰ কৰা হৈছে – Case No 31(I)80 A/S 147/148/149/337/338/353/188/427/307/IPC অনুসৰি । লিখা হৈছে-“ইয়াৰ দ্বাৰা আপোনাক জনোৱা হ’ল যে আপোনাক ওপৰোক্ত কেছ সংক্ৰান্তত গ্ৰেপ্তাৰ কৰা হ’ল। যিহেতু আপোনাৰ বিৰুদ্ধে এই কেছ সংক্ৰান্তত যথেষ্ট সাক্ষী প্ৰমাণ সুপ্ৰতিস্থিত হৈছে, গতিকে এই কেছ সংক্ৰান্তত গ্ৰেপ্তাৰ কৰি আদালতত প্ৰেৰণ কৰা হ’ল। ২০/১/৮০ (টিপলিং চকী)” ডিব্ৰুগড় কাৰাগাৰত সৰ্বমুঠ ২৬ জনক এই সংক্ৰান্তত গ্ৰেপ্তাৰ কৰি ৰখা হৈছে। তেওঁলোক যথাক্ৰমে হ’ল নিত‍্যা দত্ত, কনক ভৰালী, ৰৱীন গগৈ, বিনন্দ কুৰ্মী, নোমল সোণোৱাল, দিলীপ বৰা, তপন বৰুৱা, দ্বীপেন বৰবৰুৱা, দেৱ সোণোৱাল, ডিম্বেশ্বৰ চাংমাই, দন্ডীধৰ খনিকৰ, যোগকান্ত শইকীয়া, অকণ শইকীয়া, জীতেন দত্ত, প্ৰদীপ খনিকৰ, ধ্ৰুৱজ্যোতি গগৈ, দশৰথ গগৈ, ডম্বৰুধৰ গগৈ, ঘন সোণোৱাল, দীপক হাজৰিকা, নৱ শইকীয়া, ৰমেশ গগৈ, বুদ্ধেশ্বৰ মেচ।…\nআটাইবোৰ গাঁৱৰ মানুহ। তীব্ৰ অৰ্থনৈতিক শোষণে ৰাজহাড় বেকা কৰি দিয়া গাঁৱৰ মানুহ। বতৰৰ পথাৰ নাঙলৰ চিক্-মিক্ ধাৰাল ফালেৰে একাকাৰ কৰি দি ভৱিষ্যতৰ বীজ সিঁচা গাঁৱৰ মানুহ। মন্ত্ৰী-বিধায়ক-আমোলা-ধনীসকলক কণজঁহা চাউল খুওৱা গাঁৱৰ মানুহ। দিশপুৰত ২৬ জানুৱাৰী পালন কৰা হ’ল। মৃতদেহৰ ওপৰত অহিংসাৰ মঞ্চ সাজি গণতন্ত্ৰৰ বিষয়ে বহুঠাইত কোৱা হ’ল।এনেধৰণৰ নাটক আৰু অভিনয় অসমৰ গাঁৱৰ মানুহে বহুবাৰ দেখিলে।ইন্দিৰা গান্ধীৰ পূৰ্বৰ কাৰ্যকলাপ, জনতাৰ কাৰ্যকলাপ, ৰজাঘৰীয়া মাৰ্ক্সবাদীৰ বিপ্লৱ, দিশপুৰীয়া বিধায়কৰ প্ৰগতিবাদ-অসমপ্ৰেম, আমোলাৰ ধুৰন্ধালি, সাহিত‍্যিক-সাংবাদিকৰ বেশ‍্যাবৃত্তি গাঁৱৰ মানুহে আজি বুজি পোৱা হ’ল। বুজি পোৱা বাবেই ‘বিপদ’ হৈছে। কাৰণ দুলীয়াজানৰ মানুহেই কেৱল গুলী খোৱা নাই, অসমৰ প্ৰত‍্যেকজন মানুহেই গুলীৰ আঘাত পাইছে, অসমৰ প্ৰতিজনী গাভৰু আজি যেন ধৰ্ষিতা হৈছে।\nসদৌ অসম ছাত্ৰ সন্হালৈ অনুৰোধ থাকিল যাতে গাঁৱৰ মানুহৰ তুমৰুলি তেজত তগ্-বগাই উঠা ঘোঁৰাৰ লেকামদাল ভালকৈ ধৰি ৰাখি বিদেশী নাগৰিকৰ সমস‍্যাটো সমাধান কৰাৰ লগে লগে অৰ্থনৈতিক শোষণৰ পিনেও লক্ষ‍্য ৰাখি পৰিকল্পনা কৰি অগ্ৰসৰ হয়। এই সময়টোৱেই আমাৰ বাবে অআটাইতকৈ বিপদজনক, অথচ শুভ সময়। এই সময়ত ছাত্ৰ সন্হাত ইন্দিৰা কংগ্ৰেছ, কংগ্ৰেছ আদি সৰ্বভাৰতীয় দলৰ দালাল সোমাবলৈ যত্নপৰ হৈ উঠিছে, আন্দোলনক বিপথে নিবলৈ যত্নপৰ হৈ উঠিছে। আনহাতে এই সময়ত কিন্তু অসমীয়া জাতিও জাগিছে। আমি এতিয়া আমাৰ সন্মিলিত শক্তিৰে সমস্যা সমাধান কৰিব লাগিব, মূল শত্ৰুৰ বিৰুদ্ধে যুজিব লাগিব। ( সমাপ্ত)\nওপৰত বৰ্ণনা কৰা ৰক্তাক্ত স্থানত শ্বহীদৰ তেজ আৰু আঘাতপ্ৰাপ্ত সকলৰ যন্ত্ৰণাৰ বিষয়ে স্মৰণ কৰি সদৌ অসম ছাত্ৰ সন্থাৰ সপ্তদশ দুলীয়াজান অধিৱেশন সফল হওঁক আৰু স্বভূমিৰ এই ঘোৰ বিপদকালত স্বদেশৰ আত্মাৰ দৰে হৈ সৰৱ ভূমিকাৰে এক অমোঘ নিৰ্ণায়ক শক্তিলৈ পৰিণত হওঁক – তাকেই আশা কৰি ইমানতে সামৰিলো।•\nTags: দুলীয়াজানসাপ্তাহিক নীলাচল


দেওবৰীয়া আড্ডা-প্ৰবাল ৰুংদুং\nMONOR NIJANOT1 September 05, 20190Comments\nসকলোৰে বাবে দেওবাৰটো কিছু সুকীয়া। চৰকাৰী কৰ্মচাৰীৰ বাবে আৰু বেছি সুকীয়া। অৱশ্যে বৰ্তমানলৈ আমি কোনো এজনে চৰকাৰী কৰ্মচাৰী হ'বলৈ সক্ষম হোৱা নাই। তথাপি দেওবাৰটোলৈ আশাৰে বাট চাওঁ। দেওবাৰটো আহক।আহক। দেওবাৰক আমাৰ উষ্ম সম্ভাষণ।\nদৰাচলতে দেওবাৰ আহিলে উদ্ভাসিত এটি মন।কালি ভূটান যাওঁ ব'ল! এ কালি বম পাৰ্টিকে কৰোঁ নে কি!নাই কালি নাগ্ৰিজুলিতে যাওঁ ব'ল টি গাৰডেনত।নাই বে কালি সপোনৰ তালৈ যোৱা ভাল হ'ব!এয়া শনিবাৰৰ ৰাতিৰ ৱাটচ্আপ গ্ৰুপৰ বাৰ্তালাপ।সেই সময়ত আমাৰ মাজত যেন এক মুহূর্তৰ বাবে সময়বোৰ স্তব্ধ হৈ পৰে।এক উন্মাদ উশৃঙ্খল বাৰ্তালাপ। কোনে যে কি ক'ব হিচাপ নাই। তাৰ মাজতে বিকট অশ্লীল গালি গালাজবোৰ আছেই।হাঁহা..।মুঠতে কি যে এক উত্তেজনাময় পৰিৱেশ। আপোনি মুঠেই নুবুজিব যদিহে আমাৰ দৰে এম.বি.এ(মহা বেকাৰ আদমি)গ্ৰুপত নাথাকে। 18+ গ্ৰুপত নাথাকে।\nআজিৰ দেওবাৰটোত সপোনৰ তালৈ যাত্রা। পাহাৰ খহি পৰিব খোজা দুখৰ কাহিনিবোৰ আৰু ন'কওঁ। এক মান বজাত গৈ পোৱাকৈ যাবলৈ কৈছিল যদিও দুই মান বজাত গৈ পালো।বন্ধু বিশাল বিকাশ নিজম আৰু মই। অনুপম যোৱাৰ কথা আছিল বাট্ সি বেলেগ এঠাইলৈ গুছি গ'ল, মৃণাল আহিম বুলি কৈছিল যদিও টাইমটো খেলিমেলি হ'ল।আৰু\nৰাণী!মানে জুতিকা। তায়ো নোৱাৰিলে। শেষত আমি চাৰিটা হ'লো।\nসপোন অধীৰ অপেক্ষাত।আমি ভাটি বেলাকৈ যাম বুলি কৈছিলো বাট্ সি নাছোৰবান্দা। ভাত খোৱাকৈ যাব লাগে। ভাত নোখোৱাৰ নানান অজুহাত দিলো যদিওঁ কামত নাহিল। আচলতে ক'ত কি হ'ল জানো! হঠাৎ জিএনআৰচি ৰ আই চি ইউত। কল্পনাতীত দুৰ্ঘটনা এটা। তাৰ পিছত সকলো ওলটপালট। ফিউমাৰ বোন্ টুকুৰা টুকুৰ, ভাৰ-টি-ব্ৰা উণ্ডেড, ইণ্টাৰনেল ব্লিডিং ইটিচি। সিদিনা উশাহবোৰ ছিঙি ছিঙি পৰিছিল।বুকুবোৰ দলদোপ কৰিছিল। অৱশ্যে সপোন এতিয়া আৰু আই চি ইউত অক্সিজেনৰ মাক্স পিন্ধা সেই সপোন জন হৈ থকা নাই। লাহে লাহে সপোন সম্পূর্ণ সুস্থ। খোজ কাঢ়ি ব পৰা হ'ল। ধীৰে ধীৰে সি পোহৰৰ শিখা এটিৰ বাটেৰে উন্মুক্ত।\nবন্ধু বুলি ক'লে যেন প্ৰচণ্ড ৰ'দত একোডাল গছৰ শীতল ছাঁ। বিশেষকৈ এই কেইজন বন্ধুক লগত পালে ঠিক এনেকুৱা এটাই অনুভৱ কৰোঁ।আৰু ইজনে সিজনৰ বাবে আমি যেন একো একোডাল গছে হ'ম।সেয়ে ইমান ৰসাল আমি।সেয়ে ইমান ৰসাল আড্ডা আমাৰ। পাহৰিব নোৱাৰা। স্মৃতিকাতৰ। কিমান কথা কিমান উৎপাত ! ইনফিনিটি!\nভাল খবৰ।সঁচাকৈ সু খবৰ। এইবাৰ এম.বি.এ গ্ৰুপৰ এজন সদস্য এমবিবিএসত চি-লেকট, আন এজন জি.ইউৰ বায়োটেক'ত,এজন কোম্পানিৰ কেমিষ্ট, মোৰ লগতে দুজনমান প্ৰাইভেট টিচাৰ আৰু এজন ঠিকাদাৰ হওঁ হওঁ। তথাপি চাকৰি এটাই যেন জীৱনটোক অৰ্থহীন কৰি তুলিছে। নিসন্দেহে আমি জুৰুলা। কেৱল চাকৰি।কেৱল কেৰিয়াৰ।সমাজখনেওঁ দিনক দিনে চাকৰিলাল। চা-লা আৰ্মি বোৰৰ দৰে ক'বলৈ মন যায় বেহেন....মাদাৰ...। যেন টকা নহ'লে অক্সিজেনো নাহিব। কে..অশ্লীল।\nভাই জীৱনটোত কৰিবি কি! সবফালে দেখোন দৰদাম।কোনোবাই তেজ কিনিলে কোনোবাই দেহ বেচে কোনোবাই পাৱাৰ কিনিলে কোনোবাই চাকৰি কিনে! আৰু আমিবোৰ বিজ্নে'চৰ ব' টোৰে বগলী কণা, বালৰ চানা মৰা য'তে মৰা। ভেল্-ইউ-লেছ।\nইমান কথা যেন শেষে নহ'ব কোনোদিন।তথাপি শেষ কৰাটো বান্ঝণীয়। নতুনৰ বাবে।আকৌ আৰম্ভণিৰ বাবে।বেলি পৰাৰ আগে আগে বাৰ্তালাপ শেষ কৰি আমি বিদায় মাগিলো।বন্ধু বিশাল বিকাশ নিজম আৰু মই। দূৰত সপোন,\nব-হু ক্লান্তিৰ হিচাপত ভাগৰুৱা তাৰ দুচকু।\nএনেকৈ আকৌ এটা দেওঁবাৰ আহিব।সিটো দেওবাৰটো থাকিব কিছু উৎপাত উত্তেজনা।থাকিব অমিত মৃণাল অনুপম বিশাল বিকাশ নিজম হয়তো সিদিনা থাকিব সপনো আৰু মই! আৰে ময়েটো মিঠুন।


নিৰ্বাচন নেখেলে প্ৰিয়ংকা গান্ধীয়ে! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nনিৰ্বাচন নেখেলে প্ৰিয়ংকা গান্ধীয়ে!\nডিজিটেল ডেস্কঃ কিছুদিনৰ পূৰ্বে কংগ্ৰেছত যোগদান কৰি ৰাজনীতিত সক্ৰিয় হৈ পৰা প্ৰিয়ংকা গান্ধীয়ে ২০১৯ৰ লোকসভা নিৰ্বাচনত প্ৰতিদ্বন্দ্বিতা নকৰে। কংগ্ৰেছৰ শীৰ্ষ সূত্ৰই সদৰি কৰিছে এই কথা। প্ৰিয়ংকা গান্ধী বাদ্ৰাই দলীয় নেতৃত্বক এই কথা জনায় দিছে। নিৰ্বাচনত প্ৰতিদ্বন্দ্বিতা কৰাৰ সলনি কংগ্ৰেছৰ হৈ প্ৰচাৰ চলোৱাত এই সময়চোৱা অধিক মনোনিবেশ কৰিব প্ৰিয়ংকাই।\nউল্লেখযোগ্য যে, প্ৰিয়ংকা গান্ধীয়ে ৰাজনীতিত প্ৰৱেশ কৰিছিল এই বছৰৰ জানুৱাৰীত। উত্তৰপ্ৰদেশৰ দায়িত্বত থকা মহাসচিবৰ পদতো আছে এতিয়া প্ৰিয়ংকা। পূব উত্তৰপ্ৰদেশৰ প্ৰভাৰীৰ দায়িত্বত থকা প্ৰিয়ংকাই দলটোৱে যাতে ভাল ফলাফল লাভ কৰা তাৰ বাবে এতিয়া ভীষণ ব্যস্ত। মঙলবাৰে গুজৰাটৰ গান্ধীনগৰত অনুষ্ঠিত প্ৰথমখন জনসভাত ভাষণো দিছিল প্ৰিয়ংকা গান্ধীয়ে। সেয়াই আছিল ৰাজনীতিত যোগদান কৰাৰ পাছত প্ৰিয়ংকাৰ প্ৰথমখন জনসভা।\n৭ মিনিটৰ ভাষণত প্ৰিয়ংকাই মোডী চৰকাৰক সমালোচনাৰে থকা সৰকা কৰিছিল। প্ৰিয়ংকা গান্ধীয়ে কোন সমষ্টিৰ পৰা প্ৰতিদ্বন্দ্বিতা কৰিব তাক লৈ চৰ্চা চলি থকা সময়তে আহিল এই খবৰ। লোকসভা নিৰ্বাচনত প্ৰিয়ংকা নকৰে প্ৰতিদ্বন্দ্বিতা।\nদিল্লীত দেশৰ বিমানসমূহৰ কৰ্তৃপক্ষৰ জৰুৰী সভা\n৫ম এদিনীয়াত ভাৰতক ২৭৩ ৰাণৰ জয়ৰ লক্ষ্য অষ্ট্ৰেলিয়াৰ


লেচবিয়ান, গে', উভকামী আৰু ৰূপান্তৰিত লিংগ\nএলজিবিটি (LGBT) হ'ল এলজিবিটি সমাজৰ আৰু পৰা অহা এটা সংক্ষিপ্ত শব্দ (acronym) যি সংখ্যালঘু ৰোমাণ্টিক অভিমুখিতা,যৌন অভিমুখিতা (লেছবিয়ান, গে' ,বাইচেক্সুৱেল) আৰু পৃথক লিংগ পৰিচয় (ট্ৰান্সজেণ্ডাৰ)ক প্ৰতিনিধিত্ব কৰে। শব্দটো ইংৰাজী ভাষাৰ পৰা বিংশ শতিকাত অহা। ভিন্ন সময়ত ভিন্ন সংখ্যালঘু সমাজে নিজৰ শব্দসমূহ যোগদান কৰি এলজিবিটি শব্দটো ভিন্ন প্ৰকাৰত ক্ৰমবিকাশ কৰি আহিছে। ১৯৯০ৰ দশকৰ পৰা এই সংক্ষিপ্ত শব্দটো পূৰ্বৰ "গে' কমিউনিটি" (Gay Community)-ৰ সংজ্ঞাবাচক নাম হিচাপে ব্যৱহৃত হৈ আহিছে। যি গে' সকলক উপস্থাপন কৰিছিল। কিন্তু পৰৱৰ্তী কালত ইয়াক বাইচেক্সুৱেল আৰু লেছবিয়ান সকলে পৰ্যাপ্ত বুলি অনুভৱ নকৰি এলজিবি (LGB) বুলি কৰি তোলে। সময়ত ইয়াৰ লগত ট্ৰান্সজেণ্ডাৰ সংযোগ কৰি এলজিবিটি কৰি তোলা হয় যি বৰ্তমান সময়ত ভিন্ন দেশত ভিন্ন ক্ৰমত এলজিবিটি বা জিএলবিটি বুলি ব্যৱহাৰ হৈ আহিছে।\n1 অন্য নাম\n1.1 পৃথকঅভিমুখী আৰু লিংগ সংখ্যালঘু (Sexual and Gender Minorities)\nঅন্য নামসম্পাদনা কৰক\nপৃথকঅভিমুখী আৰু লিংগ সংখ্যালঘু (Sexual and Gender Minorities)সম্পাদনা কৰক\nপৃথকঅভিমুখী আৰু লিংগ সংখ্যালঘু (Sexual and Gender Minorities), বা SGM  হল Sexual and Gender Minorities ৰ সংক্ষিপ্ত শব্দ যি শৈক্ষিক , ৰাজনৈতিক আৰু চিকিৎসা বিজ্ঞানত বিশেষ স্থান লাভ কৰিছে। ৰাষ্ট্ৰীয় স্বাস্হ্য প্ৰতিষ্ঠান (National Institutes of Health); স্বাস্থ্যসেৱা, মেডিকেয়াৰ আৰু মেডিকেইড সেৱা কেন্দ্ৰ (the Centers for Medicare & Medicaid Services); আৰু ইউ.চি.এল.এ উইলিয়ামচ প্ৰতিষ্ঠানে (UCLA Williams Institute) এই শব্দটো গ্ৰহণ কৰিছে যি পৃথকঅভিমুখী আৰু লিংগ সংখ্যালঘু (Sexual and Gender Minorities) আইন আৰু নীতি অধ্যয়ন কৰে। ডিউক বিশ্ববিদ্যালয় (Duke University) আৰু কেলিফৰ্ণিয়া চানফ্ৰানচিস্ক বিশ্ববিদ্যালয়ে ( University of California San Francisco) চেক্সুৱেল আৰু লিংগ সংখ্যালঘু সকলৰ বাবে স্বাস্থ্য কাৰ্যক্ৰম। এখন ৰাষ্ট্ৰীয় স্বাস্হ্য প্ৰতিষ্ঠানৰ (National Institutes of Health) পত্ৰই পৃথকঅভিমুখী আৰু লিংগ সংখ্যালঘু (Sexual and Gender Minorities)ক ব্যবহাৰৰ উপদেশ দিছে কাৰণ হয়তো কিছু লোকে এলজিবিটি ভিতৰত নপৰিবও পাৰে।  হোৱাইত হাউচৰ ব্যৱস্থাপনা আৰু বাজেট কাৰ্যালয়ৰ এখন প্ৰকাশনত পৃথকঅভিমুখী আৰু লিংগ সংখ্যালঘু (Sexual and Gender Minorities) ৰ ব্যৱহাৰ অধিক সুবিধাজনক (বিশেষকৈ এলজিবিটিত অন্তৰ্গত নোহোৱা ব্যক্তিসকলৰ বাবে) বুলি প্ৰকাশ কৰিছে  তদুপৰি সংযুক্ত ৰাজ্যই এলজিবিটিকিউ+ ৰ সলনি পৃথকঅভিমুখী আৰু লিংগ সংখ্যালঘু (Sexual and Gender Minorities) ৰ ব্যৱহাৰ কৰিলে উত্তৰগোলকৰ বাহিৰৰ স্থানীয় লোকে অধিক বুজি পোৱাত সুবিধা হব বুলি উল্লেখ কৰিছিল, যিদৰে নেপালৰ সংবিধানে GSM ক সুৰক্ষিত শ্ৰেণী হিচাপে চিনাক্ত কৰিছে।\nকিছুলোকে বৰ্তমান থকা নামৰ সলনি এটা সাধাৰণ নামৰ সন্ধান কৰিছিল। বহুত লোকে কুইয়াৰ নামটো ব্যৱহাৰৰ বাবে প্ৰস্তাৱ জনাইছিল। যি চেক্সুৱেল আৰু লিংগ সংখ্যালঘু লোক (sexual and gender minority) লোকক সামৰি আৰু বিপৰীতকামী (Heterosexual) তথা নন বাইনেৰী (Non binary) লোকক এৰি। কিন্তু এই নামটোৱে সঁহাৰি লাভ নকৰে।কুইয়াৰ শব্দটো আগৰ দিনৰ পুৰণিকলীয়া বুঢ়া লোকসকলে ঋণাত্মক ভাবে ব্যৱহাৰ কৰা শব্দ আছিল বাবে ইয়াক এলজীবিটিৰ দৰে গ্ৰহণ কৰা নহয়।কিন্তু বহু নতুন প্ৰজন্মৰ লোকে এই শব্দটো ৰাজনৈতিক ভাবে অধিক সবল বুলি জানে সেয়ে ব্যৱহাৰ কৰে।\n"এলজিবিটি" শব্দটো মূলতঃ পৃথক মানৱ প্ৰেম যৌন অভিমুখিতা আৰু পৃথক লিংগ পৰিচয় থকা ব্যক্তি সকলক সাঙুৰি ব্যৱহৃত হয়। সাধাৰণভাৱে অকামিতা (Asexual), সমকামিতা (Homosexual), উভকামিতা (Bisexual) আৰু ৰূপান্তৰকামিতা (Transgender) থকা যিকোনো ব্যক্তিক বুজাবলৈ এই শব্দ ব্যৱহাৰ কৰা হয়। এই ধৰণৰ অন্তৰ্ভুক্ত হিচাপে আদ্যক্ষৰটোৰ এটি জনপ্ৰিয় পাঠান্তৰত ইংৰাজী "কিউ" (Q) অক্ষৰটো যুক্ত কৰা হয় যৌন প্ৰবৃত্তিৰ স্থলত কুইয়াৰ বা প্ৰশ্নৰত যৌনতা আৰু লিংগ বুজাবলৈ (অৰ্থাৎ, "এলজিবিটিকিউ" বা "জিএলজিবিটিকিউ"), ১৯৯৬ চনৰ পৰা নথিভুক্ত হয়।\nসংজ্ঞাবাচক নাম হিচাপে এই শব্দটো মূলধাৰাত পৰিণত হয়। আমেৰিকা যুক্তৰাষ্ট্ৰ আৰু অন্য কেইখনমান ইউৰোপৰ দেশৰ অধিকাংশ যৌনতা আৰু লিংগ পৰিচয়-ভিত্তিক সামাজিক কেন্দ্ৰ আৰু গণমাধ্যম দ্বাৰা এই শব্দ গৃহীতও হয়।\nকিছু ট্ৰান্সজেণ্ডাৰ আৰু ট্ৰান্সভেষ্ট ব্যক্তিৰ মতে তেওঁলোক গে',লেছবিয়ান আদিৰ সৈতে একেখন সমাজত থকা উচিত নহয় কাৰণ তেওঁলোকৰ একে লিংগৰ প্ৰেম নহয় বৰঞ্চ তেওঁলোকৰ নিজৰ লিংগৰহে অনিশ্চয়তা আছে।  আনহাতে এলজিবি (লেছবিয়ান,গে',বাইচেক্সুৱেল) সকলৰ মুখ্য লক্ষ হল একে লিংগৰ প্ৰেম , [[একে লিংগৰ বিবাহ]] আৰু একে লিংগৰ যৌন সম্পৰ্ক কিন্তু ট্ৰান্স , ইণ্টাৰচেক্স , হিজিৰা সকলৰ লক্ষ এলজিবি (লেছবিয়ান,গে',বাইচেক্সুৱেল) সকলতকৈ বেলেগ।  )। এই সমূহ কাৰণত গে' আৰু লেছবিয়ান সকলক এলজিবিটিতকৈ পৃথক এখন সমাজলৈ নিবৰ বাবে দাবী চলিছে যাৰ ফলত গে' এণ্ড লেছবিয়ান চেপাৰেটিজম বা গে' আৰু লেছবিয়ানৰ এলজিবিটিৰ পৰা পৃথকীকৰণ দাবী তুলি আহিছে।   অন্যহাতে ইণ্টাৰচেক্স ব্যক্তি সকলে এটা অংশই নিজক এলজিবিটিৰ অংশ হিচাপে মানি লব নোখোজে। আকৌ কিছু লোকে ৰামধেনু শব্দটোৱে সকলোকে সামৰি লব খুজিছে যদিও এই শব্দটো ইমান জনপ্ৰিয় হৈ উঠা নাই। অন্যহাতেদি পৃথকীকৰণৰ দাবী কৰি অহা সকলৰ হাতটো যথেষ্ট মানি লবলগীয়া যুক্তি আছে। \n↑ Strategic Plan to Advance Research on the Health and Well-being of Sexual and Gender Minorities , National Institutes of Health,\n↑ Updates on Terminology of Sexual Orientation and Gender Identity Survey Measures" (PDF). Federal Committee on Statistical Methodology, under the auspices of the Office of Management and Budget. August 2020.\n↑ Gender and Strategic Communications in Conflict and Stabilisation Contexts (PDF), HM Government, January 2020\n↑ Atkins, Dawn (1998). Looking Queer: Body Image and Identity in Lesbian, Bisexual, Gay, and Transgender Communities. Haworth Press. ISBN 978-0-7890-0463-5\n↑ 26.0 26.1 26.2 Swain, Keith W. (21 June 2007). "Gay Pride Needs New Direction". Denver Post. http://www.denverpost.com/ci_6198394?source=rss। আহৰণ কৰা হৈছে: 2008-07-05.\n↑ 27.0 27.1 Shankle, Michael D. (2006). The Handbook of Lesbian, Gay, Bisexual, and Transgender Public Health: A Practitioner's Guide To Service. Haworth Press. ISBN 978-1-56023-496-8. https://books.google.com/books?id=pUUyLSKD5voC.\n↑ Alexander, Jonathan. Bisexuality and transgenderism : interSEXions of the others. প্ৰকাশক Binghamton, NY: Harrington Park Press. ISBN 1-56023-287-0.\n↑ 32.0 32.1 Finnegan, Dana G.; McNally, Emily B. (2002). Counseling Lesbian, Gay, Bisexual, and Transgender Substance Abusers: Dual Identities. Haworth Press. ISBN 978-1-56023-925-3. https://archive.org/details/counselinglesbia2002finn.\n↑ 35.0 35.1 Aragon, Angela Pattatuchi (2006). Challenging Lesbian Norms: Intersex, Transgender, Intersectional, and Queer Perspectives. Haworth Press. ISBN 978-1-56023-645-0. https://books.google.com/books?id=usruybRjfMUC। আহৰণ কৰা হৈছে: 2008-07-05.\n↑ 36.0 36.1 36.2 Bloodsworth-Lugo, Mary K. (2007). In-Between Bodies: Sexual Difference, Race, and Sexuality. SUNY Press. ISBN 978-0-7914-7221-7. https://books.google.com/books?id=Ph74JKY_5dwC.\n↑ 37.0 37.1 37.2 Wilcox, Melissa M. (2003). Coming Out in Christianity: Religion, Identity, and Community. Indiana University Press. ISBN 978-0-253-21619-9. https://books.google.com/books?id=yjdhpMnHEIMC.\n↑ 38.0 38.1 Mohr, Richard D. (1988). Gays/Justice: A Study of Ethics, Society, and Law. Columbia University Press. ISBN 978-0-231-06735-5. https://books.google.com/books?id=dfUw8Zl0kPEC। আহৰণ কৰা হৈছে: 2008-07-05.\n↑ 39.0 39.1 Halpin, Mikki (2004). It's Your World—If You Don't Like It, Change It: Activism for Teenagers. Simon and Schuster. ISBN 978-0-689-87448-2. https://books.google.com/books?id=Ud3Zzo2-VMsC.\n↑ 41.0 41.1 Alexander, Jonathan; Yescavage, Karen (2004). Bisexuality and Transgenderism: InterSEXions of The Others. Haworth Press. ISBN 978-1-56023-287-2. https://books.google.com/books?id=2SOe4igsrbgC.\n"https://as.wikipedia.org/w/index.php?title=এলজিবিটি&oldid=294184"ৰ পৰা অনা হৈছে\nশেষ সম্পাদনা কৰা হৈছে4September 2021 তাৰিখে 16:10 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=42174।\nএই পৃষ্ঠাখন ০৪ ছেপ্টেম্বৰ, ২০২১ তাৰিখে ২১:৪০ বজাত অন্তিম সংশোধন কৰা হৈছিল।


সাহিত্য অকাডেমি হৈছে ভাৰতীয় সাহিত্যৰ উন্নয়ন আৰু সমন্বয় সা\nⓘ সাহিত্য অকাডেমি হৈছে ভাৰতীয় সাহিত্যৰ উন্নয়ন আৰু সমন্বয় সাধনৰ বাবে ভাৰত চৰকাৰৰ দ্বাৰা প্ৰতিষ্ঠা কৰা এটা অনুষ্ঠান। স্বাধীনতাৰ পূৰ্বেই সাহিত্যৰ উন্নয়নৰ বাবে এক ..\nসত্যব্ৰত শাস্ত্ৰী হল ভাৰতৰ এজন সংস্কৃত পণ্ডিত, লেখক, ব্যাকৰণবিদ আৰু কবি। তেওঁ সংস্কৃত ভাষাত তিনিখন মহাকাব্য, তিনিখন খণ্ডকাব্য, এখন প্ৰৱন্ধকাব্য, এখন পত্ৰকাব্য আৰু পাঁচখন আলোচনাত্মক কিতাপ লিখিছে। তেওঁৰ গুৰুত্বপূৰ্ণ কামসমূহৰ ভিতৰত ৰামকৃতিমহাকাব্যম, বৈদিক ব্যাকৰণ, ব্ৰহত্তৰম ভাৰতম, শ্ৰীবোধিসত্ত্বচৰিতম, সাতটা সংস্কৰণত উপলব্ধ ডিস্কভাৰি অৱ সংস্কৃত ট্ৰেজাৰচ্ উল্লেখযোগ্য। তেওঁ বৰ্তমান নতুন দিল্লীৰ জৱাহৰলাল নেহৰু বিশ্ববিদ্যালয়ৰ সংস্কৃত অধ্যয়নৰ বিশেষ কেন্দ্ৰৰ সন্মানিত অধ্যাপক। তেওঁ দিল্লী বিশ্ববিদ্যালয়ৰ সংস্কৃত বিভাগৰ মুৰব্বী আৰু ফেকাল্টি অৱ আৰ্টচৰ ডীন আছিল। তেওঁ তেওঁৰ জীৱনকালত সাহিত্য অকাডেমি বঁ ...\nⓘ সাহিত্য অকাডেমি\nসাহিত্য অকাডেমি হৈছে ভাৰতীয় সাহিত্যৰ উন্নয়ন আৰু সমন্বয় সাধনৰ বাবে ভাৰত চৰকাৰৰ দ্বাৰা প্ৰতিষ্ঠা কৰা এটা অনুষ্ঠান। স্বাধীনতাৰ পূৰ্বেই সাহিত্যৰ উন্নয়নৰ বাবে এক ৰাষ্ট্ৰীয় সংস্থা গঠনৰ চিন্তাগ-চৰ্চা চলি আছিল যদিও ১৯৫২ চনতহে চৰকাৰে সাহিত্য অকাডেমি গঠন কৰাৰ সিদ্ধান্ত লয় আৰু ১৯৫৪ চনৰ ১২ মাৰ্চ তাৰিখে আনুষ্ঠানিক ভাবে উদ্ঘাটন কৰে। যি প্ৰস্থাৱৰ দ্বাৰা চৰকাৰে অনুষ্ঠানটো গঠন কৰাৰ সিদ্ধান্ত লৈছিল, তাত সাহিত্য অকাডেমিৰ গঠনৰ উদ্দেশ্য সম্পৰ্কে এনেদৰে বৰ্ণনা কৰা হৈছিল, ভাৰতীয় সাহিত্যৰ সক্ৰিয় বিকাশৰ বাবে কাম কৰা এক ৰাষ্ট্ৰীয় সংস্থা, যাৰ উদ্দেশ্য উচ্চ সাহিত্যিক মানদণ্ড প্ৰতিষ্টা কৰা, ভাৰতীয় ভাষাৰ সাহিত্যিক গতিবিধিৰ সমন্বয় আৰু ইয়াৰ যোগেদি দেশখনৰ ৰাষ্ট্ৰীয় ঐক্যৰ উন্নয়ন সাধন। সাহিত্য অকাডেমি এক স্বায়ত্ত্বশাসিত সংস্থা আৰু ১৯৫৬ চনৰ ৭ জানুৱাৰী তাৰিখে চোচাইটি ৰেজিষ্ট্ৰেচন এক্ট, ১৯৬০ অধীনত ইয়াক পঞ্জীয়ন কৰা হয়।\n3.1. কাৰ্যাৱলী সাধাৰণ\n3.2. কাৰ্যাৱলী প্ৰকাশন\nসাহিত্য অকাডেমিৰ মুখ্য কাম হৈছে গ্ৰন্থ প্ৰকাশন। দুৰ্লভ প্ৰাচীন ভাৰতীয় গ্ৰন্থ, বিশিষ্ট ভাৰতীয় সাহিত্যকসকলৰ ৰচনাৱলী পঢ়ুৱৈয়ে তুলনামূলকভাৱে কম মূল্যত পাব পৰাকৈ অকাডেমিয়ে প্ৰকাশ কৰি উলিয়ায়। আঞ্চলিক ভাষাত ৰচিত ভাল গ্ৰন্থও অনুষ্ঠানটোৱে অন্যান্য ভাৰতীয় ভাষালৈ অনুবাদ কৰাই প্ৰকাশ কৰে। তদুপৰি অকাডেমিয়ে তিনিখনকৈ পত্ৰিকা প্ৰকাশ কৰি উলিয়ায়। এইকেইখন হল-\nসমকালীন ভাৰতীয় সাহিত্য দুমহীয়া হিন্দী ভাষাৰ পত্ৰিকা; প্ৰথম প্ৰকাশ ১৯৮০ চন।\nইণ্ডিয়ান লিটাৰেচাৰ ছমহীয়া ইংৰাজী ভাষাৰ পত্ৰিকা; প্ৰথম প্ৰকাশ ১৯৫৭ চন।\nসংস্কৃত প্ৰতিভা ছমহীয়া সংস্কৃত ভাষাৰ পত্ৰিকা; প্ৰথম প্ৰকাশ ১৯৫৯ চন।\n3.3. কাৰ্যাৱলী বঁটা প্ৰদান\nসাহিত্য অকাডেমি বঁটা: ১৯৫৪ চনৰ পৰাই সাহিত্য অকাডেমিয়ে প্ৰধান ভাৰতীয় ভাষাত ৰচিত মৌলিক গ্ৰন্থৰ বাবে প্ৰদান কৰি অহা এক বঁটা। বৰ্তমান ২৪ ভাষালৈ সাহিত্য অকাডেমি বঁটা আগবঢ়োৱা হয়। সেইকেইটা ভাষা হল-অসমীয়া, বঙালী, বড়ো, ডগ্ৰী, ইংৰাজী, গুজৰাটী, হিন্দী, কন্নড়, কাশ্মিৰী, কংকনী, মৈথিলী, মালায়ালম, মণিপুৰী, মাৰাঠী, নেপালী, উড়িয়া, পঞ্জাবী, ৰাজস্থানী, সংস্কৃত, চাওঁতালী, সিন্ধী, তেলেগু আৰু তেলেগু।\nভাষা সম্মান বঁটা: প্ৰধান চৌবিশটা ভাষাৰ উপৰি আন ভাৰতীয় ভাষাত সাহিত্য চৰ্চা কৰা লেখকক এই বিশেষ বঁটা প্ৰদান কৰা হয়। এই বঁটাতো এখন ফলক আৰু এক লাখ টকা প্ৰদান কৰা হয়।\n3.4. কাৰ্যাৱলী জলপানি প্ৰদান\n4. অন্যান্য সাহিত্যিক-সাংস্কৃতিক কাৰ্যসূচী\nWikipedia: সাহিত্য অকাডেমি


Cyclorofe in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cyclorofe ar byavahar, ppali, parshwakriya, upkaar, kriya-pratikriya aaru satarkatabani\nCyclorofe ৰ লাভ আৰু ব্যৱহাৰসমূহ- Cyclorofe Benefits & Uses in Assamese- Cyclorofe ar laabh aaru byavaharsamuh\nCyclorofe ৰ পালি আৰু সেয়া কেনেদৰে ল'ব- Cyclorofe Dosage & How to Take in Assamese - Cyclorofe ar paali aaru xeya kenedore lobo\nCyclorofe ৰ পাৰ্শ্চক্ৰিয়াসমূহ- Cyclorofe Side Effects in Assamese- Cyclorofe ar parshwakriyasamuh\nCyclorofe সংক্ৰান্ত সতৰ্কতাবাণীসমূহ- Cyclorofe Related Warnings in Assamese- Cyclorofe xonkranta xatarkatabanisamuh\nঅইন দৰৱৰ সৈতে Cyclorofeৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cyclorofe with Other Drugs in Assamese- Oinor xoite Cyclorofe ar gurutor kriya-pratikriya\nCyclorofe মতভেদসমূহ- Cyclorofe Contraindications in Assamese- Cyclorofe nishedhsamuh\nCyclorofe ৰ বিষয়ে সততে সোধা প্ৰশ্নসমূহ- Frequently asked Questions about Cyclorofe in Assamese- Cyclorofe ar bikhoye satate xodha prashnasamuh\nখাদ্য আৰু মদৰ সৈতে Cyclorofe ক্ৰিয়া-প্ৰতিক্ৰিয়া- Cyclorofe Interactions with Food and Alcohol in Assamese- khadya aaru modor xoite Cyclorofe kriya-pratikriya\nCyclorofe ৰ লাভ আৰু ব্যৱহাৰসমূহ - Cyclorofe Benefits & Uses in Assamese - Cyclorofe ar laabh aaru byavaharsamuh\nCyclorofe তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCyclorofe ৰ পালি আৰু সেয়া কেনেদৰে ল'ব - Cyclorofe Dosage & How to Take in Assamese - Cyclorofe ar paali aaru xeya kenedore lobo\nCyclorofe-ৰ উপাদানসমূহ - Cyclorofe Active Ingredients in Assamese - Cyclorofe-ar upadaansamuh\nCyclorofe ৰ পাৰ্শ্চক্ৰিয়াসমূহ - Cyclorofe Side Effects in Assamese - Cyclorofe ar parshwakriyasamuh\nগৱেষণাৰ ভিত্তিত, Cyclorofe ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCyclorofe সংক্ৰান্ত সতৰ্কতাবাণীসমূহ - Cyclorofe Related Warnings in Assamese - Cyclorofe xonkranta xatarkatabanisamuh\nCyclorofe-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCyclorofeৰ গৰ্ভৱতী মহিলাৰ ক্ষেত্ৰত ক্ষতিকৰ প্ৰভাব থাকিব পাৰে। আপোনাৰ যদি এনেকুৱা অনুভৱ হৈছে, তেন্তে Cyclorofe নাখাব আৰু আপোনাৰ চিকিতসকৰ পৰামৰ্শ লওক।\nCyclorofe-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Cyclorofe এ গম্ভীৰ পাৰ্শ্ব-প্ৰতিক্ৰিয়া কৰিব পাৰে, গতিকে এই ঔষধটো চিকিতসকৰ পৰামৰ্শ নোহোৱাকৈ ব্যৱহাৰ নকৰিব।\nবৃক্কত Cyclorofe কি প্ৰভাৱ দেখা গৈছে?\nCyclorofeৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Cyclorofe কি প্ৰভাৱ দেখা গৈছে?\nCyclorofeৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Cyclorofe ৰ কি প্ৰভাৱ দেখা গৈছে?\nCyclorofeৰ হৃদয় ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nঅইন দৰৱৰ সৈতে Cyclorofeৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cyclorofe with Other Drugs in Assamese - Oinor xoite Cyclorofe ar gurutor kriya-pratikriya\nCyclorofe তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCyclorofe মতভেদসমূহ - Cyclorofe Contraindications in Assamese - Cyclorofe nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cyclorofe লোৱা অনুচিত যাতে -\nCyclorofe ৰ বিষয়ে সততে সোধা প্ৰশ্নসমূহ - Frequently asked Questions about Cyclorofe in Assamese - Cyclorofe ar bikhoye satate xodha prashnasamuh\nএই Cyclorofe-এ অভ্য়াস বা নিচাৰ সৃষ্টি কৰে নেকি?\nনহয়, Cyclorofe আসক্তি সৃষ্টি কাৰক বুলি কোনো সাক্ষ্য নাই।\nCyclorofe আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, কিন্তু ডাক্তৰৰ পৰামৰ্শ মতেহে Cyclorofe লওক।\nনহয়, Cyclorofeয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Cyclorofe ক্ৰিয়া-প্ৰতিক্ৰিয়া - Cyclorofe Interactions with Food and Alcohol in Assamese - khadya aaru modor xoite Cyclorofe kriya-pratikriya\nখাদ্য আৰু Cyclorofeৰ ক্ৰিয়া-প্ৰতিক্ৰিয়া\nখাদ্যৰ সৈতে Cyclorofe লোৱাটোৱে একো সমস্যাৰ সৃষ্টি নকৰে।\nমদ আৰু Cyclorofeৰ মাজৰ প্ৰতিক্ৰিয়া\nCyclorofeৰ সৈতে মদ্যপানৰ প্ৰভাৱৰ বিষয়ে একো কোৱাটো এতিয়া কঠিন। কিয়নো এইবিষয়ে এতিয়ালৈ একো গৱেষণা হোৱা নাই।\nCyclorofe ৰ অনুকল্প - Substitutes for Cyclorofe in Assamese\nআপুনি বা আপোনাৰ পৰিয়ালৰ কোনোবাই Cyclorofe লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cyclorofe ব্যৱহাৰ কৰিছিল নেকি?\nআপুনি কিমান পৰিমাণে Cyclorofe সেৱন কৰিছিল?\nআপুনি Cyclorofe ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cyclorofe সেৱন কৰে?


বন্ধুঃ পৰীক্ষাত ফেইল কৰিলেও বেয়া লাগে, প্ৰথম হ'লেও বেয়া লাগে... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nবন্ধুঃ পৰীক্ষাত ফেইল কৰিলেও বেয়া লাগে, প্ৰথম হ’লেও বেয়া লাগে…\nনগাঁও কন্দলী পাহাৰত ঐতিহাসিক বাদুলী খোৰোং মেলাত লোকে লোকাৰণ্য পৰিৱেশ... • ‘অপৰাধৰ বাবে সময় নাই, আহি আছে পুলিচ...’ VIDEO • নুমলীগড়ৰ দেওপাহাৰৰ সমীপত পথ দুৰ্ঘটনা... • দিল্লীত উত্তপ্ত পৰিস্থিতি! টুইটাৰযোগে উপ ৰাজ্যপাল-গৃহমন্ত্ৰীক আহ্বান কেজৰিৱালৰ... • লামডিঙত অব্যাহত চুপাৰি ভৰ্তি ট্ৰাকৰ দৌৰাত্ম... VIDEO • অৱশেষত কংগ্ৰেছত যোগদান এসময়ৰ বিজেপিৰ বহুবল্কী সাংসদ আৰ পি শৰ্মাৰ... • 'কা' বিৰোধী প্ৰতিবাদকাৰীয়ে নিক্ষেপ কৰা শিল মূৰত লাগি মৃত্যু আৰক্ষীৰ হেড কণিষ্টবলৰ... • ঝংকাৰ শইকীয়া হত্যাকাণ্ডৰ চূড়ান্ত ৰায়দান সম্পন্ন, দোষী সাব্যস্ত ১২ জনক... • মৃত্যু হ’ল উমানন্দত থকা একমাত্ৰ সোণালী বান্দৰটোৰ... • পুনৰ ৪ দিনৰ বাবে ক্ৰাইম ব্ৰাঞ্চৰ জিম্মাত শ্বাৰ্জিল ইমাম, VIDEO\n‘বিপদৰ সময়ত মোক ফোন কৰিবি, ১০৮ তকৈ আগত তোৰ কাষ পাম’\nআন্তৰ্জাতিক বন্ধুত্ব দিৱস ৰ সৈতে সংগতি ৰাখি ডিম্পুল বৰগোহাঁইৰ বিশেষ প্ৰতিবেদন\nবন্ধুৱে যেতিয়া পৰীক্ষাত ফেইল কৰে তেতিয়াও বেয়া লাগে আৰু বন্ধু যেতিয়া পৰীক্ষাত প্ৰথম হয় তেতিয়াও বেয়া লাগে। শব্দৰ মায়াজালেৰে বান্ধিব নোৱাৰা এক আচৰিত সম্পৰ্ক বন্ধুত্ব। দুখত ছাঁ দিয়া, সুখত লগ দিয়া বন্ধুজনক জানো কোনোবা এটা নিদিষ্ট দিনত শুভেচ্ছা জনালে একপ্ৰকাৰৰ স্বাৰ্থপৰতা নহব! বহুতে আজিৰ দিনটোক তেনেকৈয়ো লৈছে, অৱশ্যে গভীৰভাৱে চালে এই চিন্তাধাৰাকো একেবাৰে দলিয়াই দিব নোৱাৰি। কিন্তু এটা কথা ঠিক সকলো সম্পৰ্কত এটা বিশেষ দিনে সম্পৰ্কতো আৰু অধিক টনকিয়াল কৰে। গতিকে এনেদিশৰ পৰা বন্ধুত্ব দিৱস জিন্দাবাদ।\nসংজ্ঞাবিহীন যদিও বহুতে বন্ধুত্বক দিয়ে হাজাৰটা সংজ্ঞা। ইয়াৰে কিছুমান সংজ্ঞাই হৃদয়ৰ কোনোবাখিনিত চুই যায়। কোনো কোনোৱে কয়- বন্ধুত্ব হৈছে অক্সিজেন। এক শাশ্বত অনুভূতি বন্ধুত্ব। আনহাতে একাংশই কয় হৃদয়ৰ সমস্ত গোপন কথা প্ৰাণখুলি আপুনি যাৰ আগত কব পাৰে তেৱে বন্ধু। হৃদয়ৰ পাৰ ভঙা এক উছাহৰ নাম বন্ধুত্ব।\nবন্ধু মানে অস্থির তন, উড়ুউড়ু মন\nসময়ত অভিভাৱক আৰু সময়ত একেলগে দুষ্টামি কৰা জনেই বন্ধু। এজন বাংলা কবিয়ে বন্ধুত্বৰ সংজ্ঞা দি কৈছে- বন্ধু মানে… বন্ধু মানে খানিক ব্যথা, খনিক কষ্ট খনিকটা অভিমান, বন্ধু মানে মনের ভিতর কত যে আর্তনাদ ! বন্ধু মানে অস্থির তন, উড়ুউড়ু মন, বন্ধু মানে খানিক পর পর শুধু শুধুই ফোন ‘বন্ধু’ শব্দটি যতই ছোট হোক, এর গভীরতা আর ব্যাপ্তি অনেক বেশি। বন্ধুত্বের কোন সংজ্ঞা হয় না একে সংজ্ঞায়িত করা যায় না।\n‘য়ে দ’স্তী হম নহি তোড়েংগে’\nবন্ধুৰ মাজত পোৱা যায় এক অদ্ভুত শক্তি। বন্ধুত্বৰ মৰমবোৰে এখন্তেকৰ বাবে হ’লেও পাহৰাই দিয়ে যান্ত্ৰিকতাবোৰ। এখন্তেকৰ বাবে হ’লেও ওভোতাই দিয়ে আকলুৱা শৈশৱ। বন্ধুত্বই আমাক দিয়ে অনাবিল প্ৰাপ্তি, গধুৰ বুকুৰ ওজন পাতল কৰা বন্ধুক লৈয়েতো হীৰুদাই লিখিছে-“বন্ধু মেলি দে তোৰ দুখৰ দুখনি হাত, এবাৰ জিৰাওঁ তোৰ বুকুৰ শীতল ছাঁত।”\nএবাৰ জিৰাওঁ তোৰ বুকুৰ শীতল ছাঁত\nকোৱা হয় বিপদৰ বন্ধুহে আচল বন্ধু। এদিন আপোনাৰ বিপদ হ’ব। আৰু সেইদিনাহে আপুনি আপোনাৰ বন্ধু আছে নে নাই চিনি পাব! যদিহে জীৱনটোত আপোনাৰ এদিনো বিপদ নহয়, তেন্তে আপুনি আচল বন্ধুজনক চিনি উলিয়াব কেনেকৈ? আমি এফালে কওঁ যে বিপদৰ বন্ধুহে আচল বন্ধু আৰু আনফালে কওঁ যে বন্ধুত্বত কোনো স্বাৰ্থই থাকিব নালাগে। দুয়োটা কথাই দেখোন পৰস্পৰ বিৰোধী।\nযদিহে বিপদৰ বন্ধুজনহে আচল বন্ধু তেন্তে এটা কথা স্বীকাৰ কৰিবই লাগিব যে আমি এজনে আনজনৰ সৈতে বন্ধুত্বৰ সম্পৰ্ক বৰ্তাই ৰখাত আমাৰ অজ্ঞাতে হ’লেও এটা স্বাৰ্থ ৰৈ যায়। সেয়া হৈছে এদিন মোৰ বিপদ হ’লে বন্ধুজনে মোক সহায় কৰিব। তেনেকৈ বন্ধুজনেও বিপদৰ সময়ত মোৰ পৰা সেই একেটা আশাকে কৰিব, কৰাটোও স্বাভাৱিক। সেয়েহে কেৱল বন্ধুত্ব বুলিয়েই নহয় জীৱনৰ প্ৰতিটো সম্পৰ্কতে নিহিত হৈ থাকে স্বাৰ্থ। কিন্তু এই স্বাৰ্থবোৰ হ’ব লাগে জীৱনমুখী আৰু ইতিবাচক।\nআন্তৰ্জাতিক বন্ধুত্ব দিৱস (International Friendship Day)ৰ ইতিহাসঃ\nপ্ৰতি বছৰৰ আগষ্ট মাহৰ প্ৰথম দেওবাৰে বিশ্বব্যাপি পালন কৰা হয় আন্তৰ্জাতিক বন্ধুত্ব দিৱস। ১৯১৯ চনত হলমাৰ্ক কাৰ্ডৰ প্ৰতিষ্ঠাতা জয়েচ হলে বন্ধুত্ব দিৱস আৰম্ভ কৰিছিল। বহুতে আগষ্টৰ প্ৰথম দেওবাৰে বন্ধু সকললৈ কাৰ্ড পঠাইছিল। কিন্তু বন্ধুত্ব দিৱসৰ ইতিহাস মাৰ্কিন যুক্তৰাষ্ট্ৰৰ পৰা আৰম্ভ হয়। ১৯৩৫ চনত মাৰ্কিন কংগ্ৰেছে ঘোষণা কৰে যে প্ৰতি আগষ্টৰ প্ৰথম ৰবিবাৰ বন্ধুত্ব দিৱস হিচাপে পালন কৰা হব।\nসেইদিনাৰ পৰা বন্ধুত্ব দিৱস জাতীয় উদযাপিত দিনবোৰৰ ভিতৰত অন্যতম ৰূপে স্বীকৃতি পায়। অতি শীঘ্ৰে ই জনপ্ৰিয় হৈ পৰে আৰু আন্তৰ্জাতিক বন্ধুত্ব দিৱসৰ ৰূপ লাভ কৰে। আন্তৰ্জাতিক বন্ধুত্ব দিৱসৰ ধাৰণা ১৯৫৮ চনৰ ২০ জুলাই ডঃ আৰ্টেমিঅ ব্ৰাচ'(Artemio Bracho) দ্বাৰা প্ৰস্তাৱিত হয়। তেওঁ তেতিয়া তেওঁৰ বন্ধু সকলৰ লগত পুয়েৰ্তো পিনাক্স’ত(আচোনচিয়ন, পাৰাগুৱেৰ পৰা প্ৰায় ২০০ মাইল দূৰত নদীৰ পাৰত অৱস্থিত এখন চহৰত ৰাতিৰ আহাৰ খাই আছিল।\nবন্ধুত্ব দিৱস বিভিন্ন দেশত বিভিন্ন তাৰিখে পালন কৰা হয়। ১৯৫৮ চনত প্ৰথম আন্তৰ্জাতিক বন্ধুত্ব দিৱস ৩০ জুলাই কৰাৰ বাবে প্ৰস্তাৱিত হৈছিল। ২৭ এপ্ৰিল ২০১১ চনত ৰাষ্ট্ৰসংঘৰ সাধাৰণ অধিৱেশনত ৩০ জুলাই Official International Friendship Day ঘোষিত হয়৷ ভাৰতসহ কিছু দেশত আগষ্টৰ প্ৰথম ৰবিবাৰটো বন্ধুত্ব দিৱস হিচাপে উদযাপন কৰা হয়৷\nআন্তৰ্জাতিক বন্ধুত্ব দিৱস ২০১৯ঃ\nআজি আগষ্ট মাহৰ প্ৰথমটো দেওবাৰ। বিশ্বৰ ভিন্ন প্ৰান্তত আজি উদযাপন কৰা হল বন্ধুত্ব দিৱস। সকলোৱে নিজৰ আপোন বন্ধুজনক জনালে বন্ধুত্ব দিৱসৰ শুভকামনা।এই দিৱস উপলক্ষ্যে প্ৰধানমন্ত্ৰী নৰেন্দ্ৰ মোডীক শুভেচ্ছা জনালে ইজৰাইল প্ৰধানমন্ত্ৰী বেঞ্জামিন নেতন্যাহুৱে। টুইটাৰযোগে জনায় তেঁও শুভেচ্ছা। তেওঁ টুইটাৰত লিখে- ‘ভগৱানৰ আগত কামনা কৰো যে আমাৰ বন্ধুত্ব যে প্ৰতিদিনে আৰু অধিক মজবুত হওঁক।’ লগতে তেওঁ টুইটোটোত লিখে হিন্দী ছবি ‘শ্বলে’ৰ ‘য়ে দ’স্তী হম নহি তোড়েংগে’\nজনপ্ৰিয় গীতৰ কিয়দাংশ।\nএতিয়া সকলো সলনি হৈছে। সলনি হ’ল যোগাযোগৰ মাধ্যম, সলনি হৈছে মানুহৰ মনবোৰো । কিন্তু সলনি হোৱা সময়ৰ এচুকত যেন একেদৰেই ৰৈ আছে বন্ধুত্বৰ উমাল অনুভৱবোৰ । সেয়েহে এতিয়াও Facebook, অথবা whatsappৰ massage boxত ভাহি অহা বন্ধুৰ এটা মেছেজেই দি যায় হৃদয়ত অনাবিল আনন্দ।\nজাত-পাতৰ বিচাৰ পাহৰি সমাজখনৰ সকলোৰে মাজত স্থাপন হওক বন্ধুত্ব\nবন্ধুত্বৰ এই উমাল পৰশত সজীৱ হৈ থাকক সমাজৰ প্ৰত্যেকটো সম্পৰ্ক। জাত-পাতৰ বিচাৰ পাহৰি সমাজখনৰ সকলোৰে মাজত স্থাপন হওক বন্ধুত্ব। সকলো অপশক্তি অতিক্ৰমী জাতি, ভাষা, বৰ্ণ নিবিশেষে এখন সৰ্বাংগ সুন্দৰ সমাজ গঢ়ি উঠাৰ দিনাই বাস্তৱ পৰিণত হব বন্ধুত্ব দিৱসৰ সাৰ্থকতা। বিভেদকামী মনোভাৱ পাহৰি সকলোৱে এদিন একেলগে গুণগুণাব- ‘য়ে দ’স্তী হম নহি তোড়েংগে’\nএসপ্তাহ ধৰি মোবাইল অফ! মানকাচৰত প্ৰেমিকৰ ঘৰৰ সন্মুখত প্ৰেমিকাৰ প্ৰতিবাদ


xukhdukh.com January 16, 2014\n১. মেট্ৰিকত চেকেণ্ড ডিভিজন পোৱা সকলক নেটবুক লেপটপ দিয়াৰ ব্যৱস্থা হোৱাৰ পাছত থাৰ্ড ডিভিজন পোৱা সকললৈ এইবাৰ আগবঢ়োৱা হব স্মাৰ্টফোন! ৰাজ্যত প্ৰেম-অমৃতৰ বাণী বিলাবৰ বাবেই এই প্ৰেমজ্যোতি আঁচনিখনৰ উদ্বোধন কৰিব ৰসাল গগৈয়ে। জাতিগত স্কলাৰশ্বিপৰ ধন এতিয়াৰ পৰা মোবাইল ৰিচাৰ্জৰ ৰূপতে প্ৰদান কৰি সেই ধন অপচয় হোৱাটো ৰোধ কৰিব পৰা যাব বুলিও গগৈ চাৰে ব্যৱস্থা লব বুলি জানিব পৰা গৈছে।\n২. আটাইতকৈ দীঘল তিল পিঠাৰে ভোগালী বিহু পাতি অভিলেখ গঢ়িলে বেড এফ এম নামৰ ৰেডিঅ' চেনেলেঃ জানিব পৰা মতে বিশ্বৰ আটাইতকৈ দীঘল তিল পিঠাটো তৈয়াৰ কৰি এই ৰেডিঅ' চেনেলে গীনিজ বুকত অসমীয়া তিল পিঠাৰ স্থান সুনিশ্চিত কৰিছে। পৃথিৱীৰ বিভিন্ন কোণৰ পৰা ফেচবুক যোগে এই পিঠা কেইবা মিলিয়ন লোকে লাইক কৰাক এক পিঠা বিপ্লৱৰ সূচনা হোৱা বুলিও ৰেডিঅ' কৰ্তৃপক্ষই দাবী কৰিছে। অহা বহাগ বিহুত পৃথিৱীৰ আটাইতকৈ বৃহত তেল পিঠা পুৰিও অভিলেখ গঢ়ি দেখুৱাব বুলি জানিব পৰা গৈছে।\n৩. হাইকামাণ্ডে চকী এৰিবলৈ কলে পাঁচ মিনিটতে চকী এৰিব বুলি মন্তব্য কৰিলে ৰসাল গগৈয়েঃ চকীৰ পৰা উঠিবলৈ এক চেকেণ্ডো সময় নালাগে, অথচ চাৰে পাঁচ মিনিট কিয় লব বিচাৰিছে বুলি জালুকবাৰীৰ পৰা সচেতন শৰ্মাই প্ৰশ্ন তুলিছে। এই শেষ পাঁচ মিনিটতে শত্ৰুতা শলা সকলৰ প্ৰতি কেজেং লগাই যোৱা অৰ্ডাৰ কৰি যাব বুলিও বিসম্বাদীসকল শংকিত হৈ প্ৰেছাৰৰ পিল খোৱা বুলি জানিব পৰা গৈছে।\n৪. পেঞ্চন পোৱাক লৈ টেনছন নলব। অহা ৩১ মাৰ্চ উপলক্ষে পেঞ্চন অফিচ দালাল সন্থাই সুলভ মূল্যত ফটাফট সেৱা মুকলি কৰাৰ ভাল খবৰ বিজ্ঞপ্তি যোগে আমাক জনাইছে। নিজৰ নিজৰ থলুৱা দালাল সকলৰ জড়িয়তে দক্ষিণা সহ ফাইল-পত্ৰ চমজাই দি ঘৰতে বহি পেঞ্চন পোৱাৰ সুবিধা উপভোগ কৰিবলৈ সন্থাই আহ্বান জনাইছে। লগতে বকেয়া ধনৰ বাবে অতিৰিক্ত মাচুলেৰে আবেদন কৰিলে সেয়াও ৩১মাৰ্চৰ ভিতৰতে মোকোলাই অনাৰ প্ৰতিশ্ৰুতি প্ৰদান কৰিছে।\n৫. হাতোৰা পাৰ্টিৰ হৈ লোকসভাৰ নিৰ্বাচন এজন প্ৰাক্তন প্ৰধানমন্ত্ৰীৰ নাতিয়েকৰ পুতেকৰ নেতৃত্বত খেলিবলৈ টিকট পাবলৈ এজন মুখ্যমন্ত্ৰীৰ পুত্ৰই খুড়াকৰ সতে প্ৰাৰ্থীত্ব বিচৰাৰ লগতে আন এজন প্ৰাক্তন মুখ্যমন্ত্ৰীৰ দুয়ো পুত্ৰইয়ো প্ৰাৰ্থীত্বৰ আবেদন জমা কৰিছে। লগতে আবেদনৰ শেষ দিনৰ আগে আগে সকলোৰে পৰিয়াল পৰিজন, মাহী, পেহী, খুলশালী সকলোৱেই আবেদন কৰি নিজৰ নিজৰ পৰিয়ালৰ মানুহে টিকট পোৱাতো নিশ্চিত কৰিবলৈ সকলোকে আহ্বান জনাইছে। পৰিয়ালৰ বন-কৰা দূৰসম্পৰ্কীয় মহিলাকো আবেদন কৰিবলৈ উপদেশ দিয়াৰো গোপন খবৰ আমালৈ আহিছে।\n৬. ধিঙত চান্দা সংগ্ৰহক কেন্দ্ৰ কৰি মাৰপিট, পাঁচ জনলৈ আহত হোৱাৰ ঘটনাত জাতীয় সংগঠন সমন্বয় সন্থাই উদ্বেগ প্ৰকাশ কৰিছে। চান্দা বৰঙণি শান্তিপূৰ্ণ ভাৱে তুলি সকলোৱে এনজয় কৰিব লাগে আৰু তাত এনে অসূয়া-প্ৰীতিয়ে সকলোৰে সান্দহ খোৱা বালিহে তল নিয়াব বুলিও মত প্ৰকাশ কৰিছে।\n৭. দুই টকাকৈ পেট্ৰলৰ দাম কমিব বুলি খবৰ পাই, তেলৰ দাম বাঢ়িছে বুলি ইমানদিন বাইক কিনিবলৈ নিদিয়া ঘৰ-পৰিয়ালত কিশোৰ সকলে বিদ্ৰোহ সূচনা কৰাত, আজি ৰাতিপুৱাৰ ভিতৰতে বাইকৰ বিক্ৰী ১০% বৃদ্ধি হোৱা বুলি জানিব পৰা গৈছে। বহুতো ঠাইত আমৰণ অনশনৰ কাৰ্যসূচী হাতত লোৱাৰো খবৰ আমালৈ আহিছে।\n৮. ভোগালীৰ আনন্দৰ মাজতে ৰাজ্যখনে অধিকাৰী হৈছে অন্য এক অভিলেখৰঃ সুৰাপান কৰি দুৰ্ঘটনা ঘটোৱা আৰু অতিপাত সুৰাপান কৰি চলায়ো দুৰ্ঘটনা নোহোৱাকৈ ঘৰ ওলোৱা দুয়োটা শিতানতে অসমীয়া ৰাইজে অভিলেখ গঢ়া বুলি যোৰহাটৰ ৰেকৰ্ড গঢ়া শাখা কাৰ্যালয়ৰ সূত্ৰই আমাক জনাইছে।\n৯. নৰেন্দ্ৰ ভাইয়ে অসমত পদুম ফুলৰ গুটি সিঁচিবলৈ অহাৰ দিনাই শিক্ষক হোৱাৰ বাবে নিজৰ যোগ্যতা প্ৰতিপন্ন কৰা পৰীক্ষা টেট পতাৰ বাবে ৰাজ্যজুৰি শিক্ষিত যুৱ মৰ্চাই প্ৰতিবাদ জনাইছে। যুৱ সন্থাই পৰীক্ষাৰ্থী সকলে নৰেন্দ্ৰ ভাইৰ জ্ঞানবৰ্ধক তথা জীৱন সলাই দিয়া ভাষণ চাই দেশৰ ছবি সলাই পেলাবলৈ সুবিধা দিবৰ বাবে ভাষণৰ লাইভৰ সলনি সন্ধিয়ালৈ ডিফাৰড লাইভ দিবলৈ টিভি চেনেল সমূহলৈ আহ্বান জনাইছে।\n১০. ভোগালী বিহুত চৰাদাম দি হ'লেও কি কি খালে তাকে লৈ কাৰ্যালয় সমূহত আলোচনা চলিছে। কোনোৱে হাজাৰ টকীয়া চিতল, দহ হাজাৰ টকীয়া স্কটচ পান কৰাৰ কাহিনী শুনি বাহিৰা ইনকাম নকৰা সকলে মুৰ্গীৰ কণী আৰু আলু দমেৰে বিহু পতাৰ দুখৰ কাহিনী কব নোৱাৰি অস্বস্তিত ভোগাৰ খবৰ আহিছে।\nBy xukhdukh.com on January 16, 2014


প্ৰদ্যুম্ন - অসমীয়া ৱিকিপিডিয়া\nশ্ৰীকৃষ্ণ (পিতৃ), ৰুক্মিণী (মাতৃ), ভানুমতী (পালিত মাতৃ)\nপ্ৰদ্যুম্ন (ইংৰাজী: Pradyumna, সংস্কৃত: प्रद्युम्न) অনিৰুদ্ধৰ পিতৃ আৰু ভগৱান শ্ৰীকৃষ্ণৰ পুত্ৰ আছিল। তেওঁ পূৰ্বজন্মতে কামদেৱ আছিল। প্ৰাচীন আখ্যানৰ মতে কামদেৱে শিৱৰ তপস্যা ভংগ কৰাৰ কাৰণে ভগৱান শিৱৰ কোপত কামদেৱ ভস্মীভূত হৈছিল আৰু ৰতি দেৱীৰ কাতৰ প্ৰাৰ্থনাৰ ফলত পুনৰ ৰূপ পাইছিল। উল্লেখ আছে যে কামদেৱে পুনৰ ৰূপ পোৱাৰ কাৰণে প্ৰাগজ্যোতিষপুৰৰ নাম কামৰূপলৈ পৰিৱৰ্তন হয়।\n1 জন্ম, শৈশৱ আৰু যৌৱন\nজন্ম, শৈশৱ আৰু যৌৱন[সম্পাদনা কৰক]\nপ্ৰদ্যুম্নই সম্বৰাক হত্যা কৰাৰ দৃশ্য\nপ্ৰদ্যুম্ন ভগবান শ্ৰীকৃষ্ণৰ পুত্ৰ তথা আদিনাৰায়ণৰ ৬১ তম নাতি আছিল। তেওঁৰ মাতৃ আছিল ৰুক্মিণী, তেওঁক ভগবান শ্ৰীকৃষ্ণই পিতা ভীষ্মক আৰু ভাই ৰুক্মিৰ পৰা পাইছিল। প্ৰদ্যুম্নৰ জন্ম দ্বাৰকাত হৈছিল। তেওঁ আছিল দেৱ কামদেৱৰ অৱতাৰ। সত্য যুগত শিৱৰ ধ্যানৰ প্ৰতিবন্ধক হৈ কামদেৱ শিৱৰ দ্বাৰা ভস্মীভূত হয়। শিৱ কামদেৱৰ স্ত্ৰী ৰতিক আশীৰ্বাদ কৰিছিল তথা প্ৰতিশ্ৰুতি দিছিল যে তেওঁ পৰৱৰ্তী জন্মত কমদেৱ কৃষ্ণৰ এটি অংশ হ’ব আৰু ৰতি ৰুক্মিৰ কন্যা হ’ব আৰু তেওঁ (কামদেৱ) তেওঁক বিয়া কৰাব। প্ৰদ্যুম্ন জন্মৰ ১০ দিনৰ পিছতে সম্বৰা অসুৰৰ দ্বাৰা অপহৃত হয়। তাৰপিছত তেওঁক সমুদ্ৰলৈ দলিয়াই দিয়ে আৰু এটি মাছ তেওঁক খাই পেলায়, কিন্তু সেই মাছটো ধৰা পৰে আৰু সম্বৰাৰ ঘৰলৈ লৈ যোৱা হয়। মাছটো কটাৰ পিছত ভিতৰত এটা শিশু পোৱা যায় আৰু সেই শিশুটিক সম্বৰাৰ ঘৰৰ এগৰাকী মহিলাক পালন কৰিবলৈ দিয়া হয়। নাৰদে সেই সন্তানৰ প্ৰকৃত পৰিচয় সম্পৰ্কে অবহিত কৰে। প্ৰদ্যুম্ন ডাঙৰহৈ সম্বৰা অসুৰৰ সৈতে যুদ্ধ কৰে আৰু বৈষ্ণৱস্ত্ৰ ব্যৱহাৰ কৰি সম্বৰা অসুৰক হত্যা কৰে। পিছত প্ৰদ্যুম্ন তেওঁৰ পিতা শ্ৰীকৃষ্ণৰ এক নিত্যসঙ্গী হৈ উঠে আৰু দ্বাৰকাৰ লোকে তেওঁক পছন্দ কৰিবলৈ লয়। প্ৰদ্যুম্ন আছিল এগৰাকী শক্তিশালী মহাৰাথী যোদ্ধা। তেওঁ অত্যন্ত বিৰল বৈষ্ণৱস্ত্ৰৰ গৰাকী আছিল যি মহাবিশ্বৰ সকলোতকৈ শক্তিশালী অস্ত্ৰ। ইয়াৰোপৰি তেওঁ চক্ৰবেহুৰ ৰহস্য জানিছিল যাক খুব কম লোকহে জানিছিল। মহাভাৰতৰ মতে, প্ৰদ্যুম্ন অভিমন্যু আৰু উপপাণ্ডৱক যুদ্ধৰ প্ৰশিক্ষণ দিছিল। কিন্তু মামা বলৰাম আৰু অন্যান্য যাদবসকলৰ সৈতে তীৰ্থযাত্ৰালৈ যোৱাৰ কাৰণে প্ৰদ্যুম্ন কুৰুক্ষেত্ৰ যুদ্ধত অংশগ্ৰহণ নকৰিলে।\nবলৰাম, যুধিষ্ঠিৰ, আক্ৰুৰ আৰু প্ৰদ্যুম্ন\nতেওঁ অশ্বমেয় যজ্ঞৰ সক্ৰিয় অংশগ্ৰহণকাৰী আছিল যি পৰৱৰ্তীকালত যুধিষ্ঠিৰ দ্বাৰা পৰিচালিত হৈছিল। ৰতিৰ লগতে ভগবান শিৱৰ অনুগ্ৰহ অনুসৰি, তেওঁ তাৰ অৱতাৰ, বিদৰ্ভৰ ৰাজকন্যা তথা তেওঁৰ মামাৰ কন্যা ৰুক্মীৰ কন্যাক তেওঁ বিবাহ কৰিছিল। কথিত আছে যে, তেওঁ বীৰত্ব, সুদৰ্শন আৰু মনোমুগ্ধকৰ পৰিচয় পাইছিল আৰু তেওঁক ৰুক্মাৱতীৰ স্বয়ংবৰত বিয়া কৰোৱাৰ বাবে জোৰ কৰিছিল। তেওঁক বিষ্ণু, অনিৰুদ্ধৰ এটি অৱতাৰ হিচাবে বিবেচনা কৰিছিল। পৰৱৰ্তীত দ্বাৰকাত এটি নিশা কটাকটি হোৱাত প্ৰদ্যুম্নক হত্যা কৰা হয় লগতে বেছিভাগ যাদব যোদ্ধাৰে মৃত্যু হয়।\nঅনিৰুদ্ধ আছিল প্ৰদ্যুম্ন আৰু ৰুক্মৱতীৰ সন্তান। যিয়ে বাণাসুৰৰ (মহাবলীৰ পুত্ৰ) জীয়েক ঊষাক বিয়া কৰাইছিল। বাণাসুৰ আছিল শোণিতপুৰৰ (বৰ্তমানৰ তেজপুৰ) ৰজা। অনিৰুদ্ধৰ ককাক আছিল ভগৱান শ্ৰীকৃষ্ণ আৰু আইতাক দেৱী ৰুক্মিণী। অনিৰুদ্ধৰ সন্তান আছিল বজ্ৰ (বা বজ্ৰনাভ)। কথিত আছে যে প্ৰদ্যুম্ন আৰু অৰ্জুনৰ পাৰদৰ্শিতা প্ৰায় সমকক্ষ আছিল।\n↑ জ্ঞান-বিজ্ঞানৰ সঁফুৰা. ষ্টুডেণ্টচ্ ষ্ট’ৰচ্. ২০০১. পৃষ্ঠা. ১৩৫.\n↑ কাকতি, ড॰ বাণীকান্ত (ষষ্ঠ প্ৰকাশ (আগষ্ট ২০১৪)). পুৰণি অসমীয়া সাহিত্য. অসম প্ৰকাশন পৰিষদ. পৃষ্ঠা. ১৯-২৬.\nৱিকিমিডিয়া কমন্সত প্ৰদ্যুম্ন সম্পৰ্কীয় মিডিয়া ফাইল আছে।\nKrishnamachariar, M. (1989), History of Classical Sanskrit Literature, Motilal Banarsidass, ISBN 81-208-0284-5, https://books.google.com/books?id=4dVRvVyHaiQC\n"https://as.wikipedia.org/w/index.php?title=প্ৰদ্যুম্ন&oldid=318458"ৰ পৰা অনা হৈছে\nএই পৃষ্ঠাখন ০৩ এপ্ৰিল, ২০২২ তাৰিখে ১৩:৫৮ বজাত অন্তিম সংশোধন কৰা হৈছিল।


দেশত আছে ৫ লাখ বাংলাদেশী, অনুপ্ৰৱেশত প্ৰেৰণা যোগাই পশ্চিং বংগৰ মুখ্যমন্ত্ৰীয়ে | News Next One\nদেশত আছে ৫ লাখ বাংলাদেশী, অনুপ্ৰৱেশত প্ৰেৰণা যোগাই পশ্চিং বংগৰ মুখ্যমন্ত্ৰীয়ে\nJan 02, 2018 11:01 am | Reported by NNO Correspondent | 0\nগুৱাহাটীঃ বিতৰ্ক আৰু তেজপুৰৰ সাংসদ আৰ পি শৰ্মা যেন এটা মুদ্ৰাৰ ইপিঠি-সিপিঠি৷ বিজেপিৰ বিতৰ্কিত সাংসদ আৰ পি শৰ্মাই আছুক মেনেজ কৰি অবৈধ হিন্দু নাগৰিকক অসমত সংস্থাপন কৰিম বুলি কৈ সৃষ্টি কৰা বিতৰ্কৰ পিছত এইবাৰ ফেচবুক যোগে এক নতুন বিতৰ্কৰ সূচনা কৰে৷\nএইবাৰ দেশক ৫ কোটি বাংলাদেশী থকা বুলি আৰু পশ্চিম বংগৰ মুখ্যমন্ত্ৰীক আক্ৰমণ কৰি বাংলাদেশীক প্ৰৱেশত অনুপ্ৰেৰণা যোগায় বুলি ফেচবুকত পোষ্ট দিয়ে৷ বিতৰ্কই লগ নেৰা সাংসদ আৰপিয়ে মমতা বেনাৰ্জীয়ে পশ্চিম বংগত বাংলাদেশীক অনুপ্ৰৱেশত প্ৰেৰণা যোগাইছে বুলি কৈ নতুন বিতৰ্কৰ সৃষ্টি কৰে৷\n"NRC should be made applicable all over India with, 25th March, 1971 as cut off date, so that the Bangladeshis found to be foreigners in Assam don't get opportunity to settle in other states of our country. There are about five crore Bangladeshis in India. In Bengal Mamata didi is encouraging infiltration of Bangladeshis asavote bank politics. Bangladeshis are threat to our country."\nআনহাতে একেটা ফেচবুক পোষ্ট যোগে সমগ্ৰ দেশতেই এনআৰচিৰ ভিত্তিবৰ্ষ ১৯৭১ চনৰ ২৫ মাৰ্চ হ’ব লাগে মতপোষণ কৰে সাংসদগৰাকীয়ে।\nঅসমত চিনাক্ত হোৱা বহিদেশী যাতে আন ৰাজ্যলৈ যাব নোৱাৰে তাৰ বাবে এই ব্যৱস্থা গ্ৰহণ কৰাৰ দাবী জনায় সাংসদগৰাকীয়ে৷ ভাৰতত ৫ কোটি বাংলাদেশী আছে বুলি কৈ পশ্চিম বংগত বাংলাদেশীক প্ৰৱেশ কৰা পশ্চিং বংগৰ মুখ্যমন্ত্ৰীয়ে প্ৰেৰণা যোগোৱা বুলিও কয়।\nবাংলাদেশী দেশৰ বাবে ভাবুকি বুলি কৈ ভোটবেংকৰ বাবে বাংলাদেশীক প্ৰৱেশত মমতাই অনুপ্ৰেৰণা যোগায় বুলিও কয় সাংসদ শৰ্মাই৷\nসোমবাৰে নিজৰ ফেচবুকত দিয়া এই পোষ্টটো বহু লোকে চেয়াৰ কৰাৰ লগতে প্ৰতিক্ৰিয়া প্ৰকাশ কৰে।


Uncategorized – Page2– Arnab & Aastha\nJuly 3, 2019 Indranee Sharma124 Comments\n#JEC Part 31\nJuly 1, 2019 July 1, 2019 Indranee Sharma83 Comments\nPrevious: #JEC Part 30\nবিচনাত পৰি হেজাৰবাৰ ভাবিছো তেওঁক ফোন কৰিম নে নকৰিম। নিশাৰ আগত যিমানেই সাহসী নেদেখুৱাও কিয় তেওঁৰ আগত মুখ খুলি কথা কব নোৱাৰোঁ মই ।হয়তো কেতিয়াও নোৱাৰিম। বাৰে বাৰে হাৰি যাও সেই মায়া সনা চকুজুৰিৰ মাজত। কিন্তু তেওঁক কৰা আঘাতে মোকো শান্তিৰে থাকিবলৈ দিয়া নাই। মোৰ শব্দই কাৰোবাক আঘাত কৰিছে, তাকো মোৰ প্ৰিয় মানুহজনক। ফোনটো উলিয়াই নম্বৰটো ডায়েল কৰিলো। কিন্তু এবাৰ ৰিং হওঁতেই কাটি দিলো ।গাৰুৰ তললৈ সুমুৱাই দিছো মোবাইলটো। কি কম তেওঁক? আগ পিছ একো নভবাকৈ ফোন কিয় লগাইছিলো। নিজৰ মূৰতে নিজে মাৰিছো। সঁচাই পাগল মই। কিন্তু মিছ্দ কল দেখি যদি ফোন কৰে? কি বুলি কম। নাই বহুত দেৰিলৈকে নাই অহা ফোন। নকৰে চাগে। বাৰটাই বাজিব হল। ইকাটি সিকাটি কৰি পৰি আছো। টোপনি অহা নাই।\nফোনৰ ভাইব্ৰেশ্বনৰ শব্দত সাৰ পালো, সময় চাইছোঁ, দুটা বাজিছে।\nআস্। বাৰে বাৰে প্ৰেমত পৰো এইষাৰি মাতৰ।\n:সঁচাকে বহুত বেয়া পোৱা মোক?\nতেওঁৰ কথাবোৰ আন দিনাৰ দৰে নহয়, খং অভিমান একোৱেই নাই, অাছে মাত্ৰ আকুলতা। মোক হেৰুৱাই পেলোৱাৰ ভয়।\n:Please tell it wasalie. Please.I beg you, I can’t live like this Astha.\n:কিয় মোক কোনেও ভাল পাব নোৱাৰে?Don’t I deserve happiness at least for once? I am tired Astha.. Help.. Me.. Please.. I.. I\n:আপুনি ঠিকে আছেতো? কি হৈছে আপোনাৰ?\n:অৰ্ণৱ… কি হৈছে আপোনাৰ?\nমোৰ চিঞৰ শুনি নিশাও সাৰ পালে, চকুকেইটা মোহাৰি মোহাৰি ওচৰ পালেহি।\nঅৰ্ণৱৰ একো উত্তৰ নাই, ফোনটো দুইখন হাতেৰে খামুচি ধৰিছো। ভীষণ ভয় লাগিছে। কিবা অঘটন ঘটা নাইতো।\n:আস্থা, মই উৎপল, অৰ্ণৱ ঠিকে আছে, তুমি শুই যোৱা, মই চাম তাক, চিন্তা নকৰিবা।\n:কি হৈছে তেওঁৰ?\n:তুমি নিশাক দিয়াচোন।\nফোনটো নিশাক দি দিলো। কি পাতিছে নাজানো, নিশাৰ মুখ খন দেখি কিন্তু মোৰেই ভয় লাগিছে!\n:ড্ৰিংক কৰিছে বহুত বেছি, ঠিক হৈ যাব, তই শু।\n:কিবা লুকুৱাইছ মোৰপৰা?\n:নাই, শুই থাক।\nগোটেই ৰাতি টোপনি নাহিল। কিবা যেন বেছি দীঘলীয়া হৈছে ৰাতিটো, ৰাতিপুৱা এবাৰ তেওঁক দেখা পালেহে শান্তি পাম মই। সোনকালেই উঠিলো। গা ধুই ওলাই আহি দেখোঁ, নিশা তেতিয়াও বিচনাতে ।\n:প্লিজ আস্থা, মোৰ কাৰণে ইমান ইজি নহয় সবকে ফেচ কৰাটো।\nজোৰ নকৰো, তাই কষ্ট পাব মনত।\nবেগটো সামৰি ওলাই আহিলো। টিনা অাৰু ৰাজী ৰৈয়ে আছিল। ৰাতিপুৱা ঠাণ্ডা পৰিছে এইকেইদিন, তাতে ৭:৩০ ৰ ক্লাছ। দীঘলীয়া বন্ধৰ পিছত অহাৰ বাবেই চাগে কলেজৰ পৰিবেশটো অলপ বেলেগ বেলেগ লাগিছে। বহুত এতিয়াও ঘৰৰ পৰা অহাই নাই, অলপ নিজান সেইবাবে কেম্পাছটো। কলেজৰ ভিতৰত সোমোৱাৰ পৰাই চকুকেইটাই কেৱল তেওঁকেই বিচাৰি আছো, কিন্তু কতো দেখা নাই। ক্লাছতো মন নাই বহা। বহি আছো মাত্ৰ। বাৰে বাৰে চাইছো খিৰিকিৰে, কিজানিবা দেখা পাওঁ।\nলান্স ব্ৰেকৰ আগৰ ক্লাছটো কেন্ছেল হল। ছাৰ নাই।\nবেগটো লৈ হোষ্টেললৈ বুলি ওলালো, কিন্তু টিনা অাৰু ৰাজী নাযায় এতিয়া, আড্ডা মাৰিব কেন্টিনত। নিশা অকলে অকলে হোষ্টেলত আছে , মোৰ তাইৰ ওচৰলৈ যাবলৈ হে মন্ গল। অকলেই ওলাই আহিলো।\nচিৰিকেইটা নামি আহোঁতেই তেওঁৰ সইতে ভেটা ভেটি হল, মূৰ তুলি চালো, চকুকেইটা ৰঙা, চুলিখিনি অলপ খেলিমেলি হৈ আছে, বগা টি ছাৰ্টৰ ওপৰত কলা হুদী এটা পিন্ধি আহিছে। মোক দেখি থমকি ৰল। ইফালে সিফালে চালে, ওচৰত কাকো নেদেখি অলপ ওচৰ চাপি অহিল।\n:Meet me after5minutes, wait near the auditorium.\nলগ কৰিম? তেওঁক? অকলে?\nযিমান পাৰো খৰ খোজেৰে হোষ্টেলৰ ফালে বাট লৈছো, নিশাৰ ওচৰ পালেই যেন বাছি যাম। অডিটৰিয়ামৰ ওচৰ পায় ঘূৰি চালো, তেওঁ নাই পোৱাহি তেতিয়াও। হোষ্টেল পালেগৈ ৰক্ষা পৰিম।খোজকেইটা আৰু খৰ কৰিলো। কিন্তু কৰপৰা জানো উৰি অহাদি আহিল।\n:Dont act so smart Miss Astha Baruah.\nপিছফালৰ চিট টো দেখুৱাই সুধিলো।\n:নহলে কি তুমি চলাবা? I don’t mind though.\nলাজ পালো। কথাত হৰুৱাব কেতিয়াও নোৱাৰোঁ।\n:কিন্তু মই কৰোঁ।\n:নিজে বহিবা নে মই বহাই দিম?\nতেওঁ কৰিব নোৱাৰিব বুলি নাভাবো, চুপ চাপ বহিলো। তেওঁ অাৰু মোৰ মাজত বেগটো থৈ লৈছো। সেইটোতে খামোছ মাৰি ধৰি আছো। কেম্পাছৰ ভিতৰৰ পৰা ওলাই আহিলো। টাউনৰ ফালে যোৱা ৰাস্তাটোৰে নগৈ তেওঁ ওলোটা ফালেহে গৈছে। সেইফালে অামি কেতিয়াবা খোজ কাঢ়িবলৈ যাঁও। কেলিফৰ্ণিয়া পাৰ হৈ অলপ দূৰ গলে এখন সৰু চাহৰ বাগান,নীলবাৰী চাহ বাগিচা, তাৰ অলপ আগত আকাশ বাণী কেন্দ্ৰটো। সকলোবোৰ পাৰ হৈ আহিলো, কলৈ নিছে মোক। অলপ ভয়ো লাগিছে। নিজান ৰাস্তাটো, দুপৰীয়া সময় মানুহৰ আহ যাহ সেৰেঙা, দূৰলৈকে কাৰো ঘৰ বা দোকান একো নাই। বাইকখন ৰখাই দিলে।\nনামিলো, পিছফালে ৰৈ আছো।\n:What did you say yesterday?\nএকো নাইকোৱা, ৰৈ আছো মনে মনে।\nবাওঁহাতখনেৰে হঠাৎ টানি লৈ আনিলে মোক তেওঁৰ সন্মুখলৈ। ধৰি আছে এতিয়াও হাতখন।\n:Do you really hate me Astha?\nতেওঁৰ ফালে চালো, অসহায় চকুযুৰি। বহুত কিবাকিবি কব খুজিছে।\n:কি কৰি আছা এইবিলাক মোৰ লগত?\nজিকাৰ খাই উঠিলো।\nইমান সোনকালে কিয় খং উঠে এই মানুহজনৰ?\nআগতে যেতিয়া প্ৰেমৰ উপন্যাস পঢ়ো, বা চিনেমা চাওঁ, তেতিয়া নায়কে নায়িকাক প্ৰেমৰ প্ৰস্তাৱ কি সুন্দৰ কৈ দিয়ে, মোৰ ভাগ্যত এয়াহে আছিল!!!!!!\n:আস্থা! ইয়ালৈ অনা বাবে মোক বেয়া নাপাবা। I really can’t speak with many people around. And Restaurant and parks are not for me. I like calm places, like this. I hope you don’t mind?\n: ওহোঁ ।\n:ভয় লাগে মোক কিবা কবলৈ?\n:কিয়? মই ইমান বেয়া?\n:মই ওচৰলৈ আহিলে বেয়া নোপোৱা?\nলাজতে মৰি যাম নিচিনা লাগিলে। কি ওলালে মুখত। ওঁঠটো কামুৰি ধৰিলো, গালখন পুৰিছে আকৌ।\n:I want to tell you something Astha, about my past life.\nতেওঁ কিবা কবলৈ লওঁতেই নিশাৰ ফোন আহিল। অলপ আগবাঢ়ি গৈ ফোনটো কাণত লগাই কথা পাতিবলৈ লওঁতেই পিছফালৰ পৰা কোনোবাই জোৰত মোবাইলটো টানি লৈ গল। আজুৰি নিওঁতে কানফুলি ডালো ছিঙি নিলে। হৰহৰাই তেজ বৈছে। খঙত একো নাই হৈ পিছে পিছে খেদি গল তেওঁ । অলপ দূৰত গৈ আগভেটি ধৰিলে। বেছি ডাঙৰ লৰা নহয়। দূৰৰপৰা দেখিছো, তেওঁ কলাৰটোত ধৰি চোঁচৰাই আনিছে এটাক, পিছত বহি যোৱাটো দৌৰি পলাইছে। লৰাটোৱে হাতযোৰ কৰিছে, কাণত ধৰিছে, মোবাইলটোও ঘূৰাই দিলে। ফোনটো লৈ তেওঁ তাক এৰি দিলে। মোৰ ওচৰ পালেহি। চুৰ্ণীখনেৰে কাণখন ঢাকি আছো, গোটেইখনতে তেজ লাগিলে।\n:বহুত দুখ পালা?\n:I am really sorry. মোৰ কাৰণেই হল সব। ডক্টৰৰ ওচৰত যাব লাগিব। মোৰ লগত যাবা?\nবাইক খনত উঠিবলৈ লৈছিলোহে, হঠাতে কৰপৰা জানো এজাক মানুহ প্ৰায় দৌৰি অহা নিচিনাকে আহিছে। কেইজনমানৰ হাতত লাঠি। একো ধৰিবই নোৱাৰিলো। কোনো ধৰণৰ সোধ পোছ নকৰাকৈ দুজনমানে অৰ্ণৱক বাইকৰ পৰা নমাই আনি মাৰিবলৈ আৰম্ভ কৰিলে।\n:অামি নিজে দেখিছো, ইহঁতে লাজ লগা কাম কৰি আছিল, অামি ইয়াত এইবোৰ নচলিব বুলি কওঁতে আমাকে মাৰিছে।\nমোবাইল চুৰ কৰিব খুজা লৰাটো, অৰ্ণৱে এৰি দিয়াৰ পিছত সি মানুহ কিছুমান মাতি আনিলেগৈ। কুটিল হাঁহি এটাৰে মোৰ ফালে চাই অাছে। চিঁঞৰি চিঁঞৰি কৈছো অামি একো বেয়া কাম কৰা নাই, কিন্তু কাৰো মোৰ কথা শুনিবলৈ সময় নাই। ইজনৰ পিছত সিজনে প্ৰহাৰ কৰিছে অৰ্ণৱৰ ওপৰত। তেজেৰে লুতুৰি পুতুৰি। বাইকখন ভাঙি ছিঙি চূৰমাৰ কৰি দিলে। মোৰ ফোন, তেওঁৰ ফোন সকলো কাঢ়ি ললে। অকথ্য গালি গালাজ। কাহানিও নুশুনা কিছুমান শব্দ।\nকেতিয়া বুজিব এইখন সমাজে প্ৰেম মানেই যৌনতা নহয়, এহাল ডেকা গাভৰু অকলে কেৱল শাৰীৰিক আহ্বানৰ বাবে নাথাকে।\nইয়াত ৰাস্তাত কোনোবাই গুপ্তাংগ উলিয়াই মূত্ৰ ত্যাগ কৰিলে কোনেও লাজ নাপায়।\nকিন্তু এহাল প্ৰেমিক প্ৰেমিকা হাতত ধৰি খোজকাঢ়ি গলে সমাজৰ নাক কাট খায়।\nঅদ্ভূত সমাজ, নিৰ্লজ্জ সময়।\nবাৰে বাৰে ভাবিছো ভগৱানক, তেওঁক বচাই ৰাখা নমো।\nহুলস্থুল শুনি অলপ ডাঙৰ মানুহ কেইজনমান ওলাই আহিল।তাৰে কেইজনমান ভাল মানুহো আছিল। বহুত তৰ্ক বিতৰ্কৰ পিছত উগ্ৰ সমাজ সংস্কাৰক কেইজন অলপ শান্ত হল। কোনোবাই পানী আনি দিছে, তেওঁৰ মূৰটো কোলাত লৈ কান্দিছো মাত্ৰ, তেওঁৰ শৰীৰৰ তেজেৰে তিতি গৈছে মোৰ শৰীৰ।\nকি হৈ গল???\nবুকুত সাৱটি ধৰিছো মোৰ প্ৰিয় মানুহজনক। ইমান নিষ্ঠুৰ নিয়তি?\nহঠাৎ বাগৰি পৰিল কোলাৰপৰা।\n** Urgent poll **\nJune 28, 2019 Indranee Sharma51 Comments\nI need your opinion for the upcoming episodes. Follow the link here for voting options.\n#JEC Part 30\nJune 28, 2019 Indranee Sharma79 Comments\nPrevious: #JEC Part 29\nতেওঁৰ এনেকুৱা আচৰণত সদায় দুৰ্বল হৈ যাওঁ, কিন্তু অাজি কিয় জানো খং এটা উঠি আহিল। কিছুমান প্ৰশ্নৰ উত্তৰ অাজি মোক লাগিব। ভাগৰি পৰিছো মই আপেক্ষা কৰি কৰি।কলাৰত থকা হাতৰ মুঠিটো অাৰু টান হৈ গল।\n:কিয়? কিয় নোৱাৰিম মই আপোনাক ইগনৰ কৰিব?\n:Because I won’t let it happen damn it.\nহাতৰ চেপাটো অাৰু টান কৰি দিলে। দুখ পাইছো কিন্তু কন্দা নাই। নিশা ইতিমধ্যে আঁতৰি গৈছে, ঠাইডোখৰ অলপ আন্ধাৰ। ভয় লাগিছে, বহুত বেছি, কিন্তু তেওঁক দেখুৱাব নোৱাৰোঁ ।মনটো অাজি এনেও ভাল নহয়, তাতে তেওঁৰ এই অদ্ভুত জেদবোৰে পাগল কৰিছে মোক। সেইদিনা হঠাৎ তেনেকৈ গুচি অহিল, এবাৰো নজনালে কিয়। নিশাৰ খবৰ লবলৈ কৰা ফোনটোৰ পিছত ঘৰত থকা দিনকেইটাত ফোন মেছেজ একো নাই। মোৰো খং উঠি আছে তেওঁৰ ওপৰত, বহুত বেছি খং।\n:কি বিচাৰে আপুনি?\n:DON’T ACT INNOCENT ASTHA, YOU KNOW IT VERY WELL. I WANT YOU!\nকিমান সহজ তেওঁৰ বাবে সকলোবোৰ। অাজি মন গল কৈ দিলে মই তোমাক বিচাৰো, কিন্তু মই জানো কাইলৈ তেওঁৰ খং অাৰু জেদৰ আগত এইবোৰ সব মিছা হৈ যাব।\nযদি মোক ইমানেই বেছি ভালপায়, মুখ ফুটাই কবও পাৰিব লাগিব।\nবুজি পাব লাগিব তেওঁ নিজৰ মনৰ অনুভূতিবোৰ, শিকিব লাগিব মৰম কি? কব পাৰিব লাগিব তেওঁ মোক কিয় বিচাৰে?\n:কিন্তু মই আপোনাক নিবিছাৰো। মোৰ ভাল নালাগে আপোনাক। কিয় বুজি নাপায় আপুনি?\nহঠাৎ ঢিলাই দিলে তেওঁ খামুচি থকা হাতখন। ক্ষীণ পোহৰত দেখিছো জুই হৈ ওলাই অহা অভিমানবোৰ।\n:Say it again, say you don’t love me.\nমনে মনে আছো। এনেকৈ কম বুলিও ভবা নাছিলো, কিন্তু বহুত কিবাকিবি কৈ দিলো। এতিয়া অাৰু ঘূৰাই আনিব নোৱাৰোঁ তেওঁক আঘাত কৰা শব্দবোৰ।\nকি হৈ গল এইয়া?\n:Look into my eyes and say those damn words Astha.\n:because I want my answer.\n:একো নাই কবলৈ।\n:Really, you think I will believe whatever you said?\nবুকুৰ ভিতৰত এজাক নতুন ধুমুহা।\nভাঙি থৈ যাব মোক সেয়া মই জানো।\nহাৰি গৈছো বাৰে বাৰে।\nকিয় নুবুজে মানুহবোৰে?\nএই জটিল পৃথিবীত মোৰ নতুন খোজ।\nকাক চম্ভালিম মই?\nনিশাক, অৰ্ণৱক নে নতুনকৈ ডাঙৰ হবলৈ শিকা আস্থা জনীক?\nতেওঁৰ ফালে চালো, সেই একেই অস্থিৰ, অসহায় চকুজুৰি। মোৰ ওচৰত বাৰে বাৰে হাৰি যাব খুজা এই মানুহজন কেতিয়া বুজি পাম মই?\n:আপুনি কিয় এনেকুৱা? পাগল হৈ যাম মই এনেকে। প্লিজ মোক যাবলৈ দিয়ক।\nচকুপানী ৰখাব পৰা নাই মই।\nএইবাৰহে তেওঁ বেছি আঘাত হোৱা যেন লাগিল। একো নাইকোৱা । হাতখন এৰি দিছে।\nআচৰিত হলো! এবাৰ হাতখনলৈ আৰু এবাৰ তেওঁৰ ফাললৈ চালো।\n:Yes you can leave after this.\nজানিছিলো, চুলিখিনি খুলি দিব। ক্লিপডাল হাতত লৈ আঁতৰি গল তেওঁ।\nউভটি খোজ ললো ৰূমলৈ বুলি।\nভাল লগা নাই অাজি একোৱেই।\nগেটৰ সন্মুখ পায় এবাৰ ঘূৰি চালো। নাই। তেওঁ গুচি গল।\n:ইমান দেৰি কত আছিলি?\n:অৰ্ণৱ দাই কিবা কলে?\n:কেলে কান্দিছিলি তেনেহলে?\n:চকুত কিবা সোমাইছিলে। তই নিজে আগতে কাপোৰ সলা। মই ধূপ জ্বলাই লওঁ।\nনিশাৰ প্ৰশ্নৰ একো উত্তৰ নাই মোৰ ওচৰত। বাথৰূমত সোমাই যিমান পাৰো চকুত পানী মাৰিছো। এই চকুপানীবোৰ কেতিয়া শুকাব নেজানো। ভৰি হাত ধুই ধূপ এডাল জ্বলালো। মালৈ ফোন কৰিবলৈ সাহস নাই এতিয়া। মোৰ অস্থিৰতাৰ উমান পাবলৈ মাক এক ছেকেণ্ড সময় নালাগে। পঢ়া টেবুলত বহিছো। মন কিন্তু বহা নাই কতো।\n:আস্থা, অাজিও পঢ়িবি ?\n:আৰু কি কৰিম নহলে, তইতো আজিকালি কথাই নাপাত।\n: ইয়ালে আহ।\nনিশাৰ কথাটো শেষেই নহল, একেজাপে তাইৰ বিচনা পালোগৈ। একেটা গাৰুতে মূৰ থৈ দুইজনী পৰি আছো।\n:কি হল ক এতিয়া।\nবেচেৰীৰ এতিয়াও মোলৈ হে চিন্তা। নিজৰ দুখবোৰ যেন অলপ দেৰিৰ কাৰণে আঁতৰাই ৰাখিছে তাই। অৰ্ণৱৰ লগত হোৱা গোটেইবোৰ কথাই কলো তাইক।\n:তই অৰ্ণৱ দাক কিয় ভাল পাৱ আস্থা? মইতো ভাবিছিলো তই অংকুৰক হে accept কৰিবি। মানে সি অলপ তোৰ টাইপৰ ন। অৰ্ণৱ দাৰ complete opposite.\n:ময়ো তেনেকৈ ভাবিছিলো আগতে।\n:আগতে মানে? এতিয়া নাভাব?\n:ওহোঁ। অৰ্ণৱ অাৰু অংকুৰৰ তুলনা নহয়।\n:definitely,. Arnab da বেছি handsome.\n:চেহেৰাৰ কথা কোৱা নাই মই, কেতিয়াবা ধুনিয়া চেহেৰাৰ আঁৰতো বৰ কুৎসিৎ মন এটা লুকাই থাকে । অংকুৰ দেখিবলৈ ভাল নে বেয়া সেয়া মই ভবা নাই কেতিয়াও।কিন্তু সি মোক ভালপাওঁ বুলি কয়, মোৰ নীলা চকুৰ কথা কৈ শায়েৰী লিখি message দিয়ে, মোৰ দীঘল চুলি লৈ কবিতা লিখে। আৰু সেই একেটা অংকুৰে লগৰ লৰাৰ আগত কয় মোৰ পিছত সি এইটো কাৰণে লাগি আছে কাৰণ ‘বেহেনজী’ টাইপবোৰ সোনকালে ফচে।\n:তয়ো শুনিছিলি সেইদিনা কেন্টিনত?\n:মই কলা বুলি ভাবিছ নেকি?\n:তই বেয়া পাবি বুলি নকলো। পিছত ৰাজী অাৰু মই গৈ ঠিকছে বকিলো সেইডালক। ৰাজীয়ে টো মাৰিবই লৈছিল, আমাৰ আস্থাৰ কথা বেয়াকে কেলে কবি বুলি। য’চ তো এনেও বেছি ন ডাবাংগৰ।\nৰাজীৰ নতুন নাম। LADY DABBANG.\n:সেইতো কথাও জানো।\n:আচ্ছা, অংকুৰক কিয় বেয়া লাগে সেইতো গম পালো, এতিয়া ক অৰ্ণৱ দাক কিয় ভাল লাগে?\n:অৰ্ণৱক প্ৰথম প্ৰথম বহুত বেয়া লাগিছিল। ইমান খঙাল মানুহ মই বেয়া পাওঁ। কিন্তু এতিয়া ভাৱোঁ তেওঁ খঙাল হব পাৰে কিন্ত কৃত্ৰিম নহয়। তেওঁৰ কিছুমান কথা মোৰ ভাল লাগে। এই যে চিৰিটোত উঠি যাওঁতে কোনোবা ছোৱালী আহিলে আঁতৰি দিয়ে, মোক কোনোবাই কলেজত কিবা কব বুলি মোৰপৰা আঁতৰি থাকে, কানু দাৰ লগত নতুন মবাইলত ফটো উঠাই, বাইদেউৰ অসুবিধা হয় বুলি চিলিণ্ডাৰ তো অট খনৰ পৰা নিজে নমাই আনে, … এনেকুৱা অাৰু বহুত সৰু সৰু কথা মই ভাল পাওঁ নিশা। মইয়ো জানো মই বহুত গাৱলীয়া, সুজাতাৰ ভাষাত ভেৰ গঞা, তহঁতি জনা বেছিভাগ কথাই নাজানো, কিন্তু তেওঁ চোন মোক তেনেকেই ভাল পাইছে। বুৰ্বকৰ নিচিনাকে সেইদিনা যে ছিগা চেণ্ডেল যোৰ হাতত লৈ খালী ভৰিৰে আহি আছিলো, মোক দেখি তেওঁ লাজ পোৱা বা আচৰিত হোৱাৰ দৰে নালাগিলচোন।\n:বাহ্ পোৱালি ইমান ডাঙৰ ডাঙৰ কথা কৈছ যে অাজি। আৰু কি কি ভাল লাগে ক না।\n:অাৰু বহুত কিবাকিবি ভাল লাগে মোৰ। কিন্ত বেয়া লগা তাতোকৈ বেছি।\n:তেতিয়াহলে কৈ দে অৰ্ণৱ দাক।\n:মই কিয় কম? তেওঁ চোন তেনেকুৱা একো কোৱা নাই এতিয়াও।\n:তহঁতি দুইটা এনেকেই বুঢ়া হবি, মৰিবিও চাগে।\n:আস্থা। এইফালে আহ।\nপ্ৰিয়ংকা বাৰ মাত শুনি উঠি গলো।\n:অথনি তেনেকে সোধা কাৰণে বেয়া পালি নেকি?\n:চা, আমি ভাবিছিলো যে নিশাৰ লগত এতিয়া অামি কোনোবা ডাঙৰ এজনী থাকিলে ভাল হব, অলপ দিন তেতিয়া তই আমাৰ ৰুমত থাকিলি হেঁতেন। কিন্তু তই পাৰিবি তাইক চম্ভালিব। আামাৰ পোৱালি জেং ন। বল এতিয়া ভাত খাবলৈ। মাতি দে সবকে।\nমনটো বেয়া লাগি গল। বাক এনেই ভূল বুজিলো। খঙত ভূল শুদ্ধ বিচাৰ কৰাৰ ক্ষমতা হেৰাই যায়। তেওঁৰ লগতো চাগে সেয়াই হল। ফোন কৰি কম, নহয় সুধিম।\nহয়তো বহুতো কথা পাতিম আজি!\nJune 26, 2019 June 26, 2019 Indranee Sharma86 Comments\nJune 24, 2019 June 24, 2019 Indranee Sharma88 Comments\nJune 22, 2019 June 24, 2019 Indranee Sharma146 Comments


বেছিকৈ হেণ্ড চেনিটাইজাৰ ব্যৱহাৰ কৰিলেও আছে বিপদ! স্বাস্থ্য মন্ত্ৰালয়ে কি কয়, চাওক|dont-overuse-hand-sanitizers-health-ministry-warns-see-reason– News18 Assam\nবেছিকৈ হেণ্ড চেনিটাইজাৰ ব্যৱহাৰ কৰাটো ভাল নে বেয়া? স্বাস্থ্য মন্ত্ৰালয়ে কি কয়, চাওক\nশনিবাৰে মন্ত্ৰালয়ৰ স্বাস্থ্য পৰিসেৱা সংক্ৰান্তীয় অতিৰিক্ত ডায়ৰেক্টৰ জেনেৰেলে আৰ কে ভাৰ্মাই জনায়,‘‘ এনেকৈ যে সংক্রমণ হ’ব, সেই কথা কোনেও ভবা নাছিলে। তথাপিও বেছি হেণ্ড চেনিটাইজাৰ ব্যবহাৰ কৰা উচিৎ নহয় ৷’’\nNews18 Assam | News18 Assam | July 27, 2020, 12:22 PM IST\nআৰম্ভনিতে চাহিদা অনুসৰি বজাৰত পোৱা নগৈছিল হেণ্ড চেনিটাইজাৰ। ক’ৰবাত ক’ৰবাত অত্যাধিক দামতো বিক্ৰী হৈছিল চেনিটাইজাৰ। কিন্তু পৰৱৰ্তী পৰ্যায়ত মানুহৰ চাহিদা মতে বজাৰ ভৰি পৰিল মাস্ক আৰু হেণ্ড চেনিটাইজাৰৰে। Representational Image\nচুপাৰমাৰ্কেটৰ পৰা আৰম্ভ কৰি সৰু–ডাঙৰ সকলো দোকানতে এইসমূহ উপলব্ধ হয়। কিন্তু মানৰ দিশৰ পৰা সেইসমূহ কিমান ভাল? কোনেও ভালকৈ নাজানে। Representational Image\nস্বাস্থ্য মন্ত্রালয়ৰ তৰফৰ পৰা এইবাৰ পৰিষ্কাৰকৈ জনোৱা হ’ল বেছি হেণ্ড চেনিটাইজাৰ ব্যৱহাৰ কৰা উচিত নহয়। শনিবাৰে মন্ত্ৰালয়ৰ স্বাস্থ্য পৰিসেৱা সংক্ৰান্তীয় অতিৰিক্ত ডায়ৰেক্টৰ জেনেৰেলে আৰ কে ভাৰ্মাই জনায়,‘‘ এনেকৈ যে সংক্রমণ হ’ব, সেই কথা কোনেও ভবা নাছিলে। তথাপিও বেছি হেণ্ড চেনিটাইজাৰ ব্যবহাৰ কৰা উচিৎ নহয় ৷’’ Representational Image\nতেতিয়াহ’লে কি উপায় ? ভার্মাৰ কথা, ‘‘মাস্ক পিন্ধক, বাৰেবাৰে গৰমপানী খাওক আৰু ভালকৈ হাত ধুই থাকক।’’ বিশেষজ্ঞসকলৰ মতে, বেছি হেণ্ড চেনিটাইজাৰ ব্যবহাৰ কৰিলে ত্বক ৰক্ষাকাকী বেক্টেৰিয়াও মৰি যায়। বহুত চেনিটাইজাৰত নিম্নমানৰ এলক’হল ব্যৱহাৰ কৰা হয়। গতিকে এইবোৰ ব্যৱহাৰ কৰাতকৈ পানী আৰু চাবোনেৰে ভালকৈ বাৰে বাৰে হাত ধুই থাকক। Representational Image


নৃশংসতাৰ সীমা পাৰ! সম্পত্তিৰ কাৰণে নিজ সন্তানে নিৰ্মমভাৱে প্ৰহাৰ কৰিলে পিতৃ আৰু ককাক; ভাইৰেল ভিডিঅ'টো চালে আপোনাৰো নিশ্চয়কৈ উঠিব খং, Watch Viral Video\nLifestyle Tips: গাড়ীৰে যাত্ৰা কৰাৰ সময়ত আপোনাৰো বমি হয় (Vomiting) নেকি? তেন্তে এই টিপছ্ কেইটা আপোনাৰ কাৰণে হ'ব পাৰে লাভজনক, জানো আহক কি কি?\nআক্ৰমণৰ ভিডিঅ' সামাজিক মাধ্যমত ভাইৰেল হৈ আছে (Social Media Viral Video)। ভাইৰেল ভিডিঅ'টোত দেখা গৈছে যে কেনেদৰে নিজৰ সন্তানে পৰিয়ালৰ সদস্যসকলৰ শত্ৰু হৈ পৰিছে\nদিল্লীৰ (Delhi) এটা ভিডিঅ’ ভাইৰেল (Viral Video) হৈ আছে যিটো চোৱাৰ পিছত আপুনি এটাই কথা ক’ব ‘बाप बड़ा ना भैया सबसे बड़ा रुपैया’… দৰাচলতে, দিল্লীৰ ছোনিয়া বিহাৰৰ (Delhi Sonia Bihar) এটা পৰিয়ালৰ সম্পত্তিক লৈ বিবাদ (Property Dispute) ইমানেই বৃদ্ধি পাইছিল যে সন্তানে তেওঁলোকৰ পিতৃ আৰু ককাকক লাঠি আৰু যাঠিৰে নিৰ্মমভাৱে প্ৰহাৰ কৰিছিল (Children Beaten Father And Grand Father)। আক্ৰমণৰ ভিডিঅ’ সামাজিক মাধ্যমত ভাইৰেল হৈ আছে (Social Media Viral Video)। ভাইৰেল ভিডিঅ’টোত দেখা গৈছে যে কেনেদৰে নিজৰ সন্তানে পৰিয়ালৰ সদস্যসকলৰ শত্ৰু হৈ পৰিছে।\nভিডিঅ’টো @bmahabharat2 টুইটাৰ হেণ্ডেলত শ্বেয়াৰ কৰা হৈছে। এই ভিডিঅ’টোৰ সৈতে শিৰোনামত লিখিছিল – সম্পত্তিৰ ভাগ ল’বলৈ নিজৰে পিতৃ আৰু ককাকৰ ওপৰত লাঠী-যাঠীৰে প্ৰহাৰ কৰিছে নিজ সন্তানে, ৰাস্তা নং। -৬, ছোনিয়া বিহাৰ, দিল্লী। সংবাদমাধ্যমৰ বাতৰি অনুসৰি, ঘটনাটো ২০২২ চনৰ ২০ এপ্ৰিলত দিল্লীৰ ছোনিয়া বিহাৰৰ তিনি নম্বৰ লেনত সংঘটিত হৈছিল। য’ত এটা পৰিয়ালত সম্পত্তিক লৈ বিবাদ হৈ আছিল। প্ৰেমপাল আৰু শ্যামলাল দুয়ো ককাই-ভাই।\nতেওঁলোক দুয়োজনে সম্পত্তিত দাবী কৰিছিল। এই সন্দৰ্ভত বিবাদ ইমানেই বাঢ়ি গৈছিল যে তেওঁলোকৰ মাজত মাৰপিট আৰম্ভ হৈছিল, আৰু সন্তানে তেওঁলোকৰ নিজৰ পিতৃক আৰু ককাকক লাঠি আৰু যাঠিৰে প্ৰহাৰ কৰিছিল। যেতিয়া আৰক্ষীয়ে খবৰটো পাইছিল তেতিয়া SI অমিত কুমাৰ ঘটনাস্থলীত উপস্থিত হৈছিল। ঘটনা সন্দৰ্ভত দুটা গোচৰ ৰুজু হৈছে। দুয়োপক্ষৰ বিৰুদ্ধে গোচৰ ৰুজু কৰা হৈছে। বৰ্তমান, এই গোচৰটোত ছয়জন লোক কাৰাগাৰত আছে।\nএই ভিডিঅ’টো চোৱাৰ পিছত মানুহে বিভিন্ন মন্তব্য কৰিছে। এজন ব্যৱহাৰকাৰীয়ে লিখিছিল, “এইটো আমাৰ ৫,০০০ বছৰ পুৰণি সংস্কৃতি নেকি?”। আন এজন ব্যৱহাৰকাৰীয়ে লিখিছিল, ‘আজিৰ শ্ৰৱণ কুমাৰ হে,’ আনহাতে কিছুমানে কৈছিল যে এনে সম্পত্তি কি কামৰ।’\nআৰু পঢ়কঃ https://khatangkhobor.com/miscellaneous/health/lifestyle-tips-vomiting-while-travelling-dizziness-remedies-keep-lemon-ginger/8878/\nTags: Children Beaten Father And Grand FatherDelhiDelhi Sonia BiharNationalProperty DisputeSocial Media Viral VideoViral Videoছচিয়েল মিডিয়া ভাইৰেল ভিডিঅ'দিল্লীদিল্লীৰ ছোনিয়া বিহাৰপিতৃ আৰু ককাকক লাঠি আৰু যাঠিৰে নিৰ্মমভাৱে প্ৰহাৰভাইৰেল ভিডিঅ'ৰাষ্ট্ৰীয়সম্পত্তিক লৈ বিবাদ